
Fra den skaanske Feide. 



Et Folk i Vaaben. 

1 Slutningen af Juni 1676 hvælvede en klar og skyfri 
Himmel sig over Kjobenhavn, og det var bagende varmt i 
de snevre Gader. Hver Time paa Dagen kom Folk ud fra 
Husene og kigede op til Veirhanen paa Gavlen for at se, om 
ikke Vinden havde vendt sig, og Nabo udvexlede Bemærk- 
ninger med Nabo, indpri de atter forsvandt i de lumre, lav- 
loftede Stuer, 

Det var dog ikke den trykkende Hede, men en patriotisk 
Aarsag, der fik Hovedstadens tappre Forsvarere under den 
sidste Beleiring til at anstille saa flittige Veirbetragtninger. 
Ude paa Rheden laa Side om Side en Række stolte Orlogs- 
mænd, som kun ventede paa gunstig Bør for at stævne mod 
det Maal, der fyldte Alles Tanker: Gjenerobringen af de 
Provinser, den forrige Krig havde løsrevet fra Danmarks 
Krone. Det talrige Krigsfolk, som i den senere Tid havde 
fyldt Kipper og Vinstuer og gjort Gaderne usikkre, saa at 
der maatte bygges en extra Galge for Øieblikkets Behov, var 
forlængst indskibet, og i en sen Aftentime havde Hans Maje- 
stæt Kong Christian den Femte, ledsaget af sin Broder, 
Prins Jørgen, begivet sig ombord paa Admiralskibet »Tre 
Kroner«, fra hvis Stortop Kongeflaget nu hang slapt ned, 
medens Strømmens smaa Bølger sloge dvask mod den bred- 
bugede Stavn. 

Endelig slog Vinden om. De svære Ankere heves hjem, 
Seilene fore tilveirs og for en frisk Kuling af Sydvest gled 
Tlaaden langsomt ud fra Rheden, medens Kanonerne bragte 
de brave Borgere en dundrende Morgenhilsen, som fik Hjer- 
terne til at banke. Maaske ogsaa paa den uselige Fange, 
som sidder bag de tilgittrede Vinduer i Kastellet — Griffen- 
feld, før den mægtigste Mand i Landet. Rinder det ham 
i Hu, hvorledes Hans Majestæt for et halvt Aar siden, 
efter Indtagelsen af Wismar, havde løftet sit Glas med de 
Ord: »Uden ham havde vi ikke været her!« — Tiderne 
skifte .... 

Nu faaer Veirhanen Lov til uændset at dreie sig paa sin 
Stang; dens Rolle er overtaget af Andre. Udenfor Post- 
huset ved Høibro vente Folk i Timevis paa Postens Ankomst, 
det udarter tidt til Tummel og Slagsmaal, og Postmesteren 
har nok at gjøre med at fornøie de Videbegjærlige. Han 
veed dog kun lidt — i de Dage ere Nyhederne længe under- 
veis — men det Lidet giver tilstrækkeligt Stof til ivrig Dis- 
kurs i Ølhuse og paa Vinstuer, hvor Borgerne hver Aften 
samle sig til et Collegium politicum og i Mangel af Bedre 
tegne Krigens Gang med Kridt paa Bordet, medens Hovederne 
blive varme. Den Dag, det rygtes, at de danske Aviser 
udkomme, er Stimmelen tæt udenfor Daniel Paullis Boglade 
i Skindergaden, og da en Mand kommer ud derfra, baner sig 
Vei gjennem Mængden og stiger op paa en høi Stentrappe, 
forvandles den høirøstede Summen til forventningsfuld Taus- 
hed. Af de -»Maaftedlige Relationer s <f^ endnu vaade Blade 
oplæser han den første Beretning fra Krigsskuepladsen: 

»Efterat vor allernaadigste Arvekonge den 28. Juni var 
her fra seilet med det indskibede Krigsfolk, og den 29. med 
Flaaden, som var nogle hundrede Seil stærk, kommen over 
under Skaane, satte Hans Majestæt sig med en Part af Skibene 
for Landskrone; imidlertid ere de andre gangne ad Raa, og 
eftersom de sammesteds ei saae mere end sex Ryttere, af 
hvilke den ene holdt paa en Høi og de andre nedenfor 
ved Siden, lod Admiralen gjøre et Skud efter ham, som holdt 
paa Høien, hvilket saa ramte, at han faldt fra Hesten, og de 
øvrige fem toge FJug-t^ø. Som nu vore Folk ingen Fjendtlige 

fornam, lagde de sig nærmere til Land. Imidlertid kom en 
Kvinde løbende og raabte: »Kommer ikkun nærmere, her 
finde I ingen Modstand, den ganske fjendtlige Magt er gangen 
ad Ystad«. Man vilde i Begyndelsen ikke tro hende, men 
skikkede Nogle iland med en Baad, at de skulde tale med 
Kvinden, hvilken, saasnart Baaden kom iland, sprang i den 
og blev ført til Majestæten, i hvis Nærværelse hun gjentog 
det Samme, hun tilforn havde sagt, og fik en god Foræring 
tilbage med sig iland. Herpaa begyndte Vore at lande, førte 
Folket i en Hast af Skibene og fattede i saa Maade Stand 
uden noget Menneskes Forlisning. AUerhøistbemeldte Konge- 
lige Majestæt gik og selv iland med, og var Alting i faa 
Timer saavidt forrettet og fuldkommet. Som Hans Majestæt 
nu igjen begav sig ombord, løsnede hvert af de store Skibe 
ni Stykker og blev strax et Skib af Flaaden skikket over ad 
Helsingør, hvilket, saasnart det ankrede, satte Baaden iland 
med en kongelig Lakai, hvilken overleverede vor Allernaadigste 
Dronning, som er paa Kronborg Slot, en Skrivelse fra Maje- 
stæten og berettede mundtlig, at vore Folk havde landet, og 
til Bevis herpaa førte han hende en hvid Falk fra Majestæten.« 
Da Oplæseren slutter med Beretningens sidste Ord: »Gud 
den Allerhøieste være lovet og takket for sin Naade hidindtil, 
han lade sin Velsignelse fremdeles være over os«, finde disse 
kraftig Gjenklahg hos Tilhørerne, og de glade Forhaabninger 
om yderlig Victoria forøges ved den paafølgende Beretning 
om, hvorledes Helsingborg Stad har aabnet sine Porte for 
den danske Konge. — 

Forholdene ere synderlig gunstige og Alt tyder paa, at 
de gamle Provinser atter skulle forenes med Danmark. Christian 
den Femte raader over en talrig og veludrustet Hær samt 
tilstrækkelige Midler til dens Underhold, Carl den Ellevtes 
lille Armee bestaaer ganske vist for en stor Del af hans 
Faders gamle, prøvede »Bussar«, hvis Ry har bevæget 
Frankrig til at kjøbe Sveriges Alliance, men lider under alle 
de Besværligheder, som følge med en tom Statskasse. Garni- 
sonen i de befæstede Byer er »aldeles modfalden, saa at man 
snarere skulde holde den for sovende eller drømmende, end 
for levende Mennesker. Knegtene gaa nøgne og uden Værger 
og have ringe Lyst til at bruge Geværet, eftersom det gaaer 
dem saa ilde.« De udskrevne Soldater fra Skaane og Ble- 
king ere upaalidelige og vrangvillige og kunne kun anvendes 
udenfor Landet. Dertil kommer, at Flaaden, som med stort 
Besvær var sat istand til at løbe ud, har lidt saa alvorlige 
Nederlag i Kampene under Øland og Rygen, at den efter 
Søslaget i Kjøgebugt ikke længer kan øve nogen Modstand 
mod Danskens Herredømme i Østersøen 

Blandt selve Befolkningen i de nyerhvervede Provinser 
hersker en almindelig Misfornøielse med det svenske Regi- 
mente. Den høie Told har afbrudt den indbringende Handel, 
Søstæderne hidtil have ført paa Norge, Island og Sjælland, 
Forbindelsen med Landboerne lider Skaar ved Porttolden, 
Garnisonen kræver betyd^^^S^ Udgifter, medens de store For- 
strækninger, som ^ cjcaanske Byer have leveret Kronen, 
forblive ubetalte; ^ .^ behandles Borgerne med Mistro; 

man har frataget dem deres Geværer og, istedetfor den hjem- 
lige, indsat svensk Øvrighed, som staaer fremmed overfor 
Befolkningens Tarv og kun handler efter Sveriges Fordel. 
Derfor ere Byerne forarmede og Befolkningen i Aftagende. 

Landalmuen lider dog mest under de nye Forhold. Den 
trykkes af Skatter, dens Sønner udskrives til Soldater, hvilket 
i dens Øine betyder det samme som Døden, de tydske 
Ryttere »forfare efter deres egen Fantasi«, som der staaer i 
en Retsforhandling fra den Tid, de plage Bonden, tage hans 
Sæd, bortføre hans Heste, efterstræbe hans Hustruer og Døttre 
og mishandle ham, naar han ikke taalmodig finder sig i deres 
Overgreb. Af og til reiser en Klage lidt Støv, der nedsættes 
en Kommission,' men Forholdene blive de samme som før. 
Alt dette bevirker, at Mangfoldige lade deres Marker ligge 
udyrkede, forlade Hus og Hjem og søge til Skovs. Allerede 
under den forrige Krig havde der dannet sig bevæbnede 
Partier, som holdt til i Skovene ved Grænsen og efter deres 
gamle Bøsser fik Navnet »Snaphaner«. De have endnu ikke 
spredt sig, og de Misfornøiede fra Sletten søge op til dem 
og forøge deres Tal. Naar de svenske Kommissærer saa 
opsøge dem i deres Skjul, blive de trakterede med »Krudt 
og Lod«, medens de hemmelige Udsendinge, som i den 
danske Konges Navn love dem herlige Friheder og Privi- 
legier, finde villige Øren. 

Den Del af den skaanske Adel, som efter Roskildefreden 
foretrak at blive i Landet, har ogsaa skjellig Grund til Klage. 
Dens omfattende Privilegier ere indskrænkede, den, hvis 

Forfædre have bundet Kongens Hænder og beklædt Rigets 
høieste Embeder, har nu mistet al politisk Indflydelse, 
bliver tilsidesat, udelukket fra alle Udmærkelser og Embeds- 
poster og mødt med Mistro, ligesom Regeringen ikke lægger 
Skjul paa sin Tilfredshed med, at danske Adelsslægter for- 
lade Skaane og afhænde deres Godser til svenske Herrer. 
Og for at opnaae dette vælges ikke altid de hæderligste Midler. 
Ved sin Rigdom og sit indbyrdes Slægtskab er Adelen alligevel 
en Magt ; den søger at lempe sig efter de nye Forhold og venter 
paa bedre Tider; den er ikke uvidende om, at danske Ud- 
sendinge gjennemstreife Landet og paavirke Befolkningen, 
og dens Forbindelser ved det danske Hof sætter den istand 
til at følge Begivenhedernes skjulte Traade. 

Da Christian den Femte lander ved Raa, hilses han der- 
for som en Befrier. Paa Himlen sees Tegn, der varsle om 
det Udfald, man ønsker ; da Lynet under Beleiringen af Lands- 
krone slaaer ned i Kirketaarnet og forandrer Tallene paa Uhr- 
skiven, er Ingen i Tvivl om, hvad det betyder. Og det Held, 
som i Begyndelsen følger de danske Vaaben, giver Haabet 
Næring. Medens Carl den Ellevte med sin Hær har draget 
sig tilbage op over den gamle Grænse, fuldender Kong 
Christian sit Seierstog gjennem Skaane. Byerne oplade deres 
Porte, Garnisonerne maa strække Vaaben — kun Malmø 
hævder sit Ry som en jomfruelig Fæstning — Adelen ind- 
finder sig i den danske Leir for at frembære sin Hyldest for 
den seierkronede Monark, hvem Caspar Weiser, Professor 
ved det nye Universitet i Lund, hilser i sirlige Vers. Den 

bevæbnede Almue fælder Træer i de store Skove langs 
Grænsen og spærrer Veien for den svenske Konge, danner 
Streifpartier, som speide for Danskerne og inddrive Skatter, 
og begynder den uforsonlige og udholdende Kamp, som, 
medens den lægger Landet øde, gjør Svensken langt mere 
Afbræk end hele den danske Hær og tiltager i Heftighed, 
jo mere den store Krig stilner af 

Allerede paa den svenske Armees Tilbagetog fra Chri- 
stianstad modtages de mindre Afdelinger, naar de drage 
gjennem Landsbyerne, med Skud fra Luger og Glamhuller. 
Ved Loshult Kirke overfaldes et Train af 250 Vogne, som 
ere paa Vei til den svenske Hær med 50,000 Rigsdaler »i 
Plader og hvid Mønt«, nedpakkede i Tønder; Kuskene skydes 
ned og Snaphanerne kjøre afsted med den svenske Krigs- 
kasse. Ved Markaryd, hvor Veien gaaer mellem de høie og 
skovløse Getta-Rygge ind i Skaane, opsnappe Gjøngerne 
fjorten svenske Standarter, Kong Carls Sølv-Bordservice, Telt 
og Kappe og andre værdifulde Sager, foruden nogle hundrede 
Rigsdaler i Penge, og føre det Altsammen til den danske 
Leir. Maaske knytte disse Bedrifter sig til »Gjøngehøvdingen«, 
Svend Poulsen, om hvem den svenske Hofpræst, Haquin 
Spegel, i sin Dagbog bemærker, at han havde sit Hoved- 
kvarter i Knorr Præstegaard. Ved Krigens Begyndelse havde 
han tilbudt at hverve et Kompagni Dragoner og tilføiet, at 
han vidste et Sted i Skaane, hvor man bedst kunde gjøre 
Landgang. Hans Tilbud blev modtaget, han tog op til sine 
Gjønger, og disse flokkedes om den kj endte Fører. Ellers 

tier Krøniken om hans Bedrifter fra den Tid; der var saa 
mange tappre og dristige Mænd, at den Enkelte let taber sig 
blandt de Mange. 

Den svenske Konges strenge Paabud for at standse 
»Almuens Letfærdighed« nytte Intet; Skarpretteren, Mester 
Hemming, har gode Dage med »hele og halve Forretninger«, 
det vil sige Halshugning med eller uden Radbrækning. Alene 
en simpel »Ophængning« indbringer ham tre Sølvdaler. Bedst 
er Fortjenesten dog, naar virkelige Snaphaner tages i 
Skovene, levende eller døde; i første Tilfælde faaer han ti 
Daler for at lægge dem paa Steile, i sidste kun fem; er 
Antallet meget stort, maa han slaa af paa Betalingen. 

Det er dog først efter Slaget ved Lund, da Hærene ere 
gaaede i Vinterkvarter, at Folkekrigen antager et Omfang, 
hvortil Nordens Historie ikke kjender noget Sidestykke. De 
blodige Minder hvilede som en Mare paa Sindene længe efter, 
og endnu veed den skaanske Bonde at fortælle mangfoldige 
Historier fra hine Dage, medens han viser den Fremmede 
Skuepladsen tor Snaphanernes Bedrifter. Fra Hallandsaas til 
Ystad danne Snaphanerne et Net over hele Skaane og Ble- 
king. Christianstad, Cimbritshamn, Karlshamn og Christian- 
opel ere deres vigtigste Støttepunkter. Danskerne søgte at 
vænne dem til Krigstugt, stillede dem under visse Faner og 
satte militære Befaling-siiisend over dem — Swanewedel, den 
danske Partifører, hvjo pedrifter ikke gav Snaphanernes Noget 
efter i Mod og Dtl^., had> ^^^ deres Overanfører af Navn. 

ikl. ^k^vens frie Fugle. »Vi ere Officierer 

Allesammen,« sagde de. De tætte Skove afgave talrige Smut- 
huller; derfra foretoge de deres Streiftog; de kom og for- 
svandt som eventyrlige Aander, og det var ikke alene af 
Frygt, at Bønderne stode paa deres Side, støttede og hjalp 
dem, førte Svenskerne vild og gav Snaphanerne Under- 
retning om deres Komme. Naar de svenske Soldater hele 
Dagen have streifet om i Skov og Uføre og ved Nattens 
Frembrud udmattede søge Ly i et forladt Hus eller en Lade, 
vækkes de pludseligt ved vilde Raab, de udstillede Vagt- 
poster ere bragte til Taushed, inden de fik Stunder til at 
udstøde blot et Skrig, fra hver Aabning stirre Bøssepiber de 
søvndrukne Svenskere imøde. Det er Snaphanerne .... 
Døden. Og overmandes de dristige Friskytter, enkelte eller 
flere i Følge, saa kj endes ingen Straf haard nok. Skydning, 
Hængning, det er altfor mildt; et Jernspyd gjøres glødende, 
derpaa spiddes de Ulykkelige og plantes som Blomster langs 
Veien. 

En svensk Afdeling fandt en Mand, som havde gjort 
sig løs af Spydet og slæbt sig henad Marken. Soldaterne 
spiddede ham paany Og selv da havde han saa megen 
Styrke, at han kunde bede en Dreng, der kom forbi, om en 
Drik Vand og tilbød ham sin Hue som Vederlag. 

For at kue denne Folkereisning udsendes hele Hær- 
afdelinger, som med Ild og Sværd ville tvinge Befolkningen 
til Lydighed. En Søndag omringede Oberst Ramsvård med 
halvandethundrede Mand en Kirke, hvor der blev holdt Guds- 
tjeneste. Under Trudsel af at stikke Ild paa Kirken befalede 

han Præsten at udpege de iblandt Menigheden, som vare 
Snaphaner. Præsten navngav da tolv Mænd ; og deres Skjæbne 
er let at gjætte. 

De svenske Befalingsmænd vare dog ikke altid saa hen- 
synsfulde; sædvanlig maatte de Uskyldige lide med eller for 
de Skyldige. — I Ørkeneds Sogn i Gjøngeherred havde Snap- 
hanerne skudt en svensk Officier. Alle Gaardene bleve lagte 
i Aske, og de af Indbyggerne, som ikke i Tide vare flygtede 
til Skovs, huggedes ned eller piskedes ihjel, uden Hensyn 
til Kjøn eller Alder. 

Herregaardene forvandledes til Fæstninger, og da mange 
Egne vare fuldstændigt udplyndrede, led Besætningen ofte 
Nød, naar Tilførslerne bleve opsnappede af de omstreifende 
Partier. Befalingsmanden paa Knudstrup skriver i et Brev 
til Sperling, at han frygter mere for at omkomme af Sult 
end for Fjendens Angreb, uagtet han tidt besøges af Streif- 
partier paa over hundrede Heste. 

Paa Søfdeborg i det sydlige Skaane residerede Krigs- 
kommissairen, Svend Erlandsson, som siden paa Grund af sin 
Tapperhed blev adlet under Navnet Ehrenflycht. Folket gav 
ham et andet Navn, det kaldte ham Svend Banketrøie; han 
følte nemlig en ubetvingelig Lyst til at prøve Kræfter, og 
hvergang han traf en Bonde, som han mente at kunne staa 
sig for, trakterede han ham med Hug og Slag. Men da han 
altid betalte den Paag-jældende saa rigeligt med Penge, Øl 
og Mad, havde Bønc/^ jj^ke Noget imod en banket Trøie. 
At bekjæmpe S/iap/j ^ var netop en Opgave for ham. 



é 

Og han laa ikke paa den lade Side. Jeg har liggende foran 
mig et gammelt Haandskrift, nogle faa Blade, hvori en Del 
af hans Bedrifter ere optegnede. Den ubekjendte Forfatter 
er en Svensker, han har derfor kun valgt saadanne, hvor 
Svend Banketrøie gaaer af med Seiren. 

Ved Sørebro i Søfde Enge havde han et Sammenstød 
med en Flok Snaphaner; han nedlagde en Del og tog syv 
tilfange; dem lod han strax ophænge ved Fødderne i et 
Bøgetræ, som endnu kaldes »Snaphanebøgen«. En anden 
Gang toges fire Snaphaner, ligeledes ved Sørebro. En af 
dem blev valgt til at hænge de Andre. Da han havde for- 
rettet sit Arbeide, sagde han: »Nu har jeg gjort min Skyldig- 
hed; gid enhver Svensker hængte saa godt^ som I«. Han 
blev siden skudt. 

En af de mest ansete »Snaphanekapitainer« der paa 
Egnen var lille Mads. Han var født i Hof by i Ingelstad 
Herred, havde en Tid været Dragon under de Svenske, men 
rømte ved Torsebro. Siden sluttede han sig til Snaphanerne 
i sin Fødeegn, skaffede sig ved sin Tapperhed og Snar- 
raadighed stor Indflydelse hos de vilde og raa Skarer, som 
strax adløde hans Befalinger, og forstod at holde god 
Mandstugt blandt sine Folk. En Dag aflagde lille Mads med 
nogle Folk et Besøg i Mellby Præstegaard. Medens han et 
Øieblik var gaaet udenfor, havde en af Folkene moret sig 
med at gnide den varme Jernkakkelovn i Stuen ind med 
Smør. Da Mads kom tilbage og den stærke Os slog ham 
imøde, spurgte han om Aarsagen og tvang Ophavsmanden 

til at slikke Ovnen ren med Tungen. Og hvor haardt det 
end holdt; Fyren maatte lystre. 

Maaske er Historien en Smule overdreven; i Tidens Løb 
pynter hver ny Fortæller gjerne lidt paa Virkeligheden. 
Dette er ialtfald Tilfældet med Historien om, hvorledes lille 
Mads endte sit daadrige Liv. I de sædvanlige Beretninger 
ligger han paa Broen, med begge Benene afskudte, men lader 
ufortrøden sin Bøsse, og for hvert Skud falder en Svensker. 
Min Kilde, det gamle Haandskrift, er mindre romantisk, men 
til Gjengjæld mere troværdigt. 

Svend Erlandsson havde gjort gjentagne Forsøg paa at 
faae lille Mads i sin Magt; den snedige Snaphane havde 
drillet ham saa meget, at Svend bandte paa, »han skulde 
hænge den Karl op i hans egne Tarme«. Den Fomøielse 
skjøttede Mads dog ikke om, men fortsatte sine Drillerier. 
Endelig i Vinteren 1677, medens den svenske Konge opholdt 
sig paa Ljungby, stødte de to Modstandere sammen. Svend kom 
østerfra, lille Mads og hans Folk vesterfra, og de mødtes ved 
Søfde-Mølle. Kampen varede en halv Time, mange Snap- 
haner maatte bide i Græsset, men af Svenskerne bleve kun 
nogle enkelte saarede, fordi de vare stegne af Hestene og 
brugte disse som Skydeskjerm. Da de endelig vare naaede 
over Møllebroen, flygtede Snaphanerne, og fire bleve fangne 
og førte til Wanneberga, hvor de lagdes paa Steile. 

Lille Mads var igj^^ undsluppen. Han kunde dog ikke 
være langt borte, cl^ ^g^^s Hest ved Sammenstødet var 
bleven skudt i Kna^of ^ en Del af Folkene begave sig ind 

2 

i Skoven, lokkede af den artige Belønning, der var udlovet 
til Den, der tog ham levende. 

Da Snaphanerne flygtede, var lille Mads fulgt med. Han 
gik nu sindigt henad Skovveien og ledede sin saarede Hest 
ved Tømmen. Pludselig traadte to svenske Soldater ud fra 
Træerne og spærrede Veien for ham. Dengang hans Hest 
styrtede, havde han tabt Skruenøglen til sin HjuUaasbøsse; 
han dreiede Laasen om med Tænderne og skjød paa sine 
Angribere, men ramte ikke, hvorefter den ene Svensker, Lars 
Roth, affyrede sin Pistol paa ham, saa han sank i Knæ. Nu 
kom en ny Soldat, Petter, til, og da de vare Tre mod En, 
opfordrede de ham til at overgive sig, men Mads svarede: »Nei, 
levende faae I mig ikke«, og liggende paa sine Knæ huggede 
han om sig med sin Pallask, saa de maatte aflive ham. Snap- 
hanerne toge siden Liget og begravede det ved Bientarp, 

o 

men Svend Erlandsson lod ham grave op og føre til Ahus, 
hvor han blev lagt paa Steile i Kisten, efterat Laaget var 
brudt op og kastet bort. 

En anden Snaphanefører fik et lignende Endeligt. Medens 
Svend Erlandsson laa paa Nygaard, traf han en Flok Snap- 
haner ved Månstorp paa den anden Side. af Tunbyholm. 
Det varede noget, inden Svenskerne besluttede at angribe, 
og Oberst Ribbings Knegt, som havde faaet »en Sup« for 
meget, blev utaalmodig og angreb selv Snaphanerne, men 
deres Anfører, Jeppe Baasen, skjød ham og tog hans Hest, 
hvormed han retirerede sig, da de Svenske angreb. Nogle 
Snaphaner bleve paa Pladsen, de Øvrige flygtede og bleve 

forfulgte, Og underveis fik de Svenske Øie paa Jeppe, der 
red det Hurtigste, Hesten kunde løbe. Svenskerne forfulgte 
ham lige til Stenshufvud; der vare alle Veie stængte for 
ham; paa den ene Side Forbjergets steile Klipper, paa den 
anden Havet. Jeppe var dog ikke forknyt, han kastede sig 
i Vandet og svømmede ud til en stor Sten. Svend Erlandsson 
tilbød ham Pardon, men han vilde ikke modtage den, hvorfor 
der skikkedes Bud til Wik efter en Baad og to Fiskere, som 
skulde tage ham fast. Da Jeppe saae Baaden, kastede han 
sin Bøsse og alle Pengene, han havde hos sig, i Søen og 
sprang selv bagefter. Den døde Krop blev fisket op og ført 
til Nygaard, og her blev Liget hængt op ved Fødderne i en 
Eg af to andre Snaphaner, Per Sudare og Konga-Pogen, som 
vare tagne tilforn; de bleve siden halshuggede og lagde paa 
Steile ved MøUerød. 

Saaledes kunde man blive ved at fortælle, om ikke de 
opbevarede Træk lignede hinanden saa meget; det er Sammen- 
stød, hvori begge Parter kjæmpe som Fortvivlede, fordi de 
veed, at Seierherren ikke kjender til Naade; Hadet og For- 
bittrelsen gaaer endogsaa ud over de Døde. Forfulgte og 
trængte paa alle Kanter og truede af grusomme Straffe, tabe 
de tappre Skaaninger dog saa lidt Modet, at deres Dristighed 
snarere synes at voxe. 

Det var i Slutningen af Krigen, at Snaphanerne omringede 

o 

Ahus Præstegaard, hvor den svenske Konge dengang opholdt 
sig, og hvem veed, hviJJ^^ Følger det havde draget efter sig, 
hvis ikke Præsten Rønj^^fV havde skjult ham i Skorstenen 

Og siden skaffet ham bort, forklædt som Bonde, med en 
Tværsæk over Nakken. 

Da Krigen ender, er Landet øde og hærget til ti Mil 
ind i det gamle Sverige; af Herregaardene staa kun de 
sværtede Mure tilbage, Byerne ligge i Ruiner — ved 
Fredslutningen i Lund boer det sachsiske Sendebud i et Hus, 
som hverken har Vinduer eller Døre — , Kirker og Skoler 
ere øde. Ploven staaer rusten paa Marken, hvor Ukrudtet 
breder sig tæt, og i de forfaldne Stalde spinder Edderkoppen 
sit Net over de tomme Baase. Folkene ere borte; Mange 
ere døde, og af de Levende have en stor Del fulgt den 
danske Konges Opfordring og ere udvandrede til Sjælland, 
de Øvrige ligge »som umælende Bæster i Skov og Skjul,« 
medens Rømningsmænd gjennemstreife Landet i alle ' Ret- 
ninger og fortsætte Snaphanernes Værk, kun af andre Bevæg- 
grunde. Langs Veiene staa Pæle med forraadnede Lig; 
Ravne og Krager kredse henover den store Kirkegaard. 

Og hvad er der vundet? Hvad frugtede al Tapperhed 
og Dødsforagt, alle de uhyre Tab af Menneskeliv og Vær- 
dier? Fremmede havde tilskyndet til Krigen, de dikterede 
nu Freden. Da den danske Gesandt, Greven af Altenburg, 
ved Fredsunderhandlingerne forlangte Helsingborg og Lands- 
krone, svarede den franske Gesandt, Isac de Feuquiéres: 
»Ikke en eneste By, min stakkels Herre!« Alt, hvad Dan- 
mark opnaaede, var Tilladelsen til at medtage nogle Kanoner 
til Erindring. Den Eneste, som vandt en Seir, var den 
fængslede Storkantsler, ikke fordi det var gaaet, ganske 

som han havde forudsat, men fordi der Dagen efter, at 
Freden i Lund var undertegnet, blev afsluttet et Forsvars- 
forbund mellem de nordiske Riger. Det havde været hans 
Maal, og hans gamle Forbundsfæller, Jens Juel og Johan 
Gyllenstjerna optoge nu hans Tanke. Rigtignok blev For- 
bundet uden Betydning; der var flydt altfor meget Blod 
mellem de to Nationer og skulde flyde mere endnu. 





Mordet paa Knudstrup. 

i-Zybt inde i de mørke Skovmasser, som Søderaasen 
sender ned mod den skaanske Slette, paa Grænsen afOnssjø 
og Luggude Herreder, li^er Herregaarden Knudstrup. Det 
er en firkantet Bygning med trappegaviedc Sidefløic, paa en 
Holm midt i en sid og sumpet Eng, som hvert Efteraar og 
Foraar staaer under Vand; i forrige TJder var Engen en Sø, 
og af den nye Hovedbygning, som Otto Brahe i 1551 lod 
opføre, ere nu kun Murene og en Stentavle over Porten tilbage. 
Oprindelig tilhørte Gaarden Thotterne, gik senere over til Brahe- 
slægten — Tyge Brahe er som bckjendt født der — men 

tilfaldt 1668 Knud Thott ved hans Giftermaal med Sofie 
Stensdatter Brahe. Hun døde nogle faa Aar efter. 

Knud Thott, den Sidste af de skaanske Adelsslægter, 
som eiede Knudstrup, var en streng og myndig Herre, men 
udmærket ved høi Begavelse og omfattende Kundskaber, 
som han havde udvidet dels ved Reiser, dels ved Samkvem 
med Datidens ypperste Lærde. Paa Knudstrup havde han 
samlet sig et stor Bibliothek af klassiske og nyere fremmede 
Forfattere, og her opholdt han sig helst, skjøndt han tillige 
var Eier af Næs og Eriksholm, Thotternes egentlige Stam- 
gods. Og ligesom Faderen, den tidligt afdøde Otte Tagesøn 
Thott, med saa megen Smag havde fuldført Langernes Søfde- 
borg, saaledes var det nu Sønnens Agt at forskjønne Brahemes 
Knudstrup. Til den Ende forskrev han de dueligste fremmede 
og indenlandske Arbeidere, men kort efter udbrød Krigen 
og standsede det neppe paabegyndte Værk. Knud Thott 
forlod Gaarden for at tilbyde sit gamle Fædreland sin Tjeneste 
og vendte ikke mere tilbage dertil, Arbeiderne reiste, og 
Knudstrup stod øde. 

Kun een af Arbeiderne blev, Knud Thotts »Hofsnedker«, 
Johan, en Præstesøn oppe fra Gøteborg-Egnen. Han var et stille 
og flittigt Menneske, »en god Karl, flink til sin Gjerning«, 
hedder det i Aktstykkerne, som indeholde hans sørgelige 
Skjæbne. At hans Herre havde Lid til ham, fremgaaer deraf, 
at da Knud Thott forinden sin Afreise lod Gaardens Kost- 
barheder forvare paa et sikkert Sted, var Johan tilstede, 
sagaens som Medvirkende. 

Om Dagen stod han oppe i Riddersalen eller »Guldstuen«, 
som den kaldtes paa Grund af de Gyldenlæders Tapeter og 
den rige Forgyldning, og arbeidede, som om den blodige og 
hadefulde Krig ikke vedkom ham, uden andet Selskab end 
Allikerne, som fløi ind og ud ad Skydehullerne. Om Aftenen, 
naar de havde ringet Sol ned ovre i Kaagerød, lagde han 
Værktøiet sammen og gik over Vindebroen, ned til Vand- 
møllen, hvor han, den Hjemløse, havde fundet et Hjem og 
venlig Deltagelse. 

Hvorfor han blev, da alle de Andre droge bort? De 
tørre Aktstykker indeholde intet Svar herpaa. Maaske havde 
Mølleren en Datter, maaske var der en anden Kvinde; det 
var Kvinder, der siden optraadte som Anklagere. Hvor 
skulde han forresten søge hen i en Tid, der ikke havde Brug 
for Fredens Arbeidere. Og Mennesker, der selv ere uden 
Svig, tro heller ikke paa Svig hos Andre. Derfor saae han ikke 
de fjendtlige Øiekast, som sendtes efter ham, eller hørte, 
hvad der blev hvisket omkring ham. Han var en Svensker, 
altsaa en Fjende, og gik naturligvis og lurede og speidede, 
for siden, naar hans Landsmænd kom herned, at røbe, hvad 
han vidste. Snaphanerne, som havde deres Tilhold i de tætte 
Skove der omkring, stode jo i stadig Forbindelse med Folkene 
paa Knudstrup. Han var ikke alene til Uleilighed, men en 
Fare. — 

Saa var det en mørk og stormfuld Novemberaften, kort 
før Slaget ved Lund. Johan havde endt sit Dagværk og var 
efter Sædvane gaaet ned til Møllen, hvor han just sad og 

talte med Mølleren, da to af Gaardsfolket traadte ind ad 
Døren, med Bud til Snedkeren. Han skulde strax komme 
op paa Gaarden, Christian Ridefoged vilde tale med ham og 
ventede i Borgstuen. Johan reiste sig, bød Farvel og fulgte 
med Folkene. 

Det var hans sidste Besøg i Møllen; efter den Aften var 
han forsvunden. Hans Værktøi laa længe efter og drev om 
oppe i Guldstuen. Naar Nogen spurgte efter ham, blev der 
altid svaret, at han var gaaet sin Vei, men kom vel snart 
igjen. Kvinderne paa Gaarden havde deres egne Tanker 
derved, men vogtede sig vel for at udtale dem, thi det var 
hændt, at en af Pigerne, som lod falde en Yttring om, at 
hun vidste bedre Besked, var bleven ført ud paa Søen, som 
omgav Gaarden og truet med at druknes, om hun røbede 
Noget. 

Efter Slaget ved Lund kom først en svensk Salvegarde 
til Knudstrup og ved Foraarstid 1677 ^^ ^^1 svensk Besæt- 
ning under Kapitain Kylander, som Led i den Kjæde, der 
skulde holde Søderaasens Snaphaner i Ave og afskjære 
Danskerne Tilførselen til Landskrone og Forbindelsen med 
Christianstad. 

Johan Snedkers Forsvinden kom paa Tale, der blev afholdt 
Forhør, og hans Skjæbne blev opklaret. 

Da Snedkeren den paagjældende Aften traadte ind i 
Borgstuen, hvor hele Gaardsfolket var samlet og sad omkring 
Bordet, modtog Ridefogden ham med det barske Spørgsmaal: 
hvorfor han hver Aften gik over Vindebroen, og hvor han 

havde sit Tilhold; herefter maatte han ikke gaa et Skridt 
udenfor Gaarden. — Dermed gik Ridefogden ind i sit eget 
Kammer, der laa op til Borgstuen, og Johan tog Plads ved 
Bordet hos de andre Gaardsfolk, som saae hen paa ham 
uden at sige et Ord. Ladefogden var den Første, som brød 
Tausheden. 

»Din svenske Skjelm,« sagde han, »er Du kommen hid 
for at plyndre os og røve.« 

Dermed sigtede han vel til, at Snedkeren vidste, hvor 
Gaardens Kostbarheder laa forvarede. 

Johan gav et undvigende Svar; han anede nok, hvad der 
var igjære og begyndte allerede at bede for sit Liv, men 
idetsamme reiste Ladefogden sig og slog ham med knyttet 
Næve i Ansigtet. En af Karlene greb ham bagfra ved 
Skulderen og kastede ham om paa Gulvet, medens en Anden, 
Risle Jeppa, slog et Reb om hans Hals. Det Optrin, som 
nu fulgte, er for raat til at skildres i sine Enkeltheder. Pigerne 
ude i Kjøkkenet hørte Støien og styrtede hen til Borgstue- 
døren for at lytte, skjælvende og aandeløse; En af dem 
siger, »at hun af Skræk fast daanede.« Først lød et svagt 
Raab om Hjælp, derefter et rallende Skrig, saa blev Alt 
stille, indtil de hørte Ridefogdens Stemme, som sagde: »Bort 
med den svenske Skjelm, vi have nok af dem endda!« Og 
da Skridt nærmede sig Døren, flygtede Pigerne tilbage til 
Kjøkkenet og hørte nu Mændene forlade Borgstuen og begive 
sig ud i Gaarden. 

En Hest blev ført frem. Risle Jeppa kastede den livløse 
Krop, som var gjemt i en Sæk, op paa Hesteryggen og 
sprang selv op bagefter, og det eiendommelige Ligtog satte 
sig i Bevægelse. I Spidsen red Risle Jeppa med Liget, efter 
ham fulgte de Andre tilfods. Sækken med Liget blev kastet 
i Brødda Kjær, nede ved Store Teglerød. 

Midt under Forhørene udkom imidlertid den svenske 
Plakat, som gav Pardon for alle Fjendtligheder, der vare 
begaaede ved Krigens Udbrud. Dette tog de Skyldige sig 
til Indtægt og Sagen gik i Glemme. Der var foregaaet og 
foregik daglig saa mange blodige Optrin; et Menneskeliv 
veiede saa lidt i de Dage. 

De, som havde taget sig af Johans Sag, glemte dog 
ikke. Længe efter at Freden var sluttet, i 1682, blev der 
anstillet nye Undersøgelser ved Kommissorialretten i Malmø. 
De af Deltagerne, som endnu kunde skaffes tilstede, tilstode 
Forbrydelsen, men undskyldte sig med, at de kun havde 
handlet efter Ridefogdens Befaling; de turde ikke andet. Men 
Ridefogden var nu bosat i Danmark, og Risle Jeppa havde 
kort efter Begivenheden sluttet sig til Snaphanerne og med 
dem forladt Landet 1 1679. Johan Snedker maatte ligge 
uhævnet i sin Grav. 

Som et Bevis paa, hvorledes Skrækken fra hin blodige Tid, 
saa mange Aar efter, endnu opfyldte Sindene, kan anføres, 
at Vidnerne kun »med Angst og Bæven« aflagde deres 
Vidnesbyrd og bad om, »at for Alt i Verden Intet maatte 
komme ud, at de havde omtalt, hvad de vidste.« 

Ved samme Leilighed kom et andet blodigt Optrin frem, 
som var foregaaet kort efter det første. 

Medens den svenske Armee stod for Helsingborg, kom 
tre Livdrabanter til Konga og tog ind paa Hunserød Gaard, 
der ligger en Fjerdingvei fra Knudstrup. De vare ude for 
at proviantere, men sørgede først for deres egen Pleie, for- 
langte det Bedste, Huset formaaede, og rekvirerede tilsidst en 
halv Tønde 01, uden at tænke paa Betalingen. De sade og 
drak og skraalede hele Aftenen, og da de havde slukket 
deres Tørst og trængte til Hvile, strakte de sig paa Bænkene 
langs Væggen, efter at have lagt deres Vaaben fra sig. 

Imidlertid var en Dreng skikket til Knudstrup, og da 
Ridefogden og Ladefogden hørte om de ubudne Gjæster, tog 
de Skytten, Risle Jeppa og Tærskemændene med sig og om- 
ringede Gaarden. 

Ladefogden og Risla Jeppa gik først ind, hver ad sin 
Dør, og mødtes i Stuen. De listede sig hen, bemægtigede 
sig Soldaternes Vaaben og kaldte saa paa de Andre. Da 
disse trængte ind, vaagnede Drabanterne ved Støien, stirrede 
med søvndrukken Skræk paa den bevæbnede Skare og 
famlede forgjæves efter deres Vaaben. De overmandedes, 
bleve bastede og førte ud paa Marken. Her bleve de stillede 
op som levende Skiver; Ridefogden skjød den Ene, Skytten 
den Anden og Risle Jeppa den Tredie. Byttet blev delt 
ærligt og redeligt, efter Rang og Fortjeneste. De to Heste 
duede ikke, men den tredie fik Ridefogden. Af Munderingerne 
fik hver af Tærskemændene en halv Frakke paa sin Lod, 

Den 30. Mai 1678 søgte en ringe svensk Styrke Tilflugt 
paa Knudstrup, forfulgt af en Afdeling »Krabater« — Kro- 
ater — i dansk Tjeneste. Gaarden blev skudt i Brand, og 
Svenskerne maatte overgive sig. Faa den ene Langside af 
Hovedbygningen, ud imod Haven, sidder endnu i Muren en 
Kanonkugle, som et Minde om denne Begivenhed. Dens 
Eier blev samme Aar af Kommissorialretten i Malmø fra- 
dømt Ære, Liv og Gods; han sad dog trygt som dansk 
Befalingsmand indenfor Landskrones Mure, udsendte admini- 
strative Ordrer mod Svenskerne og lod dem exekvere Dom- 
men paa hans Billede. Ved Freden i Lund maatte de give 
ham hans Godser tilbage, rigtignok i en ynkelig Stand. Han 
foretrak dog at blive i Danmark, giftede sig med en skaansk 
Adelsdame, Grevinde Birgitte Skeel Barnekow Parsberg, som 
ligeledes hørte til de Misfornøiede, og kom aldrig mere til 
Skaane. 

Knudstrup laa øde, Ingen gjorde de vilde Fugle, som 
byggede i Ruinerne, Herredømmet stridig. Først mange Aar 
efter blev Gaarden bygget op af en fremmed Eier, Sønnen 
af en svensk Baadsmand, der havde tjent sig op til Admiral 
og faaet Adelsbrev og Navn, men hvis Tænkemaade var saa 
lidet ridderlig og hvis Had til alt dansk og den gamle Slægt 
var saa stort, at han ikke undsaae sig ved at rive Ligene 
ud af deres Grave for at skaffe Plads til sin egen Familie. 

Dedsdemt. 

E,t Kammer paa Malmøhus i de første Dage af 1678. 
Et høit, aflangt, hvælvet Rum, fire nøgne Vægge og til- 
gittrede Vinduer, anbragte høit oppe i den tykke Mur, som 
vender ud til Gaarden. Et snedækt Tag og derover en sne- 
tung Luft, det er hele Udsigten. En Maages hæse Skrig og 
Vagtens taktfaste Skridt paa Stenfliserne udenfor afbryder 
den knugende Stilhed. Ved et Bord sidder en Mand <^ 
skriver. Han er lille og mager, nogle og fyrgetyve Aar 
gammel. Af og til løfter han Hovedet, seer tankefuld op og 
skriver saa videre. Paa en Skammel henne ved Bilægger- 
ovnen sidder en halvvoxen Dreng og staver sig gjennem en 
Bog, en Krønikebog, eller hvad det nu er, maaske det nyeste 
Flyveblad om det Syn, der har vist sig over Malmø Slot: 

en Mand i Harnisk, som holdt en Blodfane i den høire 
Haand og en Sørgefane i den venstre; thi han skotter til 
Manden henne ved Bordet. 

Det samme Kammer har i sin Tid huset en sjelden 
Gjæst, den skotske Jarl af Bothwell, Maria Stuarts Gemal, 
hvem Skjæbnen i Skikkelse af en dansk Kaper havde kastet 
op paa denne fremmede Kyst. Her nedskrev han Fortællingen 
om sit bevægede og eventyrlige Liv og skikkede den til sin 
Vært, Kong Frederik den Anden, som en Opmærksomhed 
for udvist Gjæstfrihed. 

Den Fange, som for Tiden beboer Bothwells Kammer, 
har ikke et saa bevæget Liv at se tilbage paa, og det vilde 
sagtens være gledet hen, ensformigt og roligt, som tusinde 
Andres og afsluttet med et skjønt Eftermæle i en vidtløftig 
Ligprædiken, om ikke Krigen, som vendte op og ned paa 
alle Forhold, ogsaa havde bragt Forstyrrelse i dets rolige 
Vande og nu ført ham som ufrivillig Gjæst til Malmø Slot. 

Det er Hr. Jørgen Krabbe, en Ætling af den saakaldte 
store Krabbeslægt, der nedledte sin Herkomst fra Erkeher- 
tugeme af Østerrig og førte disses Vaaben, en Sølvbjelke i 
rødt Felt. Hans Fader var Iver Krabbe til Jordberga, Høge- 
stad og FuUtofte, Rigens Raad og Statholder i Norge, General- 
Feltherre og efter Souverainitetens Indførelse Assessor i det 
danske Statsraad, hans Moder, Karen Ottesdatter Marsvin til 
Krogholm, var Sødskendebarn til Kirstine Munk. Han var 
født 1633 paa Varberg i Halland, hvor Faderen dengang var 
Befalingsmand. Efterat have fuldendt sine Studier og foretaget 

de Udenlandsreiser, som efter den Tids Sæd hørte med til 
en Adelsmands Uddannelse, blev han ansat som Sekretær i 
det danske Kancelli, hvilken Stilling han beklædte, indtil de 
forandrede politiske Forhold nødte ham til at tage sin Afsked, 
»uagtet de store Promesser og Offerter^ som mig da udi 
Danmark bleve tilbudte, om jeg der vilde have bleven,« 
anfører han i sit Forsvarsskrift og fremhæver tillige, »at han 
transporterede hele sin Formue over til Skaane med største 
Tab og Skade, hvilket Alle og Enhver er noksom bevidst.« 
Han tog nu Ophold paa sin Mødrenegaard, Krogholm, i 
Nærheden af Ystad, i hvis Omegn han tillige eiede de anse- 
lige Godser Høgestad og Beldringe, hvortil senere blev føiet 
Taasterup, da han i 1663 giftede sig med Jytte Ottesdatter 
Thott, en ædel og varmhjertet Kvinde, hvis store Egenskaber 
træder stærkest frem i Ulykkens Dage, medens Manden er 
som et Siv i Blæsten. Brylluppet stod i Malmø, i Thotternes 
Gaard, den samme, som i sin Tid havde tilhørt Jørgen Kock. 
Aaret efter blev han introduceret i det svenske Ridderhus 
og deltog flittigt i de almindelige Rigsdage i Stockholm og i 
Stænderforsamlingerne i Skaane, »baade Hans Majestæt og 
Hans Ministre og Betjenter til stor Fornøielse; som og lode 
sig derfor forstaa, at de vare hannem fremfor alle Andre af 
Ridderstanden med fortroligt Venskab og Affection tilgedan 
og bevaagne.« Hvor varmt dette Venskab var, fik han siden 
at mærke. Naar hertil føies, at han lod sig optage i Knuds- 
gildet i Malmø og den 24de Juni 1671 i Forening med sine 
Svogre, Holger og Tage Thott, skjænkede Knudsbrødrene 

en prægtig, forgyldt Sølvpokal, er fortalt Alt, hvad man 
kjender til denne Periode af hans Liv, som vel forøvrigt var 
optaget af Bestyrelsen af hans omfattende Eiendomme. Det 
synes dog, at han har savnet en offentlig Virksomhed, da 
han anker over, at han ^continuerlig har søgt ©m Embede, 
uden at have opnaaet denne Lykke«. De eneste Tillidshverv, 
han modtog, var som Medlem af nogle Kommissioner, bl. a. 
af den, der 1672 blev nedsat i Sagen mod Oberstlieutenant 
Liljenberg paa Kronens Gaard Ingelstad, for Overgreb og Mis- 
handling af Bønderne, en Sag, der, som saa mange lignende, 
løb ud i Sandet. 

Saa udbryder Krigen, og medens den danske Hær ligger 
for Wismar, reiser han op til den unge Kong Karl i Veners- 
borg for at tolke sin Hengivenhed og Troskab, men glemmer 
ikke ved samme LeiKghed at skaffe sig 'Fordele. De svenske 
Herrer finde hans Nærværelse suspekt^ men den kongelige 
Naade skinner over ham, han kan skrive til sin gamle og 
tro Tjener, Hack Søfrensøn, med hvem han pleiede at raad- 
føre sig i alle Anliggender: »Jeg kom hjem fra Kongen for 
nogle Dage siden, fik naadig Besked paa alt det, jeg vilde 
have, jeg beholdt Høgestad, han gav mig og min Afgift af 
Krogholm efter, Frihed paa Ingildstrup, med Rettighed som 
mine andre Gaarde, maatte imod min Villie tage Barons 
Titel og andre store kgl. Promesser . . .« Disse Promesser 
bestode bl. a. i at forfremmes enten til Landsdommer i Skaane 
eller til Vicepræsident i Gotha Hofret. Ordene »imod min 
Villie« bleve siden lagte ham til Last som Majestætsforbrydelse, 

3 

skjøndt de, om ikke en beskeden Frase, kunne betyde, at 
Ætlingen af en saa fornem Slægt ikke mener sig hædret ved 
en Titel, som bares af Mange, der maatte forekomme ham 
af langt ringere Byrd. 

Den Lykke, som syntes at tilsmile ham, blev imidlertid 
kun af kort Varighed. Da Krigen overføres til Skaane, 
begynde Skyerne at trække sammen. De skaanske Godseiere 
befinde sig i en vanskelig Stilling; deres Tilbøielighed drager 
dem til Danmark, hvor de have Slægt og Venner, medens 
de her føle sig som Fremmede; det gj ælder et Valg, hurtigt 
og uden Tøven, og den overveiende Del følge Hjertets 
Stemme og slutte sig til Danmark, saa meget mere som For- 
nuften synes at raade til det Samme. Kun Enkelte vælge at 
holde sig neutrale, og blandt disse er Jørgen Krabbe. De 
Andre faae efterhaanden Øinene op for, at Opgaven er 
umulig, han først, da det er forsilde. 

Det 27de Juni 1676 indtager Admiral Tromp Ystad, og 
Admiralen sender ufortøvet Bud til Adelen i tre Miles Om- 
kreds; han ønsker at hilse paa de gode Herrer og tale et 
Ord med dem. Krabbe skriver saa til Skaanes General- 
gouverneur, Fabian Fersen. »Hvorledes skal jeg forholde 
mig?« spørger han. — »Sid stille paa Deres Gaard,« lyder 
Svaret. Og Krabbe følger Raadet, indtil den hollandske 
Kapitain le Maire med 50 Ryttere en skjøn Dag indfinder sig 
paa Krogholm og medbringer en lille Mindelse fra Admiralen. 

»Da Eders Velb., som en tro Undersaat og Vasal under 
Hs. kgl. Majestæt (af Danmark) endnu ei sig hos mig har 

indstillet og om Protektion anholdt,« skriver den gamle Søhelt 
paa sit djærve og tydelige Sprog, »saa haver jeg Eders Velb. 
advaret og paamindet, at I uden nogen Udflugt eller Toven 
næstkommende Tirsdag d. 4. Juli her i Ystad, i mit Loge- 
ment hos Borgmester Matthis Friis, Eder indfinder, og der 
med mig, eller nogen Anden, som jeg dertil vil forordne, 
forhandler, saa at Eders Velb. kan blive tryg og for al Krigs- 
last befriet. I vidrigt Fald skal Ed. Velb. blive trakteret 
efter Krigsrigeur med Brand og Plyndring. Efter hvilket Ed. 
Velb. kan vide sig at rette og for Ruin og Skade tilvarc 
at tage.« 

Og Tromp var en Mand, som lod Handlingen følge paa 
Ordet. 

Der var ikke Andet at gjøre. Krabbe maatte indfinde 
sig og udtalte da, som Tromp skriver i sin Indberetning til 
Kongen, »sin Længsel efter den Naade i dybeste Under- 
danighed og Troskab at kunne nedkaste sig for Ed. Maje- 
stæt og kysse Eders seierrige Hænder og har bedet mig for- 
skaffe ham Leilighed dertil,« hvilken Villighed Admiralen 
mente ikke at kunne nægte ham, da han »var noksom per- 
svaderet om hans Iver og Troskab for Ed. Maj. Tjeneste.« 
Og da Tromp foretager en lille Udflugt i Omegnen af Ystad 
og indfinder sig paa Krogholm, er Krabbe nødsaget til »at 
accommodere ham paa den Maade, som til saadan en for- 
nemme høi- og vidtberømte Admiral at modtage og begegne 
de Tiders Tilstand ville tilladt«. 

Krabbe har sandsynligvis opnaaet den attraaede Leilighed 

3* 

til at hilse paa Kong Christian, thi kort efter begav han sig 
til Helsingborg, hvor han traf sammen med sin Svoger, Knud 
Thott, og gamle Venner, og befandt sig saa vel i de hjem- 
lige Otngivelser, at han deltog i Indtoget i Landskrone, 
naturligvis af Nysgjerrighed, som han siden undskylder sig med. 

Saaledes søger han bestandigt som en sleben Hofmand 
at lavere mellem begge Parter og nøie agte paa, fra hvilken 
Kant Vinden blæser. Kom der et Brev fra de Danske med 
Opfordring til at bede for de danske Vaaben eller takke for 
en Seir ved Guds Naade, sender han det rundt til sine 
Præster, og kom der strax efter et Ilbud fra de Svenske, som 
truede med Ild og Sværd, hvis Præsterne fulgte det første 
Paabud, handler han pligtskyldigt derefter. Han aflægger 
flittige Besøg hos de svenske Myndigheder, indhenter General- 
gouverneurens Raad i alle vanskelige Anliggender og glemmer 
ikke at. bevidne sin Troskab og Hengivenhed. Og kan han 
være sine Landsmænd til Behag, er han tvungen dertil; der 
staaer jo en Trudsel bagved. Men Ingen kan tjene to Herrer, 
mindst i en Tid, da begge Herrerne ligge i Haarene paa 
hinanden, og Den, som vil være god Ven med Alle, bliver 
god Ven med Ingen. Tilsidst holdes han »i høieste Foragt« 
af sine Landsmænd, undsiges af Snaphanerne og anklages af 
Svenskerne. — Det var Resultatet. 

Man kan spørge, hvorfor han ikke fulgte de øvrige Adels- 
mænds Exempel og bragte sig i Sikkerhed, medens det endnu 
var Tid.^ Var han blind for de Farer, der omgave ham, eller 
tiltroede han sig Evne og Midler til at overvinde dem? Der 

gives kun Formodninger istedetfor Svar. Maaske mente han 
ved snildt at rette sig efter begge Parter at bevare sin Eien- 
dom mod fuldstændig Ruin og at redde, hvad reddes kunde. 
Han er altid betænkt paa sin Fordel og benytter Leilig- 
heden dertil, ikke alene i det Større, ogsaa i det Mindre. 
Da hans gamle Tjener, Hack Sofrenson, kommer dødssyg til 
hans Gaard og døer der, glemmer han ikke at tage to gamle 
Heste i Betaling for ydet Laan. Hver af de skaanske Adels- 
slægter havde deres Tilnavn; Krabbernes var : »de Gjerrige«. 
Han veed tillige, at han i Generalgouverneuren over de 
gamle Provinser, den ligesaa tappre som ridderlige Fersen, 
eier en mild Øvrighed og en paalidelig Støtte, som har et 
aabent Øre for alle Besværinger og vil gjøre Lovens Magt 
gjældende i en Tid, da Retten sidder i Spydstagen og Hadet 
i Dommersædet. Ved sin forstandige Optræden har Fersen 
bevæget Malmøes Borgere til at gjøre deres Pligt og forsvare 
deres By; intetsteds hersker ogsaa mere ordnede Tilstande. 
Han holder streng Mandstugt blandt Krigsfolket, men paa- 
lægger tillige Borgerne at vise Godhed mod den fattige, 
gemene Knegt, stundom beværte ham med lidt Mad og 
Drikke, ikke lade ham ligge paa det bare Gulv i kolde 
Rum og at give de Saarede og Syge god Pleie. Hans Om- 
sorg strækker sig ogsaa til Bonden, der er som det jagede 
Vildt. Ved Skrivelser, som han lader oplæse i Kirkerne, 
opfordrer han Bønderne til at vende tilbage til deres Hjem 
og mod Sikkerhed og Løfte om Betaling at bringer Tilførsle 
til Malmø. »Men jeg tvivler om, at det vil have nogen 

Virkning,« skriver han til Kongen, »thi de behandles altfor 
ilde. Kister og Skrin ere blevne aabnede, og Alt, hvad der- 
udi fandtes, er borttaget. De stakkels Mennesker have tillige 
faaet Hug og Slag.« Derfor beder han ogsaa bestandigt 
Kongen om, at Bønderne ikke maa plyndres og forjages og 
at det maatte paalægges det Krigsfolk, som ikke stod under 
Persens Befaling, at leve »niit guter Ordre.« Men Faa tænke 
som den ædle Feltmarskalk, og Færre handle derefter. De, 
som have Magten, bruge den kun i egen Interesse og værst 
gaaer det ud over dem, som eie Noget. Krabbes Breve til 
Fersen indeholde Exempler nok herpaa. 

»Vor elendige og beklagelige Tilstand kan jeg ikke 
beskrive. Vi ere givne Fjenden til Rov og af vore egne 
(d: Svenskerne) saa haandterede, at Alt, hvad den fattige 
Almue eier, plyndres og røves. Heste, Indbo og Alt, hvad 
som findes i Kister og Skrin. Hvad Affectioii og Tanker, det 
giver, kan Eders Exe. selv judicere. Inat maatte Christian 
Bilde med sin Hustru, min Søsterdatter (Karen Vind), som 
daglig venter sin Nedkomst, rømme fra sin Gaard (Dybeck) 
og forføie sig til mig, eftersom vore Folk plyndrede rundt 
omkring hos ham. Efter at have taget hans Oxer, lode de 
ham vide, at de vilde komme og stikke Ild paa Gaarden.« 

Men den 30te Juli 1677 døde Fersen i Malmø, og det 
var ikke alene Kongen, som beklagede Tabet af en saa 
-»incomparabel Minister«. Hans Efterfølger, Vicegouverneur 
Sperling, besad den Evne at gjøre sig ligesaa forhadt, som 
Fersen havde være agtet. Allerede ved sin Tiltræden følte 

han sig saa lidet sikker i en By, hvis Borgere havde givet 
saa gyldige Beviser paa deres Troskab, at han behandlede 
dem, som om Fjenden stod udenfor Voldene. Han forbød 
Borgerne at have Lys tændt længere end til Kl. ti om 
Aftenen, og vare gode Venner samlede ved den Tid, maatte 
de hver gaa til Sit. Brandredskaberne bleve satte istand, og 
en Borgervagt fik Ordre til at patrouillere og forebygge de 
Mordbrandsattentater, om hvilke et Rygte var udspredt, om 
med Føie, vides ikke; i Ufredstider udspredes saa mange 
Rygter og finde altid villige Øren. Alle fik mærke, at 
der var kommet en ny Herre, og Adelen mest. Han hadede 
Alt, hvad der var dansk, og der tillægges ham den Yttring: 
»Jeg vil herefter opføde mine Børn med Edder og Forgift 
mod de Danske.« Derfor behøver han ikke at have havt 
noget Udestaaende med Krabbe, hvad der paastaaes; høist 
sandsynligt har kun Havesyge været hans ledende Bevæg- 
grund, endog hans egne Landsmænd beskylde ham for 
Uhæderlighed og tale om »sonderliche Dinge«, der skulle 
være foregaaede i salig Krabbes Sag. 

Imidlertid var der indtruffet en Begivenhed, som skulde 
faae skjæbnesvangre Følger for Krabbe. 

Den 19de Juli 1677 indfandt en svensk Regimentskvarter- 
mester, Laurits Bask, med to Kvartermestre, Oberst Mellins 
Feltskjær og to Knegte sig paa Krogholm og forlangte, at 
Krabbe skulde aflægge Restancerne. »Jeg kan Intet gjøre 
dertil,« svarede Krabbe, »Fjenden haver taget Altsammen, 
vilde intet Kongen forsvare os, saa kunne vi intet contribuere, « 

Men da Bask fordrede skriftlig Erklæring eller Betaling, sagde 
Krabbe, at han vilde betænke sig til næste Dag og spurgte, 
hvor Bask videre agtede sig hen. Han skulde til Ingelstad 
Herred, oplyste han. Bask lod sig nu beværte, og medens 
han gjorde sig tilgode med Mad og Drikke, underholdt han 
sin Vært med Beretninger om de nyeste Begivenheder, især 
om »den lykkelige Victoria Gud havde velsignet vor aller- 
naadigste Konge med«, nemlig Slaget ved Landskrone, og 
kom bl. a. med følgende malende Yttring: »De paa den 
danske venstre Fløi holdt sig som Hundsfotter, der var intet 
Andet for os at gjøre end stikke Infanteriet ihjel som Grise.« 
Han var i det Hele en værdig Ætling af Jacob v. Thyboes 
Familie, thi da Krabbe spurgte ham, hvorledes han var 
sluppen selvtredie eller selvtjerde gjennem Fersherred, hvor 
der sagdes at være mange Snaphaner, lød det mandhaftige 
Svar: »Jeg fegtede bravt med dem, skjød en eller to ihjel 
og brændte en Gaard af.« 

Da han havde pleiet sit Legeme, bød han Farvel og 
drog videre. Kort efter at han var reist, kom en Karl, som 
tjente Krabbes Svigermoder, Fru Dorette Rosenkrands, til 
Krogholm med Bud, at Snaphanerne havde været ved Søfde 
og spurgt efter svenske Folk, som vare passerede derigjennem. 
Dermed kunde der ikke være ment Andre end Bask og hans 
Følge, da han havde været hos Fogden i Munkesø, og Krabbe 
sendte strax næste Morgen sin Foged, Christopher, efter 
Bask. Han traf ham i Tuggerup hos Tingfogden, Christen 
Nielsen, advarede ham først mod Snaphanerne, hvortil Bask, 

»som paa den Tid var drukken«, svarede, at det havde ingen 
Nød, og udrettede derefter sit egentlige Ærinde: at eftersom 
Bask havde tilsagt Bønderne, at de skulde med Proviant til 
Leiren, at han da vilde forskaane Baronens Bønder for 
Høstens Skyld og hilste end yderligere fra sin Herre med 
Forsikkring om, at han vilde betale Restancerne og den 
følgende Dag selv indfinde sig, om han vidste, hvor Bask 
var at træffe. Bask sagde da, at han vilde reise til Bollerup. 
Om Aftenen kom Snaphanerne, 60 Mand stærk, forbi 
Krogholm og drog lige til Taasterup, hvor Bask havde sagt, 
at han skulde ned og opkræve Skat, og da de kom til 
Høgestad mødte de Krabbes Urtekarl fra Taasterup og en 
lille Jægerdreng, som Tage Thott havde sat i Lære hos 
Skytten der paa Gaarden, dem spurgte de efter Bask, men 
de svarede, at de vidste ikke, hvor han var. »I ere nogle 
Skjelme,« sagde Snaphanernes Anfører, »vi veed godt, at 
han er paa Taasterup eller Bollerup, I skal følge med, at I 
ikke give ham Kundskab,« og rede derefter til Taasterup 
og ledte allevegne efter den svenske Kvartermester, og de 
fandt Ladefogden i sin Seng; de aad og drak al hans Mad 
og 01 op og sagde, at han skulde følge med, ellers gav han 
Bask og de Andre Kundskab; han og de Andre bad for sig, 
at de for Guds Skyld maatte blive hjemme, ellers kom de 
siden i stor Fortræd, men det nyttede Intet, de maatte med. 
Underveis traf de Krabbes Foged, som kom fra Bask, og 
da de havde faaet at vide, hvem han var, og hvorfra han 
kom, befalede de ham at følge med og vise Vei. 

Om Natten, da Bask laa i sin trygge Søvn paa Bollerup, 
omringede Snaphanerne Gaarden, fangede Bask og hans 
Følge, klædte dem af og plyndrede dem, førte den ene 
Knegt udenfor Porten og skjød ham ihjel og torkverede 
Bask, paa det han skulde vise dem Penge og »handlede 
ukristeligt f med ham, som han selv fortæller. Det var nok 
kun Tak for sidst, thi det bemærkes, at Ladefogden fra 
Taasterup, som stod hos og saae til, yttrede: »Al den 
Ulykke, Du nu haver, er fordi Du hug mig blodig og pryglede 
mig uden Aarsag.« 

Efterat Snaphanerne havde skudt Knegten, tog Fogderne 
Afsked fra Snaphanerne »med stor Hvisken og Talen«, hvor- 
efter disse ogsaa vilde undlive Bask, men deres Anfører tog 
ham i Beskyttelse og førte ham og hans Kammerater til 
Taasterup, hvor de drak tre Tønder 01, siden til Køppinge 
og derfra til Krogholm. Paa Veien mødte de en af Krabbes 
Folk, som raabte til Generalmajor Walters Skytte, der førte 
Fortroppen: »Rid nu fort, ret nu var Ritmester Klingspor 
paa vor Gaard og red til Marsvinsholm. Rid fast, saa faaer 
I ham med.« Strax rykkede sex af de bedst beredne ud for 
at gribe Ritmesteren, Resten fordelte sig i to Trupper, af 
hvilke den ene gik med Fangerne til Krogholm; den anden 
omringede en Bondeby. Og da Snaphanerne førte Bask og 
hans Kammerater ind paa Gaarden, laa Kvindfolket i Vin- 
duerne og grinede ad dem, hvad der selvfølgelig maatte 
krepere en saa mandhaftig Kriger som Bask. 

Medens dette tildrog sig, var Krabbe i Besøg paa 

Marsvinsholm og spadserede med sin Svoger, Tage Thott, 
og den svenske Ritmester nede i Frugthaven, dji Snaphanerne 
kom til og tog Klingspor tilfange, medens Krabbe og hans 
Svoger overlode ham til hans Skjæbne og salverede sig selv, 
»helst imens de for det skjelmske Parti intet var sikker«. 

De svenske Fanger bleve derefter førte til Christiansstad. 

Omtrent samtidig med denne Begivenhed indtraf den 
kongelige Ordre, som bød den skaanske Adel at indfinde 
sig i Malmø. De Fleste opholdt sig dengang i den danske 
Leir, og de, som vare tilbage, havde en gyldig Undskyldning, 
idet Snaphanerne, som dengang streifede om i talrige Skarer 
mellem Malmø og Ystad, sendte Bud til Jørgen Krabbe, at 
de vilde skyde ham ihjel i hans egen Stue, saavelsom til 
alle Herregaardene, at dersom Adelen reiste ind til Malmø, 
vilde de ruinere og afbrænde deres Gaarde og udplyndre 
Alt, hvad der fandtes, og deres Fruer og Børn omkomme og 
dræbe. Krabbe og de andre Godseiere indgave derfor et 
Andragende til den svenske Konge og til Sperling, som 
imidlertid havde afløst Fersen, om de endnu en kort Tid 
maatte blive siddende paa deres Gaarde. Herpaa fik de 
»det haarde og ubarmhjertige Svar«, at de den 6te Oktober 
havde at indfinde sig med deres Fruer og Børn paa Krog- 
holm, hvor en betydelig Konvoi skulde være tilstede og føre 
dem op over den gamle Grænse. Dette Paalæg var endnu 
værre end det forrige, og Christian Bilde og Jørgen Krabbe 
indfandt sig i Malmø for at underhandle paa de Øvriges 
Vegne. De beklagede sig, at de deroppe i Riget ikke havde 

noget Gods eller Mobilier, som kunde anvendes til deres 
Underhold, ligesom det vilde være vanskeligt, om ikke 
umuligt at skaffe Levnetsmidler derhen. »Vi kunne ikke 
beskrive,« erklærede de, »hvad Ruin og Undergang vore 
Hushold, Gaarde og Gods af vor Fraværelse tage kunne. 
Ved at blive tilbage, ville vi bedre kunne contribuere af vore 
Godser den Skat, vi blive paalagte at erlægge.« 

Alle Forestillinger hjalp dog Intet, fordi man kun vilde 
den skaanske Adel tillivs, tvinge den til at forlade Landet 
og derved selv udlevere sine Godser, og tillige betage den 
Lysten til at vende tilbage. Opgaven lykkedes, om end 
kun tildels ; de, som havde tilranet sig Byttet, maatte udlevere 
det igjen. 

Og Den, som skulde tjene til Skræk og Advarsel for de 
Øvrige, befandt sig netop i Løvens Hule. 

Medens Krabbe var hos Sperling i det nys omtalte 
Ærinde, er vel ogsaa forskjellige af de Beskyldninger, hvor- 
til hans Handlemaade gav Anledning, komne paa Tale, thi 
efterat have fremført de »vanlige Contestationer om sin Tro 
og Redelighed« mod den svenske Konge, »udbrød han med 
et inderligt Ønske til Gud, at han den Lykke og Naade 
maatte nyde, at En og Anden vilde fremstaa, som turde 
beskylde ham for nogen Utroskab mod sin Øvrighed, da 
han ikke alene for hele Verden vilde vise sin oprigtige 
Troskab, men formodede og at faae Tilfælde til at nedtrykke 
og tilintetgjøre de Spargementer, som til hans Desavantage 
alt formeget vare udspredte.« 

Idetsamme kom Generallieutenant Schulz' Søn ind ad 
Døren og meldte, at han, tilligemed en Del andre svenske 
Fanger lige var indtruffen fra Kjøbenhavn. Paa Spørgs- 
maalet om, hvilke Officierer, der vare overbragte med ham, 
svarede han, at han kjendte dem ikke, men nævnede dog 
Ritmester Klingspor. Alle de Tilstedeværende mærkede da 
i Krabbes Væsen og Miner »en temmelig Alter atio7i.<!^ Dog 
fattede han sig hurtigt og forlod strax efter Sperling. Maaske 
var det en pludselig Anelse, der voldte hans Uro, thi aldrig 
saasnart var han kommet til sit Kvarter, før han gjorde sig 
Umage for at faae Ritmesteren i Tale. Tre Gange sendte 
han sin Kusk ud efter Klingspor, første Gang traf Budet 
ham paa Broen, anden Gang paa Gaden og sidste Gang 
udenfor Hovedkvarteret ; da var Bask og en Feltskjær i Følge 
med ham. Aldrig saasnart hørte de Sidste, at Krabbe var 
i Byen, før de indgave Klage og tilsendte Krabbe Arrest- 
ordre, hvilken Arrest blev forkyndt ved General-Auditeur 
Buschowius og Stads-Major Fuchs, »at hverken han eller 
hans Folk maatte sig af deres Logemente begive.« 

Den Iver, Krabbe viste for at faae Ritmesteren itale, 
kan synes mistænkelig, men han forsvarer sig med, at det 
skete »uden anden Tanke, end alene at gjøre ham tilgode 
og undfange ham saa vel, som en god Ven, der kom udaf 
sit Fængsel.« I Sagen mod Krabbe spiller Klingspor iøvrigt 
en aldeles passiv Rolle; Bask optraadte som Anklager, det 
er ogsaa ham, der hele Tiden har Ordet og virker med Flid 
og Nidkjærhed. 



46 FRA DEN SKAANSKE FEIDE. 

Arresten blev forkyndt d. 26. September, og samme 
Dag skrev Krabbe til Sperling, erklærede sin Uskyldighed 
og begjærede, »at jeg ei den Uret maatte vederfares, at jeg 
for en blot Mistanke skulde med Arrest belægges,« og bad 
baade mundtlig og ved sin Fætter. Christian Bilde om at 
maatte blive paa fri Fod, indtil han fik sine Folk, som vare 
anklagede, fasttagne og indførte i Fæstningen, da han var 
vis paa, at naar de hørte, at deres Herre var arresteret, saa 
rømte de, og »dengang vare de endnu Alle tilstede.« Han tilbød 
ogsaa derimod at ville give en Revers saa streng, som den 
kunde begjæres, og forpligtes til at møde igjen til en vis 
Tid i Malmø tilligemed sine Folk. Dette blev afslaaet, man 
frygtede sagtens for, at han ikke vilde vende tilbage, og 
hans Folk havde man ingen Brug for. 

I Slutningen af October blev han frataget sin Kaarde og 
fra civil Arrest overført til Slottet, efterat der var nedsat en 
Kommissorialret med Sperling som Formand; hans Sag var 
saaledes i gode Hænder 

Al sædvanlig Retkoutume blev tilsidesat; Bask optraadte 
paa engang som Klager og Vidne i sin egen Sag, de tilkaldte 
Vidner vare bestandigt i Selskab med Bask, og han trakterede 
dem med Brændevin ; siden fik han endog Lov til at reise midt 
under Sagen; Krabbe derimod og hans Fuldmægtig blev det 
vel tilladt at være nærværende, naar Vidnerne toges i Ed, 
men ikke, naar de aflagde Vidnesbyrd. 

Alt Muligt blev skrabet sammen for at tjene som Grund- 
lag for en Dom, der allerede var fældet Løsrevne Sætnin- 

ger af private Breve bleve til Majestætsfornærmelser og 
Landsforræderi, men Hovedbeviset var Snaphanernes Fængs- 
ling af Bask og Klingspor, i og for sig en Urimelighed; han, 
den Forsigtige, hvem Snaphanerne paa Grund af hans vak- 
lende Holdning havde undsagt paa Liv og Blod, skulde 
pludselig blive deres Allierede og det endog umiddelbart efter, 
at den svenske Konge havde vundet en afgjørende Seir. 

Hvor retfærdig Dommen var, fremgaaer bedst deraf, at 
de svenske Forfattere, som i alle Maader undskylde Regeringens 
Fremgangsmaade og se Krabbe i det sorteste Lys, maa ind- 
rømme, at det selv »i de paa svensk Side mod Krabbe ud- 
givne Skrifter, hvori Alt er samlet sammen«, ikke er lykkedes 
dem at finde klare Beviser, men søge naturligvis Grunden 
hertil i, »at Forbrydelserne vare begaaede med saa stor For- 
sigtighed.« 

Allerede d. 6. November faldt Dommen. Krabbe blev 
dømt til at miste Liv og Gods for Majestætsforbrydelse, 
Landsforræderi og Forstaaelse med Landets Fjender; mindre 
kunde ikke gjøre det. Hans Dommere havde gjerne ladet 
Exekutionen foregaa med det Samme; Dagen var allerede 
fastsat, den Dødsdømte havde for Præsten Wilhelm Laurenberg 
»med Hjertens Suk og Øiens Taare« erindret og bekjendt 
sine Synders Mangfoldighed, men tillige erklæret, »at han 
vidste sig for Gud og sin Samvittighed aldeles fri i det, han 
beskyldtes for af onde Mennesker,« og modtaget Alterets 
Sakramente, da han fik Grund til at fatte Haab. 

Da Dommen faldt over Krabbe, opholdt netop en høiere 



\ 

svensk Embedsmand, vistnok Grev Bengt Oxenstjerna, sig i 
Malmø, hvor han afventede et Brev fra den svenske Resident 
le Maire, inden han fortsatte Reisen til Nimwegen. Paa 
Krabbes indstændige Anmodning besøgte han ham i Fængslet 
og modtog af ham en beediget, skriftlig Erklæring om hans 
Uskyldighed overfor Anklagen mod Forræderi, med Begjæ- 
ring om, at denne Skrivelse maatte blive tilstillet den 
svenske Konge. Krabbe havde ved sin Hustru, som kort 
forinden var reist op til den svenske Leir for at bede om 
Naade for sin Husbond, villet overlevere dette Skrift til 
Kongen, men Krabbes Udsending var reist hende forbi. 
Den svenske Statsmand paatog sig nu dette Ærinde, over- 
sendte Forsvarsskriftet og tilføjede tillige de Grunde, som 
maatte tale for, at Kongen optog Krabbes Sag til ny 
Undersøgelse og Dom. Kongen var den første Dommer. 
En Undersaat appellerede til hans Retfærdighed; det havde 
aldrig været Sædvane at nægte Optagelsen af en Kriminalsag, 
naar der søgtes Formildelse af en fældet Dom. Den beedigede 
Bekj endelse maatte der ogsaa tages Hensyn til; den kunde 
ikke imødegaaes, uden at erklære Krabbe for Atheist og 
Blasfemi mod Gud og hans indstiftede Sakramente, »hvorom 
han ikke er overbevist, men kan til sin Gunst paaberaabe 
sig sin Sjælesørger og den almindelige Mening, at han har 
levet et kristeligt 'Liv.« Caspar Weiser, den lundensiske 
Professor, der, som tidligere omtalt, havde skrevet danske og 
latinske Æredigte til den danske Konge og lykønsket ham 
til at gj en vinde de Provinser, som tilforn havde ligget under 

Danmark, var ligeledes dømt til Døden og sad paa Malmø- 
Slot samtidig med Krabbe, men blev paa Hustruens Forbøn 
benaadet med Landsforvisning. Dette anfører den svenske 
Statsmand ogsaa som en Grund til, at Krabbe kunde 
have »den Tillid til E. K. Maj:t, at nyde lige Naade med 
Weiser,« og tilføier: »Om det ikke skete, da ville de Skade- 
fro blandt E. K. Maj:ts Fjender faae Anledning til at sige, 
at E. K. Maj:t alene exer cer ede denne Rigueur mod Ridder- 
skabet, som havde store Godser i Landet, skjøndt de Andre 
kunde være ligesaa, eller mere skyldige.« . . . 

Medens hans Sag nu drøftes i Kongens Raad, og hans 
Fjender med Omhu vaage over, at Dommen ikke mildnes, 
sidder Jørgen Krabbe i sit Fængsel, »forfatter og sammen- 
skriver mange smukke og aanderige Bønner og Psalmer« og 
opvartes daglig af sin Sjælesørger, den hæderlige Mand, Hr. 
Wilhelmus Laurenberg, til hvem han erklærer, »at han stedse 
vilde hver Søndag med Fasten og Beden continuerey saa- 
længe han efter Guds Villie maatte leve, og det ei for nogen 
Overtroes Skyld, men at han, om han nogensinde skulde 
komme i sin forrige Stand igjen, kunde unddrage sig fra 
Menneskens Omgjængelse og den Overdaadighed, som des- 
værre, sagde han, øves om Søndagen, og have sin Omgjæn- 
gelse med sin Gud til Sabbathens Helliggj øreise«. 

Han har sagtens ligeledes udtalt sin Fortrøstning for de 
andre gode Mænd, som hjalp ham til at forkorte de lange 
Dage i Fængslet, Skolemesteren paa Slottet, Studiosus Povel 

4 

Fischer, men vel især for Magister Caspar Weiser og Hr. 
Johan Clausen, der vare anklagede og fængslede for samme 
Brøde, som han. Ved Andre faaer han ogsaa Bud fra 
Verden udenfor, hører, hvorledes hans Svogre, Holger og 
Tage Thott samt andre gode Venner og Adelsmænd heldigt 
ere undslupne og nu i Danmark, og ønsker sig i deres Sted; 
thi vel har Mestermanden naglet deres Navne fast paa Galgen 
og over Porten paa deres Gaarde, som dømte fra Liv og 
Gods, men for ham gj ælder det mere end et Stykke Papir 
og et Navn. 

Hans Haab var dog forgjæves; hans Hustrues Bønner 
frugtede saa lidt, som den svenske Statsmands klare og over- 
bevisende Grunde. 

Den 13. Januar — det var en Søndag — da Hr. Wilhelm 
efter Sædvane havde holdt en trøsterig Tale for Baronen, og 
denne atter var ene med sin Gud, gik Døren op, og ind 
traadte Stadsmajor Fuchs med alvorlig Mine og et kongeligt 
Brev i Haanden. Hvor har Fangens Hjerte ikke banket, og 
hvor haardt er han ikke bleven skuffet ved at høre den 
kongelige Dom, som Stadsmajoren oplæser, og hvori Hans 
Majestæt tilkj endegiver, at have ladet sig alle Aktstykker 
forelæse, nøie overveiet alle Omstændigheder og endelig 
fundet, at den af Kommissorialretten fældede Dom grunder 
sig paa Loven og fundamentale Grunde, »hvorfor den og 
herved af Os vorder bifaldet og approberet, saa at han, 
Krabbe, derefter paa Livet skal blive afstraffet; men hvad 
hans Eiendom angaaer, skal dermed forfares i Kraft af Privi- 

legierne og deres Indhold og de nærmeste Arvinger tilfalde« 
. . . Denne Ændring, som sikkert skyldtes den svenske 
Statsmands Forestilling, maatte være en bitter Skuffelse for 
de Mange, som allerede, sikkre paa deres Bytte, havde bort- 
ført Alt, hvad bortføres kunde fra Krogholm, og ikke engang 
taget Hensyn til fremmed Eiendom. 

Dagen derefter blev Magister Nicolaus Hambræus, 
Sognepræst i Malmø samt Hr. Wilhelm Laurenberg kaldt op 
til Generalmajor Kock, som havde Kommando, medens Sper- 
ling var fraværende, fortsætter den gamle utrykte Beretning," 
der er benyttet som Grundlag for Fremstillingen af Jørgen 
Krabbes Fængselsliv og Død. Generalmajoren meddelte dem 
da, at Exekutionen med Baron* Krabbe endelig skulde fuld- 
byrdes, og det med det allerførste, nemlig paa førstkommende 
Onsdag, og begj ærede nu af de hæderlige Mænd, at de paa 
Embeds vegne vilde besøge og betjene Baronen. Efter ikke 
uden stor Bevægelse at have hørt dette, gik de strax op paa 
Slottet, og da de kom ind til Baronen i hans Kammer, fandt 
de ham liggende paa Sengen, dog ved saadan Frimodighed, 
som de neppe havde formodet, og fandt ham allerede saa vel 
med Guds Kraft udrustet, at de havde deres store Fornøielse 
derudi. 

Den følgende Dag kom Hr. Wilhelm op til Baronen og 
fandt ham meget urolig og bekymret, af den Aarsag, at det 
ikke maatte bevilges ham at komme ned til sin Frue for at 
tage Afsked med hende, thi Hendes Naade var da nede i 
Byen og holdtes af Hjertens Sorg og Legems Skrøbelighed 

haardt ved Sengen, saa at hun ikke kunde komme op til 
Baronen paa Slottet, skjøndt hun ellers idelig reiste op til 
ham og var hos ham baade Dag og Nat, men som han af 
Guds Ords Kraft og egen Genereusitet altid lod sig tale til- 
rette, saa blev han let stillet tilfreds, og han bad Hr. Wilhelm 
gaa ned til hans Frue og paa hans Vegne tage Afsked. 
Forat fuldkomme denne Baronens Villie gik Hr. Wilhelm 
strax ned til Fru Jytte og aflagde denne bedrøvelige Hilsen. 
Hendes Naade besluttede at staa ud af sin Seng og gaa op paa 
Slottet for at tale mundtlig og tage Afsked med sin Herre, 
men eftersom hendes Svaghed forhindrede det, og Baronen 
eiheller vilde tillade, at hun skulde anstrenge sig over Evne, 
blev Fru Jytte tilsinds at skrive et Ord eller to, saa godt 
hun kunde og formaaede, for at byde det sidste Farvel. 
Hvilket ogsaa skete med allerstørste Møie og Hjertens Angest. 
Med dette Brev gik Hr. Wilhelm op igjen til Baronen og 
leverede det til ham, og han tog kjærlig derimod, gjennem- 
læste de faa Rader med mange Suk og Taarer, og det vel 
ofte, satte sig saa ned og skrev et Brev tilbage, med bævende 
Haand og utallige Hjertens Suk, dog fuld af Aandsens Fri- 
modighed, hvilket ogsaa lod sig tilsyne i hans Ord og Skri- 
velse, eftersom denne var opfyldt med rig Trøst af Guds 
Ord. Hr. Wilhelm førte dette Brev atter ned til Hendes Naade, 
som gjennemlæste det, men fast ved hvert andet Ords Læs- 
ning faldt i Daanelse, men blev af de Hosværende betjent 
og vederkvæget, besynderlig af Guds Ord, som saavel Baro- 

nen havde indført i sin Skrivelse, som og Hr. Wilhelm videre 
anførte. 

Imod Aften samme Dag gik hæderlig og høilærde Mand, 
Nicolaus Hambræus, op til Baronen, og Hr. Wilhelm kom 
ogsaa strax efter ind til ham igjen, og da fandt de ham 
liggende ved Sengen i Bøn og Læsning som og god Hjertens 
Fortrøstning og Frimodighed. Og der de hæderlige Mænd 
med Guds Ords Trøst ydermere betjente ham, sagde han sig 
ei at finde nogen Hjertens Urolighed og Klemmelse, uden 
aleneste af sine Synders Betragtelse, »og naar dem imorgen 
ved den hellige Afløsning og det høiværdige Sacramente 
bliver bilagt, saa er jeg,« sagde han, »uden al Frygt, endog 
at vandre igjennem Dødens Mørkedal.« Ellers lod han sig og 
mærke at have nogen Smerte deraf, at han ei maatte mundt- 
lig tage Afsked fra sin Kiereste, lod sig dog dermed trøste, 
som han og selv havde indført i sin Skrivelse, at de skulde 
sees og samles til den evige Glæde i Guds Rige, og det 
skal Ingen kunne formene dem. Baronen glædede sig meget 
derved, at han udi sin Fængsels Tid havde af Guds Aands 
Indgivelse stilet de mange Bønner og nu faaet dem 
renskrevne i en Bog, saa han kunde læse derudi og 
opmuntres til at blive i gudelig Andagt. Han tog og samme 
Bog, lod den se og læste selv en Bøn derudaf, siden lod 
han og se og læste fast ganske igjennem det Testamente, 
som han forleden Aar d. 3. Mai havde fuldfærdiget, anbe- 
langende sin velberaad Villie om sit Gods og sin Eiendom, 
han skulde lade efter sig i Verden; han glædede sig og der- 

ved, at han saa betimelig havde forfærdiget dette Testamente, 
og havde det i god Beredskab, nu det gjaldt, og over- 
leverede det saa til Hr. Wilhelm at give det til den høielske- 
lige Frue, naar hun kunde blive noget tilpas og rolig igjen 
med Tiden. Derpaa vendte Baronen sig med sit Hjerte igjen 
til Gud og tilkjendegav efter holden gudelig Samtale med de 
hæderlige Mænd, at han Dagen derefter, som var hans Fra- 
skillelses Dag, vilde gaa til Kirken og aflægge sit Skrifte- 
maal og til sine Synders Forladelse og sin Troes Bestyrkelse 
annamme den hellige Afløsning og den Herres Jesu Legemes 
og Blods Sacramente, hvorefter han og hjertelig forlængtes, 
bad og de hæderlige Mænd, at de betimelig vilde komme op 
til ham igjen og imidlertid med Bønnen til Gud gjøre ham 
kraftig Bistand. Magister Niels sagde, at han skulde holde 
Prædiken i Stadskirken og vilde ogsaa ei alene for sin Person 
gjøre Forbøn til Gud men og paaminde Menigheden, at de 
samtlige denne Christendoms Skyldighed skulde aflægge. 
Dette optog Hr. Baronen med største Fornøielse og bad 
derhos, at den hæderlig Mand vilde foreholde Menigheden, 
at om Nogen kunde findes, som havde Noget imod Baronen, 
eller han kunde have gjort Nogen imod, at de da vilde for- 
lade det, som han og af Hjertet vilde forlade alle dem, som 
havde gjort ham imod. Ellers lovede Magister Niels, at 
han og vilde holde Prædiken i Stads-Kirken for Baronen, 
hvilket denne lod sig vel befalde og takkede storligen den 
hæderlig Mand. — 

Krabbe havde samme Dag skrevet en Memorial til sin 
Hustru, et Aktstykke, der fortjener at anføres, som et ikke 
uvigtigt Bidrag til hans Charakteristik, idet den viser hans 
Omsorg for de timelige Ting, ikke alene i det Større, 
men ogsaa i det ganske Smaa. Den er saalydende: 

1. Hr. Baronens Lig sættes ind hos hans sal. Hr. Broders 
(i Heckeberg Kirke), og siden med det Samme føres 
over og bestediges, indsættes saa i Hr. Baronens sal. 
Faders Begravelsessted, eller og ved Krogholm, efter 
Venners Godtbefindende. 

2. Jacob Rasmussen paa Søfde overdrages Godset til Opsyn 
med det første. Og Eggert (Krabbes Tjener) kan sættes 
til Foged paa en af Gaardene, dog under bemeldte 
Jacob Rasmussens Opsyn, alting dog efter Hendes Naades 
gode Tykke og Velbehag. 

3. Hendes Naade forpagter Godset med Tiden og sætter 
sig at bo, hvor hun kan have nogen Fornøielse og Om- 
gjængelse. Løsøret, som ei til Fornødenhed bruges paa 
Gaardene, kan sendes over til Lybæk. 

4. Hr. Wilhelm (Laurenbet^) betænkes. 

5. Hvad Laurids Graa i Ystad paa Regnskab haver annam- 
met, findes i Kjældersvendens Regnskab, hvad Jacob 
Jensen i Ystad haver leveret paa de femten Fjerdinger 
Smør og 21 Dir. dansk Mønt, er ogsaa at se af Kjælder- 
svendens Regnskab. 

6. Hr. Just Høegs Dokumenter om FuUtofte Gods findes i 
velb. Fru Jyttes Skrin, hvorudi hendes Klenodier er, 

7. Hr. Baronens Breve affordres hos Hr. General-Lieutenan- 
ten, saavelsom og den af Hr. Baronen forfattede Anord- 
ning om hans Bestedelse fra Hr. Heyerflycht. 

8. Den Himling, som hører til den lille Calesche, kan 
Hendes Naade lade hente fra Krogholm og overdrage 
med Klæde eller Bay, at den kan bruges til hendes 
Reisevogn.« — 

Onsdagen d. 16. Januar, som var berammet til Baronens 
Aflivelse, kom Hr. Wilhelm om Morgenen tidlig op til Baro- 
nen, og havde han da Natten igjennem været aarvaagen i Bøn 
og Paakaldelse samt udi Sang og Psalmer, saa de hosværende 
hæderlige Mænd, Magister Caspar Weiser og Hr. Johan 
Clausen, som havde faaet Lov til at være hos ham om Natten, 
forundrede sig over den Aand og Styrke, som fandtes hos 
ham. Ved Hr. Wilhelms Indtræden havde Baronen allerede 
begyndt at iføre sig de særlige Sørgeklæder, som han havde 
ladet berede til sin Udfærd, og efter hans egen Bestemmelse 
bestode af følgende Stykker : En sort Kappe ned til Jorden, 
en Kjortel ned til Jorden, en Kammisol og et Par Buxer, alt af 
sort Bay, og en sort Hat med et Sørgebaand til Jorden. Et 
sort Flor til at have om Halsen, et Par Strømper og et 
Par sorte Sko.« 

Efter aflagt sørgelig Hilsen sagde Hr. Wilhelm: »Hr. 
Baronen ifører sig nu de sorte Sørgeklæder og vil derudi gaa 
til sin Død, men det skal snart ske, at han skal staa ^r 
Thronen og Lammet med hvide Klæder og Palmer i sine 
Hænder, en Seiersmand over Døden.« 

Han svarede: »Det troer jeg stadelig og glædes derfor i 
min Frelsere, thi han er Den, som skal iføre mig Saligheds 
Kjortel og Retfærdigheds Klædebon,« og idet han videre 
iførte sig Klæderne, tilføiede han : »Jeg mindes vel, at jeg for 
en sexten Aar siden var anderledes udstafferet, der mit Bryllup høi- 
tidelig holdtes, og jeg gik over Torvet. Jeg maa nu og lade 
mig den Klædedragt og sørgelig Agt vel befalde, efter Guds 
gode Villie.« 

Hr. Wilhelm svarede: »Hr. Baronen skal gaa frem idag 
i disse Klæder, som en prydet og velbered Christi Brud i 
Hjertet, og komme saa til det rette glædelige Lammets 
Bryllup.« 

»Der længes jeg efter,« svarede Krabbe. 

Der blev nu sunget den Psalme: »Af Høiheden oprunden 
er«, fra Verset »O Gud Fader, o Herre blid« indtil Enden, 
derpaa sang Krabbe alene den Psalme: »Ak, levende Gud, 
jeg bekjender for Dig,« og da han var færdig, tog han til sit 
lille Seierværk og sagde: »Klokken er noget over Otte. Den 
maa vist være mer. Gud give, at Mag, Niels vilde snart komme, 
at vi kunde komme til Kirken.« Og strax begyndte han 
paa en anden Psalme: »Jeg raaber til Dig, o Herre Christ.« 

Da den var tilende, saae Baronen atter til sit Seierværk 
og sagde: »Nu er Klokken hen ved halvgaaen Ni, Prædiken 
i Staden er vel nu tilende, at Mag. Niels kan komme op og 
følge med til Kirken at holde Prædiken efter Løfte. Jeg 
længes Sctare efter at komme til Kirken.« 

Derpaa besluttede han sig at gaa op til Kommandanten 

paa Slottet, Oberst Wolff, for at tage Afsked, og gik saa ud 
af sit Kammer i sine Sørgeklæder og Kappe, over Gaarden 
og ind til Kommandanten, tog ham i Haanden, takkede ham 
broderlig for bevist Ære og Gode og ønskede al Guds Vel- 
signelse over ham, siden gik han til Fru Oberstinden, samt 
derefter til Jomfruen og gjorde ligesaa, endelig til Hr. Ober- 
stens Børn, samt og til Alle, som vare tilstede, baade Smaa 
og Store, og tog dem Alle i Haand med megen Taksigelses 
Ønskning, hvorefter han gik til sit Kammer igjen. Da kom 
ind til ham Kapitain Willer og strax efter Oberstlieutenant 
Liljehook, hvilke han tog meget venlig imod og takkede dem, 
at de vilde komme ind til ham og hilse paa ham, bevidnende 
for dem, efter vidtløftig holden Tale, sin Frimodighed og 
gode Samvittighed og Dristighed, og med Guds Naades 
Bistand vilde han derudi leve og dø. Han beklagede 
ellers, at ingen Anden kom til ham at gjøre ham den Ære 
og tage Afsked med ham, besynderlig, at Over-Kommissarius 
Nicolaus Jansen dertil ei vilde lade sig finde, paa det de saa 
kunde tage christelig Afsked med hinanden og blive forligte, 
eftersom ham var velbevidst, hvad de havde havt udstaaende 
med hinanden, og at han til denne hans Vedermod var ikke 
en ringe Aarsag, Hr. Baronen erklærede derpaa at ville af 
Hjertet forlade ham Alt, hvad han havde gjort ham imod, 
og til Forsikkring derpaa gav Baronen Hr. Wilhelm Haanden 
og bad ham at give Nicolaus Jansen sin Haand igjen paa 
Baronens Vegne. 

Idetsamme kom Magister Niels ind, og Baronen var 

strax rede til at træde af og gaa til Kirken, og med 
d« hæderlige Mænd fulgte tillige ovenbemeldte Herrer 
Officierer. 

Da man var kommen i Kirken, og Baronen havde sat 
sig i den første Stol, begyndtes den Psalme: »Alene til Dig, 
Herre Jesu Christ«. Baronen sang Alt med, og med saa høi Røst, 
at den hørtes over Alles lydeligt i Kirken, Efterat de tre første 
Vers vare sungne, reiste Baronen sig og gik op mod Alteret, 
for Guds Aasyn, og gjorde offentlig sit Skriftemaal med 
opløftede Øine og Hænder samt mange dybe Hjertens Suk, 
brugende den samme Confession^ som han selv havde sammen- 
dragen og indført i sin Bog. 

Da det var gjort, vendte Baronen tilbage og gik ind i 
sin Stol igjen, og den hæderlig og høilærde Mand, Magister 
Niels, trinede op paa Prædikestolen og efter holden Bøn 
oplæste og forklarede de Ord af 2. Timoth. 4, 6 — 7.: Jeg 
offres allerede og min Fraskillelses Tid er forhaanden. Jeg 
haver stridt den gode Strid, o. s. v. Over disse Ord gjorde 
den hæderlig Mand saadan herlig Prædiken og Application^ 
at Alle bevægedes mærkelig derover og besynderlig Baronen. 
Efter holden Prædiken blev sunget sidste Vers af førnævnte 
Psalme, og da det var tilende, trinede Baronen af sin Stol 
igjen og gik til sin Skriftefader, Hr. Wilhelm, udi Skriftestolen, 
i hvilken og Magister Niels sad, og faldt ned paa Knæ og 
med fyndige Ord og Hjertens store Angest aflagde sit Skrifte- 
maal, og derpaa efter tilbørlig Undervisning og Trøst af 

Guds Ord annammede sine Synders Forladelse og Guds 
Naades Bekræftelse. » 

Saa stod Baronen op, velfomøiet og glad i sit Hjerte, 
og gik til sin Stol igjen, takkende Gud med ydmyg Knæfald 
og Hjerte, gik saa derpaa hen til Herrens Alter, nedfaldt 
udi gudelig Andagt og Ærbødighed og annammede af sin 
Skriftefader den Herres Chnsti sande Legeme og Blod i det 
høiværdige Sacramente Derpaa gjordes Taksigelse og Vel- 
signelse for Alteret, Ba- 
ronen oplæste endnu en 
Bøn af sin Bog og trinede 
saa ud af Stolen at gaa 
ud af Kirken. Idet han 
gik ud, tog han Oberst 
Wolff samt Oberstlieute- 
nant Liljehook og flere 
andre Officierer, som vare 
temmelig mange i Kirken, 
1 Haanden, og tog med 

Taksigelse Afsked fra 
Fru Dorette RoseDkraDds Gaard 

(opfen .r jngen Kock) dem Alle, forlod saa 

Kirken og trinede strax op udi sin Kareth, som holdt uden- 
for Kirkedøren, for at age ned fra Slottet til Torvet i Staden, 
hvor hans Aflivelsessted var berammet og beredt, 

Kapitain Willer satte sig i Vognen hos ham tilligemed 
de tvende hæderlige Mænd og fore saa af fra Slottet ad 
Staden. Paa Veien holdtes allehaande gudelig Tale, som 

kunde tjene til Trøst og Bestyrkelse, og Baronen lod imidler- 
tid se en uforanderlig Frimodighed og Fortrøstelse i 
sin Gud. 

Der man var kommen ud paa Vestergade og henimod 
den Gaard, som tilhører Fru Dorette Rosenkrands — Baro- 
nens Frues Moder — , fattede han isinde at ville gaa udaf 
Karethen, idet hån sagde, at han for i6 Aar siden havde 
havt sit Brudehus der i Gaarden og var gaaet over Torvet 
did og tilbage igjen med Solennitet og Glæde; nu vilde han 
og derfra gaa over paa Torvet igjen. Men som han blev ander- 
ledes overtalt, blev han siddende i Karethen, indtil han kom 
op paa Torvet til den sluttede Kreds. 

Først da trinede han med stor Frimodighed ud af Karethen 
og gik ind i Kredsen, seende sig omkring, og blev saa iblandt 
mange Andre vaer de fornemme Mænd af Knuds Lav, som 
stode i en Hob strax indenfor Kredsen. Dem gik Baronen 
lige hen til og tog dem Alle i Haand, eftersom han var 
Broder med dem i Lavet, og tog meget venlig Afsked med 
dem. Fra dem gik han op til Stedet, som var beredt og 
overdraget med sort Klæde henimod Hovedvagten, og stillede 
sig med Frimodighed paa Pladsen, hvor han skulde aflives. 
Præsterne traadte hen til hans Side for at styrke og trøste 
ham af Guds Ord, og blev saa strax sungen: »Jeg beder 
Dig, min Herre og Gud« o. s. v. 

Da denne Psalme var endt, saae Baronen Oberstlieutenant 
Liljehook ridende indenfor Kredsen, ham kaldte han paa og 
bad venlig, at han vilde umage sig at nedstige af sin Hest 



62 FRA DEN SKAANSKE FEIDE. 

Og komme til ham. Som nu Oberstlieutenanten lod sig finde 
villig dertil og kom til ham, sagde Baronen til ham: 

»Jeg beder Eder, at I vil have Omsorg for, at Hs. Kgl. 
Majestæt underdanigst maatte blive anmodet om, at min 
høitbedrøvede Efterleverske maatte blive i Landet, hvor hun 
kan blive tilsinds at opholde sig i sin store Hjertesorg, og, 
om muligt, at hendes Moder, Fru Dorette, maatte være og 
blive hos hende, saa de udi deres fælles Hjertesorg kunde af 
deres indbyrdes Omgjængelse have Lise, og at de ei maatte 
blive nød til at undvige Landet, som andre af Adel, thi de 
haver dog Bekymring og Sorg nok, og deres Tid bliver dog 
ei længe her i Verden.« Da Oberstlieutenanten havde lovet, 
at denne hans Begjæring skulde efterleves, vedblev Baronen, 
at »Hs. Kgl. Maj. for ellers altid beviste store Kgl. Naade 
ønskedes trohjertigen, at den allerhøieste Gud endelig vilde 
velsigne Hs. Kgl. Maj. og lyksaliggjøre hans Regimente og 
med al ønskelig Fred, samt stedsvarende Flor bepryde.« 
Dernæst bad han og at hilse Hs. Exe. Generallieutenant, 
Vice-Generalgouvemeur Sperling, ønskende og alt Godt over 
ham, og at han ei ydermere med saadan Blodsudgydelse 
skulde fremføre hans anbetroede Regering og Gouvernement, 
som han det haver begyndt; han bad inderlig til Gud, at det 
Blod, Baronen nu skulde udgyde, ei maatte komme længere 
end paa det Klæde, han nu var stillet paa, og at det ei 
maatte tilregnes Nogen eller raabe Hævn over Nogen, som 
til dets Udgydelse var Aarsag; han vilde af Hjertet forlade 
Alle og Enhver, bad og Gud, at han og vilde forlade dem 

det naadeligen, contesterede endydermere, at han ei vidste sig 
med Tale, Skrift eller Gjerning at have forgrebet imod Hs. 
Kgl. Majestæt til nogen Døds Sag eller Dom, men sig meget 
mer at have beflittet paa, i al Underdanighed at søge at 
fremme Hs. Kgl. Majestæts Interesse som en tro Undersaat 
og ærlig svensk Mand og Patriot, den han og nu vilde dø. 
Derpaa sagde han med synderlig Bevægelse: ^Adieu, Du 
onde, fule og falske Verden, Farvel og bedre Dig,« tog saa 
fat paa sin skrevne Bønnebog og læste den Bøn deraf, som 
han havde gjort om et salig Endeligt. 

Efterat Bønnen var endt, flyede Baronen Hr. Wilhelm 
Bogen og bad ham at levere Fruen den ihænde. Derpaa 
blev sunget den Psalme: »Naar min Tid og Stund er,« 
o. s. V. Under samme Sang og mest imod Slutningen deraf 
sprang han nogle Gange op fra sit Sæde, ligesom af Glæde 
og som om han levende vilde fare op til Himmelen, begjæ- 
rede saa af Oberstlieutenanten, at Muskettererne maatte træde 
hen til ham, sætte Musketterne for Brystet af ham og skyde 
til, men da han blev forsikkret om, at de nok skulde træffe 
alligevel, gav han sig tilfreds og sagde: »Naar jeg slaaer 
Hænder og Armene fra mig, skal det være et Løsen, at de 
skal skyde til.« Saa drog han Hatten ned for Øinene og 
læste for sig selv, trykkede endelig Hænderne, fast sammen- 
knyttede, til sit Bryst, sukkede og sagde lydelig: »Herre Jesu, 
annamme min Aandl« og atter anden Gang ligesaa, tredie 
Gang gjentog han det Samme og sagde: »Herre Jesu 
annamme . . .« I det Samme slog han Armene og Hæn- 

derne fra sig, og Muskettererne skjøde til og traf, saa han 
strax heldede bag over Stolen, dog hørte man endnu de 
sidste Ord, »min Aand« blabre i Halsen paa ham. Derefter 
segnede han med den høire Side, faldt sagtelig af Stolen ned 
paa Jorden og havde saa udgivet sin Aand. — 

Saa vidt den gamle Beretning, om hvilken de hæderlige 
Mænd, Mag. Niels og Hr. Vilhelm vidne, at den er »upas- 
sioneret og sandfærdig«. Da den ikke var bestemt til Offent- 
liggj øreise, skyldes det maaske et Ønske af Fru Jytte, at den 
ubekj endte Forfatter nedskrev, hvad han havde seet og hørt. 
Herfor taler ogsaa den Omstændighed, at det originale Haand- 
skrift findes i Arkivet paa Rosenholm. 

Allerede i November Aaret i Forveien havde Krabbe 
truffet omfattende Bestemmelser om, hvorledes der skulde 
forholdes med hans døde Legeme. Naar . det var lagt paa 
en Baare og tildækket med et Fløiels Ligklæde, skulde de 
Fornemste af Broderskabet, medens St. Knuds Klok- 
kerne ringede, bære det ind i »den hæderlige Hustrues, Tale, 
salig Hans Hendricksons Hus«, hvor Fru Jytte boede, og 
sætte det ind i det dertil bestemte Rum, for siden at klædes 
og svøbes og lægges i Kiste. Fruerne Sperling, Buchwald, 
Wolff" og Heyrenflycht havde givet ham Løfte om, at dette 
skulde ske paa hæderligste Sæt og Maade, »eftersom jeg 
efterlader det, som min Jordefærd vel kan betale,« tilføier 
han selvbevidst. Derefter skulde Kisten af Knudsbrødre 
bæres ud af Ligstuen ind i Ligvognen; han saae gjerne, at 
ogsaa andre »Guds Børn« gav ham Følge ud ad Byens Port, 

ligesom han udbad sig af Generalgouvemeuren, at nogle 
Ryttere maatte eskortere Ligvognen til Heckeberg Kirke. 

Hvorvidt alle hans Bestemmelser ere skete Fyldest, lader 
sig ikke afgjøre med Sikkerhed, men de adelige Damer have 
neppe svigtet deres Løfte. De -»Maanedlige Relationer<k for- 
tælle, at Sperling havde nægtet at lade Klokkerne ringe, 
men baade dengang og senere opstode saa mange Rygter, 
som aabenbart savne Grund, men, da de alle ere rettede 
mod Sperling, tyde paa, at denne i den offentlige Mening 
blev betragtet som Ophavsmand til Krabbes Ulykke. 
Det fortælles saaledes, at Sperling havde tilbudt Krabbe 
Naade paa det Vilkaar, at han vilde tilstaa sig skyldig i den 
Brøde, hvorfor han var anklaget, og dette har sikkert givet 
Anledning til Anekdoten om Kureren, der paa Exekutions- 
dagen ankom med Brev om Kongens Naade, men fandt 
Portene stængede efter Gouvemeurens Ordre og først blev 
indladt, da Alt var forbi. 

Til Fremkomsten af disse Rygter bidroge vel ogscta de 
Skrifter, som kort efter, paa Foranledning af Fru Jytte, 
udkom til Forsvar for Krabbe og nødte den svenske Rege- 
ring til et Gjenmæle, hvori man forgjæves søger de Beviser, 
der skulde gjøre Dommen retfærdig. 

Og Rygterne bredte sig i vide Kredse; de naaede helt 
ned til Nimwegen, hvor de forstyrrede det gode Forhold 
mellem de franske og svenske Sendebud. Dette skyldtes 
Krabbes Søster, den danske Ambassadeurs Frue, Karen 
Høeg, der optraadtc som sin Broders Talsmand og fik 

5 

Fruerne paa sin Side. Ikke alene bleve de svenske Sende- 
bud udelukkede fra de særlige Assembléer, af Hensyn til 
Fru Karen, som siden sin Broders Død ikke uden Sinds- 
bevægelse kunde taale Synet af en Svensk, men de maatte 
ogsaa høre, at Krabbe var bleven aflivet for at hans Godser 
kunde blive konfiskerede, og den franske Gesandts Frue, 
Madame Colbert, yttrede engang spydigt til den svenske 
Ambassadeur, »at hun vidste en Adelsmand, hvis Friherreskab 
havde kostet ham 50,000 Daler« ; dermed mente hun Krabbe. 
Og man antager, at denne Kvindekrig har lagt Grunden til 
det kjølige Forhold, som under Carl den Ellevtes Regering 
herskede mellem de to Hoffer. 

Fru Jytte laa længe syg; hun kom sig vel, men forvandt 
aldrig Tabet af sin elskede Husbond; Resten af hendes 
Liv var viet til hans Minde. Det fortælles, at hun altid gik 
klædt i dyb Enkesorg og at det Rum, hun beboede, var 
betrukket med Sort. Først boede hun paa Heckeberg hos 
sin Moder, indtil et dansk Parti i Juni 1678 førte de to 
Kvinder til Danmark, efterat have stukket Ild paa Gaarden. 
Da Krigen var endt, flyttede Fru Jytte tilbage til Skaane, 
bosatte sig først paa Høgestad, hvor hun lod tilmure alle de 
Vinduer, hvorfra man kunde se Krogholm. Da hun siden 
solgte baade Krogholm, hvis Hovedbygning var afbrændt 
under Krigen, og Høgestad til Grev Carl Piper, flyttede hun 
til Beldringe, hvor hun endte sit ensomme og glædeløse Liv. 
Hun blev bisat i Taasterup Kirke, ved Siden af sin ulykkelige 
Ægtefælle, hvis Kiste imidlertid var bleven flyttet herhei^ 

fra Heckeberg. Medens hans Kiste er præ^igt smykket 
med Løvværk samt alle hans Ahners Vaabner og forsynet 
med den Indskrift, at »han endte sit 45aarige Liv med en 
ren Sjæl og en rolig Samvittighed, i uforfærdet og kristeligt 
Taalmod,« betegner kun en simpel sortbetrukken Kiste uden 
enhver Prydelse eller Indskrift, det Sted, hvor hendes Sorg 
omsider fik Ende. 



\\ ^^ 




KiabbesLegts Vaaben. 




Et kongeligt 



JJen 28de Oktober 1603 frembød Steinthor i Hamborg 
et broget og malerisk Skue. Selve Porten og de tilstødende 
Gader var besat med 19 Faner velbevæbnede Boi^cre, oppe 
paa Volden stode de hvervede Tropper, og udenfor paa 
den nedladte Vindebro holdt Raadsherreme Eberhardt Esich 
og Hieronymus Yogier tilhest i skinnende Harnisk. Det 
havde i længere Tid været Regn og ondt Veir, men i Løbet 
af Natten var Vinden slaaet om. Skyerne drevne bort og 

Himlen høi og blaa. Solen lyste ned over de spidse Tage 
og speilede sig i Vandpytter og de blanke Vaaben. De 
brogede Faner viftede i den milde Vind, Vinduer og Bislag 
vare opfyldte af Tilskuere, fra enhver Aabning kom Hoveder 
tilsyne, i de afbladede Træer, paa alle fremspringende Punk- 
ter var Ungdommen krøben op, medens en talrig Mængde 
stod i Række paa hver Side af den smalle Gade, holdt i 
Ave af Borgermilitsen. Paa flere Steder var endog anbragt 
Kjæder og Bomme til yderligere Sikkerhed. Idag ventedes 
nemlig Kongelig Majestæt, Christian den Fjerde, til den 
gamle Hansestad, som desaarsag havde opbudt Alt, for paa 
sømmelig Maade at hædre den høie Gjæst, men tillige vise 
sin Styrke. Et smilende Ansigt og en knyttet Næve. Ti- 
derne vare vanskelige, og Vennen idag kunde let blive 
Fjende imorgen. Desuden var Anledningen til Besøget 
af sær vanskelig Art. Kongen havde tilskrevet Raa- 
det, at han agtede sig til Hamborg for som Hertug at 
Holsten at modtage den gode Stads Arvehyldest, hvortil 
den dog ikke var forpligtet. Derfor lød det forsigtige 
Svar: at det skulde være Staden en stor Ære at se Kongl. 
Majestæt hos sig, dog ikke for at modtage nogen Arve- 
hyldest, men derimod en ærlig Venskabsforsikkring efter 
gammel Skik. 

Endelig opstod en Bevægelse blandt den ventende 
Mængde; ude paa Veien saaes det kongelige Tog bugte 
sig som en stor Slange. Hr. Esich læste i Hast over paa 
sin Velkomsttale, Arkebusierer og Bøsseskytter stode med 

tændte Lunter, rede til at brænde løs; Forventningen var paa 
sit Høieste. 

Kort efter meldte hule Drøn fra Slangerne og skrattende 
Bøssesalver, at Modtagelsen havde fundet Sted; Toget 
drog ind gjennem Porten, hilset af Jubel, som aldrig tog 
Ende. 

Der var ogsaa nok, baade for Øine og Øren. — Forrest 
red fireogtyve Hornblæsere og fire Paukeslagere, klædte i 
Rødt og Guld, de sparede hverken paa Lunger eller Kræfter, 
saa fulgte Hofianen i rødt og gult Fløiel og derefter Kong 
Christian og Hertug Johan Adolf af Holsten mellem de ham- 
borgske Raadsherrer. Dronning Anna Catharina, født Prin- 
sesse af Brandenborg, agede i en prægtig, forgyldt Karosse, 
geleidet af Kongens Broder, Hertug Ulrik, og efterfulgt af 
andre høie Herrer, Riddere og Rigsraader. Bagtroppen 
dannedes af Drabantgarden og beredne Folk, deriblandt 300 
Ditmarskere i blaa Kapper og med lange Musketter. Der 
var i alt 150O Heste. 

Toget dreiede ned ad grosse Reichenstrasse, hvor der i 
Mathias Meyers Hus var beredt Kvarter for Majestæterne. 
Senere paa Dagen ankom en Mængde andre fyrstelige Gjæster; 
samtlige Kongens Slægtninge, hvis Navne det vilde blive for 
vidtløftigt at opregne. Ingen af disse vakte dog saa megen 
Opmærksomhed som en tilfældig Gjæst, nemlig en inosko- 
vitisk Fyrste, Czarens Storkantsler, der kom som Gesandt til 
Tydskland. Krøniken kalder ham »Astinassa«, hvilket dog 

ikke var hans Navn, hvor barbarisk det end maa have lydt 
i de brave Borgeres Øren*. 

Alle disse Herskaber bleve anbragte paa bedste Maade, 
og ude ved Teglværket i Neustadt blev der slaaet Teltleir 
til Trosset, og her herskede et muntert og støiende Liv, 
ganske som i Felten. 

Den følgende Dag besaae de høie Herskaber Byens 
Mærkværdigheder, deriblandt Taarnet paa St. Catharina Kirke, 
som kort forinden var fuldført og indviet. Oppe i Kirkesalen 
blev Kongen regaleret med en Æresdrik, og han roste Haand- 
værksfolkene for dtet smukke Arbeide. En gammel, graa- 
haaret Oldgesell traadte da frem, ønskede Kongl. Majestæt 
alt Smukt og Godt og endte med den Spaadom, at Kongen 
»vilde leve ligesaa længe som Taarnet stod«. — »Man- 
den mener det sandelig godt med os,« yttrede Kongen 
smilende, hvorpaa han takkede for det smukke Ønske, 
gav Folkene en Drikkeskilling og forlod Taarnet under al- 
mindelig Jubel. 

Mærkeligt nok skulde den gamle Tømmermands Spaa- 
dom gaa i Opfyldelse, thi 45 Aar efter, den 15. Februar, 
Kl. 3 om Morgenen, i et forfærdeligt Uveir med Storm og 
Lynild, styrtede Taarnet ned, og knap fjorten Dage efter, 
den 28. Februar 1648, døde Christian den Fjerde, 71 Aar 
gammel, efter at have regeret i 51 Aar. 

Imidlertid herskede der Travlhed paa Hopfen- og Pferde- 
markt, hvor der blev anlagt to Rendebaner; den ene skulde 

* Hans virkelige Navn var Ottenasso Iwanowitch Oflaviow. 

benyttes til Ringrenden og Karoussel, den anden til Turnering 
over Palliner og Planker, begge vare høinede med Sand 
og omgivne af Skranker. Paa Pferdemarkt var det saa- 
kaldte Judicerhus, hvor Kampdommerne skulde sidde. Paa 
dette var anbragt syv Træsøiler med smukke Figurer, fore- 
stillende de syv Dyder, udskaarne i Træ og malede med 
brogede Farver. 

Om Søndagen rede Majestæterne og de fyrstelige Her- 
skaber, ledsagede af Hoffanen, til St. Petri Kirke, hvor Raadet, 
de Ældste og fornemme Borgere havde givet Møde i Stads- 
dragt. Kirken var smykket fra øverst til nederst, Zinker og 
Basuner i Forening med Kirkens Chor opførte en herlig 
Musik, og Magister Johannes Schellhammer prædikede med 
Fynd og Salvelse. 

Derefter red Kongen med sin Fætter, Hertug Johan 
Adolf og tolv Rigsraader og Riddere til Raadhuset, hvor 
hele Senatet samt de hundrede Borgerrepræsentanter vare 
samlede. Den vanskelige Sag angaaende Arvehyldingen blev 
heldigt klaret og det gj ensidige Forbund bekræftet med 
»haandgiven« Troskab. 

Dermed var Festens alvorlige Del tilende, og Herskaberne 
rede tilbage til deres Logemente. Hos Kongen var derefter 
en kostbar Banket, hvor samtlige Fyrstligheder, de fornemste 
af Adelen samt »Fruentimmeret« blev trakteret paa det 
bedste og diverteret med alskens Morskab, medens kongelige 
Trompetere og Herolder rede rundt i Gaderne og forkyndte 
den til næste Dag berammede Turnering. 

Mandagen den 31., Klokken 9 om Morgenen, aabnedes 
Festen med et sindrigt Skuespil af Kongens egen Opfindelse. 
Fra St. Gertruds Kapel kom et besynderligt Tog dragende. 
Paa en 16 Fod høi Vogn sad paa en forgyldt Stol mellem 
tvende Løver, Kong Christian i Solgudens Lignelse, klædt i 
kjødfarvet Atlask, som om han var nøgen, gyldne Straaler 
hang ned om hans Ansigt, han bar en Laurbærkrans i Haaret 
og sænkede hilsende det forgyldte Scepter, idet han drog 
forbi sin Gemalinde, de øvrige fyrstelige Damer og Judicer- 
huset. Nedenunder Vognen gik, skjult af Tæpper, de konge- 
lige Spillemænd, som gjorde en artig Musik. Efter denne 
Vogn fulgte en Jomfru, i den ene Haand holdt hun et Hjerte, 
hvorpaa der sad en Due, i den anden en stor Perle. Nu 
kom Kongens Broder, Hertug Ulrik —Biskop af Slesvig — fra 
Nikolai Kirkegaard. Han forestillede den store Alexander af 
Makedonien og stod med Seierskrans i Haaret, mellem to 
lænkede Hedningfyrster, bag paa en Triumfvogn, som blev 
trukken af tre Skimler med Hjortehoveder og Gevirer, førte 
af en Vildmand. Midt paa Vognen laa Jordkuglen, omgiven 
af Skyts og Vaaben, Trompeter, Pauker og Trommer; fire 
Bannere, repræsenterende Europa, Asien, Afrika og Amerika, 
flagrede lystigt for Vinden. Derefter fulgte anden lystig 
Mummeskants. Markvard von Pentz, den Segeberger Amt- 
mand, kom som Bonde med Plov og Sækkepibe, andre 
Herrer som Polakker, Moskoviter, Ungarere, Tyrker, Morer 
og mange andre underlige Skikkelser. 

Ligesaa sindrigt var et andet Optog paa fem Vogne 

med alskens Billeder, Figurer og levende Mennesker i for- 
skjellige Dragter med mærkelige Attributter, som alle havde 
deres særlige Betydning og forestillede allehaande Dyder og 
Laster; tillige, at Menneskets Liv ikke er andet end idel Sorg, 
Plage, Armod, Krig, Forfølgelse, Had, Sygdom og Nød, indtil 
endelig Døden udj evner Alt, som en gudfrygtig Monark saa 
smukt har udtalt det i sit Testamente: »Min Tid i Uro, 
mit Haab i Gud«. 

Herefter var endelig Ringrenden, Karoussel, Dystløb og 
Turnering paa Rendebanen, hvori Prinserne og de andre 
høie Herrer forsøgte sig, medens Borgerne og hele Folket 
havde deres store Glæde og Forundring af dette sjeldne og 
fornøielige Skuespil. 

Kongens sindrige Optog gjorde dog størst Lykke, Al- 
verden talte derom, og Hs. Majestæt var saa naadig at lade 
sig beundre endnu en Gang som Solgud. Markvard Pentz 
havde udtænkt en ny Overraskelse. Han kom kjørende i en 
Borg med fire Taarne, kunstigt dannet af Pap; og efter at 
den havde været Gjenstand for tilstrækkelig Beundring, gik 
pludselig et Fyrværkeri op fra alle Sider. Det knaldede og 
spruttede. Ungdommen jublede og Kvinderne begyndte at 
skrige af Angst. Tilsidst gik Borgen op i Flammer, men 
midt i den tætte Ildregn stod Hr. Pentz med draget Sværd 
og svang det hurtigt over sit Hoved for at skjærme sig 
mod Gnisterne; et saare artigt Syn. Den djærve Ildkonge 
var ogsaa en af de faa Udvalgte, som næste Dag blev 
benaadet med Elefantordenens blaa Baand, 

Om Torsdagen fandt den sidste Turnering Sted. Der 
splintredes nogle hundrede Spyd og Lanser, flere af Adelen 
bleve kastede til Jorden, deriblandt En, som maatte betale 
Fornøielsen med sit Liv. Men dette var ogsaa det eneste 
Ulykkestilfælde, som indtraf ved disse Lege. Hans Maje- 
stæt havde været en flittig Deltager heri, han gjorde 
232 Ridt, stak Ringen ned 175 Gange og vandt 33 Ge- 
vinster. 

Om Fredagen var Stadsen til Ende, og Herskaberne 
forlode Hamborg, hver ad sin Kant. Klokken 10 drog 
Kongen ud ad Millernthor i samme Orden, som han var 
rykket ind for otte Dage siden; de 19 Kompagnier Borgere 
stode atter opmarcherede med flyvende Faner, paa Volden 
løsnedes Slangerne, hvoraf een sprængtes, og rundt om i 
Byen knaldede Luntebøsserne, Alt til Ære for Kong Christian, 
som drog ind i sit Rige. 

Men Raadet og Borgerne takkede Gud, fordi Alt var 
løbet saa heldigt af, trods de mange Folk. Der indtraf i 
de Dage ikke et eneste Tilfælde af Ildebrand, Vold, Tyveri, 
Rov eller Mord, ikke en Gang noget Slagsmaal af Betyd- 
ning, hvilket den gamle Krønikeskriver anfører som næsten 
utroligt. 

Prægtigt Solskin, sindrige Skuespil og Traktemente i 
Overflod, og hele Spasen havde ikke kostet Byen mere 
end 15,404 Mark 14 Sk., efterdi Herskaberne selv bekostede 
deres Ophold. 

Mathias Meyer, Majestæternes Vært, fik 142 Mark ai 

Byen, dermed var han fornoiet. Han havde, skjøndt ikke 
Gjæstgiver, ogsaa tilforn huset fornemme Personer, men 
denne sjeldne Begivenhed overgik alt. Til Minde om det 
kongelige Besøg lod han derfor forfatte et skjønne Digt, 
som indbudet i Sten med forgyldte Bogstaver blev anbragt 
paa hans Hus, hvor det stod at læse mange Aar efter. 




mm 




Den falske Caroline Mathilde. 



Cn Dag i Slutningen af Juli 1785 havde pensioneret 
Sergeant Newe været i Odense og kom paa Hjemveien til 
det saakaldte Hoppehus udenfor Bellinge. Inde i Haven stod 
et fremmed Fruentimmer, som, idet han gik forbi, pegede 
paa ham og spurgte Datteren i Huset, Gertrud, der lugede 
Gulerødder, hvem den Mand var. Han tænkte ikke videre 
over det, men næste Morgen kom der Bud fra Hoppehuset, 
at den fremmede Jomfru gjerne vilde tale med Sergeanten. 
Newe bad baade Budet og Jomfruen reise Pokker i Votd; 

men da der kom flere Bud i samme Anledning, blev han 
nysgjerrig og gik derop. Den omtalte Jomfru, en førladen 
Person paa henved tredive Aar, med nøddebrunt Haar, blaa- 
graa, lidt missende Øine og just ikke fine Træk, bad om 
Undskyldning, fordi hun havde besværet en fremmed Mand, 
og anmodede ham derpaa om at føre et Brev i Pennen, 
»siden hun selv var bleven saa altereret over den Bellinge 
Degn, at hendes Haand dirrede og hun ikke kunde skrive«. 
Newe indvendte, at hans Skrift heller ikke var passabel, men 
lod sig endelig overtale, og skrev efter hendes Anvisning et 
Brev af følgende Indhold: 

»Høiædle og velbaarne Hr. Kammerherre (Adler) bedes 
om De vil være af den Godhed at sende mig det De nok 
selv veed og tillige mine tvende Lommetørklæder, item^ om 
De vil hente mig eller komme til mig inat Klokken 
12 slet.« 

Da Sergeanten var færdig, spurgte han om hendes Navn. 

» Charlotte Mathilde . « 

»Og hendes Tilnavn?« 

Hun betænkte sig lidt, før hun svarede: »Willemose«. 

»Willemose!« gjentog Sergeanten, »er Hun i Slægt med 
Amtsforvalteren i Assens?« 

»Ja, jeg er hans Søster!« 

Han skrev nu hele Navnet under Brevet, medens hun 
holdt paa Pennen, og efterat det var sammenlagt og for- 
seglet, besørgede Sønnen i Huset, Hans Hansen, Lands- 
rytter paa Kammerherre Benzons Gods, det til Odense. 

Som Løn for hans Umage blev Sergeanten beværtet 
med Brændevin og Kaffe. Da han nu sad ved Siden af 
den Fremmede, lagde han Haanden paa hendes Knæ og 
sagde : 

»Havde jeg seet Hende enten i Altona eller Lybæk, vilde 
jeg have sagt, at hun var vores Dronning Caroline Mathilde, 
da baade Korpus og Lineamenter perfekt kunde ligne hendes 
af Størrelse.« 

Newe paastod siden, at det kun blev sagt i Spøg, men 
den Fremmede nikkede og svarede: 

»Lille Hjerte! Han har nok gode Øine og tager heller 
ikke feil.« 

»Hvad mener Hun?« spurgte Sergeanten. 

»Det veed Han nok selv,« svarede hun og lo. 

Der blev ikke talt mere om den Sag, men da Newe 
havde forladt hende, gik den Fremmede op og ned ad Gulvet, 
græd og vred sine Hænder, saa baade Konen, Karen Car- 
stens, og Gertrud kom ind og spurgte, hvad der var i Veien? 

Hun svarede blot: »Sergeanten, Sergeanten!« 

»Herre Jøsses,« udbrød Konen, »har Sergeanten tilføiet 
Hende nogen Molest?« 

»Ak nei, men siger han til noget Menneske, det han 
veed, saa er jeg ulykkelig.« Og hun stak igjen i at græde. 

Konen forsøgte at berolige hende, men kunde paa samme 
Tid nok lide at høre, hvad Sergeanten egentlig vidste. Først 
vilde hun intet sige, men da Gertrud paa hendes Forlangende 
var gaaet ud i Kjøkkenet, betroede hun Karen, hvad Newe 

havde sagt, ligesom hun i Virkeligheden ikke var nogen 
ringere Person end Dronning Caroline Mathilde. Konen fik 
dog strengt Paalæg om ikke at sige det til Nogen, da Tiden 
endnu ikke var kommen til at aabenbare sig. Karen blev 
ganske fortumlet af denne Oplysning og ved Tanken om at 
huse en saa høifornemme Gjæst under sit ringe Tag, men 
forsikkrede alligevel ubrødelig Taushed, et Løfte, det faldt 
vanskeligt at holde, siden Æren var saa stor, at hun trængte 
til at fremhæve den for Andre. Det behøvedes ikke heller, 
da den Fremmede selv gjorde Andre delagtige i Hemmelig- 
heden, deriblandt den omtalte Degn, Winther, som hun flere 
Gange havde besøgt og af hvem hun havde laant nogle 
Klæder og et Signet, hvis Tilbagefordring var Grunden til, 
at hun mistede Evnen til at skrive, ligesom hun yttrede, at 
det skulde koste Degnens Blod. Denne morderiske Tanke 
hindrede hende dog ikke i at vise Degnefolkene et Ar over 
det ene Øie, Mærket fra en skarp Duel, hun havde havt 
med sin Broder, Kongen af England, da hun kom tilbage fra 
Danmark, og hun lod falde nogle Yttringer: »Dronningen skulde 
nok komme op at age,« »der var ikkun tvende Øine lukte,« 
Udtalelser, der baade vare mærkelige og utydelige. 

Historien om den Fremmede i Hoppehuset blev snart 
kjendt over hele Egnen, og Bønderne valfartede derhen for 
at tage hende i Øiesyn og medbragte forskjellige Gaver, 
som den høie Gjæst med huld Bevaagenhed nedlod sig til at 
modtage. Efter at have opholdt sig der i otte Dage, lod 
hun sig befordre med Vogn til Odense og tog ind hos Hans 

Yding, som havde tjent i den kongelige Stald, men nu var 
afskediget og levede af sin Pension. Manden var ikke hjemme, 
men til Konen aabenbarede hun sin Stand og lod sig beværte 
paa det bedste. Hun lovede at gjengjælde det, men havde 
desværre ikke andet hos sig end Guld- og Sølvmedailler. Ved 
Mandens Hjemkomst mindede hun ham om, hvorledes han 
ofte havde kjørt for hende, medens hun var regerende Dron- 
ning, og faaet mangen Dukat af hende. Han maatte endelig 
bevise hende den Villighed, næste Morgen at tage til Nyborg 
og hente en Kareth og sex engelske Heste, som var bragt 
dertil af to engelske Herrer. Hun tilføiede spøgende, »at hun 
vilde se, om han endnu kunde kjøre med sex.« — Yding 
forholdt sig dog yderst tvivlende overfor Dukaterne og den 
øvrige Herlighed og beskyldte hende rentud for at fare med 
Løgn. Næste Dag jog han hende paa Døren, efter først at 
have frataget hende nogle Klæder, hun havde laant af hans 
Hustru. Han maa imidlertid bagefter være bleven betænkelig 
ved Sagen, maaske under Paavirkning af Konen, siden de om 
Natten overlod deres Seng til den Fremmede. Under sit 
Ophold der sendte hun Bud efter Sergeant Newe, som ogsaa 
indfandt sig, og forlangte, at han skulde skrive til Kammer- 
herre Fritz Nyborg. Da han nægtede dette, sagde hun i 
en bydende Tone, at han skulde gjøre, som hun sagde. 

»Naar Hun har nogen Kommando over mig, skal jeg 
gaa, ellers ikke,« svarede Sergeanten og tilføiede: »Er Hun 
virkelig af den Stand, Hun udgiver sig for, veed Hun og 
Subordinationen; thi for det første skal jeg melde det for 

6 

min Oberst og for det andet kan jeg ikke indkomme i nogen 
Fæstning uden Pas.« 

Den Fremmede svarede intet, men lod fornærmet, og 
paa en Yttring af Sergeanten, bemærkede Yding: 

»Er Hun den Person, Hun angiver, er mit Hus altfor ringe 
for hende til at logere i.« 

Hvor længe hun opholdt sig hos Ydings, er ubekjendt, 
men i August Maaned træffe vi hende i Ryslinge, hvor hun 
tog ind hos Skomager Frederik Pingel. Det var en Søndag, 
og da hun kom ind i Stuen, gav hun sig til at le. Sko- 
mageren og hans Hustru spurgte om Grunden. 

»Jo,« svarede hun, »jeg lo af, at Hr. Major Biilow til 
Tøistrup mødte mig tilhest udenfor Byen, og uagtet jeg vilde 
skjule mig og var saa slet klædt, kjendte han mig, nævnte 
mit Navn og bad mig følge med til Gaarden, der jeg skulde 
bekomme mere passende Klæder.« 

Paa Skomagerens Spørgsmaal udgav hun sig for en 
Justitsraads Datter fra Faaborg og kaldte sig Charlotte Sophie 
Brun. Tirsdagen efter skrev Sergeant Lange i Ryslinge paa 
hendes Opfordring et Brev til en Informator Povlsen i Nyborg. 
Det lød saaledes: 

»Pro Memoria! Jeg lader Dem vide, at jeg er vel 
ankommen her til mine gode Venner. Vær saa god at sende 
mig den Seng, som staaer i det blaa Kammer, tvende Jagt- 
klædninger med sit Tilbehør, de tvende Jagtuhre, som hænge 
over Speilet i det blaa Kammer, og send mig 4 å S Pund 
Kaffebønner af de sidste, vi bekom, med Sukker dertil, 4 

Flasker Vin, da her paa Egnen er intet Vin at bekomme, og 
send mig et Stykke brunprikket Sirts, som ligger i den 
nederste Skuffe i Chatollet.« 

Med dette Brev travede den troskyldige Skomager til 
Nyborg. Kort efter hans Bortgang sagde den Fremmede, at 
hun vilde besøge Major Biilow, men bad Konen laane sig 
noget Tøi, da hun skammede sig ved at gaa derop i den 
Forfatning, hun var. Det fik hun, lige fra Særk til Kjole, 
og begav sig paa Vei, ledsaget af Skomagerkonen, hvem hun 
dog viste tilbage, da de kunde se Gaarden. 

Det var sent paa Natten, da Skomageren kom tilbage. 
Han havde ikke truffet Informatoren, og dennes Navn var 
tillige ubekjendt paa Postgaarden. Han lod til at være meget 
opbragt over sin mislykkede Sendelse og anede Uraad. Da 
den Fremmede ikke lod sig tilsyne næste Morgen, gik han 
op paa Tøistrupgaard for at spørge om Damen. Der havde 
Ingen seet hende. Nu blev Mandens Mistanke derved til 
Vished, han pakkede hendes Pjalter i en Tværsæk og begav 
sig ud paa Opdagelse. Efter megen Søgen fandtes hun til- 
sidst i Høje By hos Gaardmand Niels Rasmussen. Først 
nægtede hun baade at være den efterspurgte Person og at 
de Klæder, hun havde paa, tilhørte Skomageren, men Mester 
lod sig ikke saadan afvise, og Enden blev, at hun maatte 
nøies med sine egne Pjalter. 

Efter mange vidtløftige Farter kom hun en Dag gaaende 
til Organist Schøsler i Ringe. Her udgav hun sig først for 
Jomfru Dyssel, men senere for Caroline Mathilde. Som Tegn 

paa sin Værdighed viste hun dem et Staalsignet og forklarede 
at have benyttet dette som engelsk Prinsesse; lod dem end- 
videre se en Vorte paa den ene Skulder og en hvid Plet 
paa det ene Ben af Størrelse som en Rigsort, det skulde 
være et Mærke, der blev sat paa alle engelske Prinsesser. 
Ved den Leilighed bemærkede Schøsler og hans Kone en 
Feil ved hendes ene Taa og spurgte, hvorfra den hidrørte. 

»Jo,« fortalte hun, »da jeg var ved det danske Hof som 
Dronning, blev der afholdt en Jagt, i den Hensigt, at Grev 
Struensee, som siden blev rettet, skulde dræbes af en af 
Skytterne. Da jeg hørte det, lod jeg min Hest sadle, efter 
først at have drukket Noget for at blive munter, og holdt 
mig derefter ved Grev Struensees Side for at hindre dem i 
deres onde Forsæt. Da jeg nu var bleven noget fortumlet, 
faldt jeg af Hesten, som trinede paa min Fod, og fik den 
Skade, hvoraf jeg endnu bærer Mærke.« 

Schøsler og hans Kone tvivlede ikke længer; han skrev 
endog efter Opfordring et Brev til Kongen, undertegnet 
Mathilde Jul, og sendte det til sin Svoger i Kjøbenhavn, 
hvem han tillige underrettede om Indholdet. Fra Omegnen 
strømmede Folk til for at se »Dronningen«, indtil Herlig- 
heden fik en brat Ende, derved at Godsforvalter Bondo en 
Dag mødte med to haandfaste Karle og transporterede hende 
ud af Byen. 

Dagen før Egeskovs Marked, den 2ode September, kom 
hun til Ulkebølle og beærede Kaptein Rømers Enke med sit 
Besøg, idet hun bad om at laane nogle Klæder; dem fik hun 

Og 2 Mark foruden, som hun lovede at betale, naar hun kom 
til Jylland. Hun udgav sig for Datter af Provst Dyssel og 
fortalte, at hun i Utide var kommen af sin Tjeneste, som 
Mademoiselle hos en General. Medens hun stod i Døren og 
skulde til at gaa, kom en jydsk Bissekræmmer og hans Kone 
kjørende. Han nikkede bekjendt til hende og kaldte hende 
Frøken, hvorfor Fru Rømer bad ham tage hende med paa 
sin Vogn. Med ham fulgte hun til Aaby Kro og logerede 
der i to Nætter i samme Kammer som Kræmmerfolkene. 
Hun opgav ikke sit Navn, men hvergang Kræmmeren fik 
sig en Sopken, drak han hendes Sundhed med de Ord: »Gud 
velsigne naadige Frøken.« 

I Slutningen af September kom hun til Faaborg og 
opholdt sig 12 Dage hos Skipper Hans Risting, hvorefter 
hun blev anholdt. Til Skipperen havde hun udtalt sig om 
at være en fornem Herres Maitresse og naturlig Datter af en 
Konge og en Oberstfrue i Kjøbenhavn, overfor Byfogden var 
hun mere beskeden og foregav at være Provst Dyssels Dat- 
ter, at hedde Charlotte Kirstine og have en Broder i Oldesloe, 
der var Lieutenant ved Husarerne. Da hun hørte, at Dron- 
ning Caroline Mathilde var død, og Flere antog hende 
for denne, benyttede hun sig af den foregivne Lighed. Hun 
hensad derpaa i Faaborg Arrest, indtil hun efter indhentet 
Ordre blev flyttet til Odense Tugthus, kort efter Mortensdag. 
Her blev hun almindelig kaldt Jomfru Dyssel, men det ud- 
spredte Rygte, at hun skulde være den afdøde Dronning, 
gav dog Anledning til, at der kom Folk fra By og Land for 

at se den sjeldne Fange. Hun gav Audiens i Portnerens 
Værelse, modtog de Besøgendes dybe Ærbødighed og tillod, 
at de forstrakte hende med Penge. For disse kjøbte hun 
Silkekjoler, lod sig hver Morgen frisere og beværtede sine 
Gjæster. Blandt de ivrigt Troende udmærkede sig navnlig 
Bonden Christen Mortensen fra Hindsholm, der ikke alene 
laante hende flere Hundrede Rigsdaler, men indgik en lov- 
formelig Kontrakt med Kjøbmand Jørgen Andersen, hvori' 
man væddede om Vi« Del i et nyt Fartøi, at det inden 
Mikkelsdag 1786 skulde blive bevist, at hun var den, hun 
udgav sig for. Ikke alene blandt Almuen fik hun Tilhængere, 
ogsaa mere intelligente Folk gjorde sig en Ære af at opvarte 
hende, saaledes to ældre Damer, Jomfruerne Scharff (von 
Wirth); en bekjendt Mand, Prokurator Bagge i Odense, 
ansøgte endog om hendes Løsladelse, imod at han tog hende 
i Huset og heftede for hendes Person. Da Prokuratorens 
Kareth en Dag holdt udenfor Tugthuset og afhentede den 
høie Dame, vakte det ikke ringe Opsigt og tjente yderligere 
til at give Rygtet Næring. Hun maa imidlertid ikke have 
opført sig synderlig vel, »thi for at faae Fred i sit Hus« 
ansøgte han allerede et Par Uger efter om at fritages for 
Ansvaret og fik hende foreløbig anbragt i Huset, først hos 
Skarpretter Stengel og siden hos en Skomager, indtil hun 
den 7de Juni atter fik Ophold i Tugthuset. Nogle Dage 
efter afgav hun i Overværelse af Flere, deriblandt Under- 
inspektøren, Kontrollør Herman, den høitidelige Erklæring, 
at være engelsk Prinsesse og Dronning Caroline Mathilde, 

Og forlangte, at de skulde indberette det for Stiftamtmand 
Bille og Biskoppen. Hvilket ogsaa skete. Derpaa anstillede 
hun sig syg, og indtil Kancelliets Resolution var indhentet, 
blev hun fritaget for Arbeide og fik Ophold i Forsamlings- 
stuen, hvor hun Dag og Nat blev betjent af Jomfruerne 
Scharff. I dette Tidsrum lod hun skrive og afsende til 
Kongehuset forskjellige Breve, undertegnede Caroline Mathilde, 
hvori hun klagede over at »leve blandt Ulve, der ved alle 
Leiligheder stræbte efter hendes Liv,« og mindede om »den 
uforglemmelige Kjærlighed, hun bar til sin elskelige Konge 
og sine Børn«. Den yngste Jomfru Scharff gjorde Tjeneste 
som Sekretær, da »Dronningen« ikke engang kunde skrive 
sit eget Navn, men lod sig nøie med at holde paa 
Pennen. Hun foregav dels at være saa altereret, dels 
at have aflagt et helligt Løfte om aldrig at tage en Pen 
i Haand. 

Med den første Skrivelse afreiste den ældre Jomfru 
Scharff til Kjøbenhavn og afleverede den i Kronprinsens 
egne Hænder, da han en Morgen tidlig red ud ad Frede- 
riksberg Slotsport. Da Svaret udeblev, opsatte Jomfru 
Scharff andre Skrivelser med nye Klager, og gik endog 
saa vidt i sin Iver, at hun underskrev fremmede Personers 
Navne til Vitterlighed, deriblandt den bekjendte Professor 
Biitzou's. Samme Jomfru maa forresten have været poetisk 
anlagt; blandt hendes Indlæg findes ogsaa følgende Vers, 
som fortjene at opbevares: 

Du Kronens haabefulde Prins, 
Min Søn, min Trøst, min Glæde, 

Er Du endnu som før til Sinds, 
Vil Du som Forsvar træde 

For den Dig under Hjertet bar? 

O Prins, som Gud velsigne. 
Jeg troer dog. Du forglemt ei har 

Din Moder Caroline. 



Du lille Friederich, 
Hvor kunde jeg Dig miste. 
Det mig til Hjertet gik, 
Skjøndt Du det ikke vidste; 
Jeg sagde tidt med Graad: 
Hvor er min lille Søn, 
Maa jeg ham ikke faael 
Det var min daglig Bøn. 

Disse Papirer bleve betroede til Forskjellige, og der. var 
ingen Mangel paa tjenstvillige Aander, som for gode Ord 
og Betaling, men ogsaa alene af Hensyn til den mageløse 
Ære, paatoge sig den lange og besværlige Reise til Hoved- 
staden. Blandt disse Sendebud var en ved Navn Frederik 
Schultz, ligeledes af Odense, særdeles virksom og reiselysten. 
Da han sidste Gang havde været i Kjøbenhavn, gjengav han 
med stor Udførlighed en privat Samtale med Kronprinsen, 
hvori denne skulde have forelagt ham flere Spørgsmaal og 
bedet ham besørge en ny Memorial forfattet og forsynet med 
Underskrifter af troværdige Mænd, som han havde at over- 

bringe personlig. Desværre existerede denne Samtale kun i 
Mandens Fantasi: Ansøgningen blev imidlertid skreven af 
den utrættelige Jomfru Scharff, og Schultz gik fra Dør til 
Dør for at hverve Underskrifter. Han opnaaede ialt 17, 
blandt disse Organist Tange og hans Hustru, men var til- 
sidst saa uheldig at henvende sig til en Værtshusholder, der 
udenvidere lagde Beslag paa det kostbare Dokument. 

Den 2den September 1785 modtog endelig Vice-Lands- 
dommerne Bendz og Mylius kongelig Ordre til at nedsætte 
en Kommission i denne Sag, og blev Birkedommer Troyel 
beskikket til Aktor. I de dernæst afholdte Forhør vedblev 
hun sine Udsagn og gav en Skildring af sin Herkomst og 
senere Hændelser, der røbede fuldstændig Uvidenhed med 
de virkelige Forhold, men tillige en overraskende Dristighed. 
Vi kunne forbigaa Beretningen om hendes foregivne Familie- 
forhold, idet Følgende maa være tilstrækkeligt: 

Efter at være forskudt af den danske Konge, fortæller 
hun at være bleven bragt til Kronborg og siden til Hirsch- 
holm, hvorfra hun under Militærvagt om Natten førtes gjen- 
nem Sjælland til Korsør og derefter over Beltet gjennem 
Fyen og Holsten til Hannover. Da hun kom tilbage fra Dan- 
mark, blev hendes Broder, Kongen af England, vred paa 
hende; de duellerede med Kaarde, hun fik et Hug over det 
ene Øie, og da der kom Blod, sagde han, at det var nok, 
hvorefter de igjen ble ve gode Venner. Da hun havde været 
tre eller fire Aar i Celle, skrev Kongen af Danmark flere 
Breve til hende og hendes Broder; for at hindre denne 

Korrespondance blev det besluttet, at hun skulde udgives for 
død. Hun fik en Dvaledrik, blev lagt paa et Porcellæns-Bord, 
og hendes Død blev indberettet til Danmark. Derefter iførte 
hun sig Mandsklæder, som Frøken Pless syede til hende, 
kaldte sig Kammerjunker Giortz og begav sig tilfods fra 
Celle til Hannover. Af Grev Struensees Broder, »som er 
engelsk Justitsraad«, fik hun et Signet med to Vaabner, det 
ene var det engelske og det andet Justitsraad Struensees. De 
vare, oplyste hun, ganske vist ikke rette, men med Villie 
saaledes gjorte, for at de kunde kjendes, hvor de skulde, 
naar hun kom i Nød. — Under Forhøret i Faaborg, hvor 
Signetet blev frataget hende, tilstod hun rigtignok at have 
faaet det af den jydske Bissekræmmer paa Reisen til Kjøben- 
havn. For en otte, ni Aar siden kom hun til Provst Dyssel 
i Hygom, forblev her et halvt Aar og lærte det danske 
Sprog, men da de mærkede, at hun var et Fruentimmer, gav 
hun sin virkelige Stand tilkjende, hvorfor det blev overlagt 
mellem hende, Provsten og Provstinden, at hun skulde antage 
Navnet Charlotte Christine Dyssel, som hun siden lod sig 
kalde, indtil hun her i Fyen atter aabenbarede sin rette 
Stand. I Ribe lod hun gjøre et Gulduhr med Navnet Caro- 
line Mathilde og gav det til Provstens Datter, Anna Kirstine, 
som skulde sende det til sin Broder, Claus Dyssel, Lieute- 
nant ved Husarerne. Senere havde hun tre Gange været i 
Kjøbenhavn i Mandsdragt for at se det kongelige Herskab; 
sidste Gang udgav hun sig for en fremmed Herre og talte 
med Kronprinsen udenfor Slottet, den Dag han havde været 

til Konfirmation, spurgte ham, om hans Moder levede og om 
han elskede hende, ifald han kunde se hende? hvortil Prinsen 
svarede, at han ikke vidste, om hun levede, og at han 
elskede hende, om det end var det mindste af hendes Finger. 
Fra Kjøbenhavn begav hun sig første og sidste Gang tilbage 
til Hannover. Skjøndt det allerede var paafaldende, at en 
saa fornem Person ikke kunde skrive, blot sit eget Navn, var 
det ligesaa mærkeligt, at hun hverken talte eller forstod 
Engelsk og Fransk. Derimod talte hun med største Færdig- 
hed et bredt Jydsk og forstod, efter Troyels Udsagn, til 
Fuldkommenhed at bande i samme Sprog. Naar Dommerne 
oplyste hende om Mangler ved hendes Forklaringer, nægtede 
hun ligefrem at svare, og selv legemlige Straffe kunde ikke 
bringe hende til Fornuft. Efterat hendes virkelige Stand var 
opdaget, fastholdt hun endnu sine løgnagtige Paafund. Og 
ude blandt Almuen var der Mange, som troede disse Opspind, 
og mente, at der skete hende skammelig Overlast. Da 
Kommissionen saaledes hverken ved Formaninger eller Straf 
kunde formaa hende til en aaben Bekj endelse, blev der 
anstillet Undersøgelse og afhørt en Mængde Vidner, indtil 
det endelig blev oplyst, baade hvem hun var og hvilket Liv 
hun havde ført. 

Hun var et simpelt Bondefruentimmer fra Ribeegnen, 
døbt i Lintrup Kirke den 14. Søndag efter Trinitatis 1756 
med det Navn Bodil. Hendes Fader var Søren Lund, der 
først havde været Rytter i kongelig Tjeneste og siden 
ernærede sig som Tømrer og Murer, Moderen en Degnedatter 

fra Lintrup. De vare forlængst døde, og Bodil havde hverken 
staaet til Konfirmation eller været til Alters og har enten 
havt daarlig eller slet ingen Opdragelse. Hun tjente en kort 
Tid som Malkepige paa Gram, men begyndte derefter et 
omflakkende Liv, snart ifølge med Soldater, snart alene, 
røbede stadig Opfindsomhed og Snuhed, udgav sig saa for 
En, saa for en Anden, drog Nytte af Tilfældet og Folks 
Lettroenhed for at skaffe sig Ophold og Klæder. Vild og 
gal havde hun været fra sin Ungdom af, som hun erklærede 
til en Bekjendt, der traf hende i Vonsild Kro, og det blev 
ikke bedre med Aarene. Hun spillede helst den Fornemme, 
strøede i Fantasien om sig med Guld og Kostbarheder, naar 
hun i Virkeligheden knap havde Klæder paa Kroppen, og 
greb derfor med Begjærlighed det Fingerpeg, der laa i Newes 
ubetænksomme Ord, til at omgive sig med kongelig Majestæt. 
Fra alle Kanter kom Vidner tilstede, som gjenkjendte hende, 
men deres Forklaringer anfegtede hende ikke. Ligesom 
hendes hele Liv havde været en Farce, saaledes gjorde hun 
ogsaa Nar ad den høie Øvrighed. De vare Løgnere og Be- 
dragere alle tilhobe, underkjøbte til at forfølge hende, hun 
var og blev Dronning Caroline Mathilde. 

Kommissionen kom imidlertid til en anden Erkjendelse. 
Den dømte hende til Kagstrygning og Arbeide paa Livstid i 
Kjøbenhavns Spindehus. Ved kongelig Resolution af 30. 
Juni 1786 blev Dommen ændret til Arbeide i Møens Tugt- 
hus, »i Betragtning af, at bemeldte Kvindemenneske ikke kan 
troes at have Fornuftens fulde Brug«. Herfra indgiver hun 

saa Ansøgning om Løsladelse, undviger, da denne nægtes, 
irølge med andre Fanger, indhentes og straffes, faaer en 
Bonde paa Langø til at ansøge om Tilladelse til at tage 
hende i sit Hus; dette nægtes ogsaa. Sidste Gang, hun 
nævnes i Tugthusprotokollen, er 1801; efter den Tid har 
hendes urolige Sjæl sagtens fundet Hvile. 

Historien indeholder mange Fortællinger om foregivne 
kongelige Personer, men den har neppe noget Sidestykke til 
en saadan Blandii^ af Frækhed og Uvidenhed, som hos den 
falske Carolitu Mathilde. 




^ 



»Det er sandt altsammen ! < 

Vi befinde os i London en solklar Junidag Anno 1613 
og vandre gjennem de trange og bugtede Gader. Høie 
skumle Stenbygninger skyde deres tunge Masser ind mellem 
lette Bindingsværkshuse med fremspringende Stokværk, Bislag 
og Karnapper, fantastisk Snitværk og Tagrender, som strække 
gabende Dragehoveder langt ud over Gaden. — Hvor her 
myldrer af Folk: Soldater i brune Vamse, Lakaier i brogede 
Livreer, afdankede Krigsfolk i Pjalter med lang Stødkaarde 
ved Siden, Læredrenge med flade Huer, et eiendommeligt 
Folkefærd, altid tilstede, hvor der er noget paafærde, med 
løs Mund og løse Næver, paa stadig Krigsfod med Ordenens 
Haandhævere. Der slentre just to af de Sidste, kjendelige 
paa den læderbrune Kappe. Læg Mærke til Manden derovre, 
som gaaer med afmaalte Skridt, Hatten trykket ned i Panden 
og stirrer mod Brostenene. Den mørke Dragt, det kortklip- 
pede Haar betegner ham som en Puritaner, der i Skrift og 
Tale ivrer mod alle Skuespil og Fornøielser. 

Vi lægge Veien gjennem St. Paulskirken, Mødestedet for 
den fornemme og borgerlige Verden, den første fra lO — i, 
den anden fra i — 3, til hvilken Tid de forskjellige Theatre 
begynde deres Forestillinger. I selve Kirken vrimler det af 
Gj øglere og Lykkeriddere, Lommetyve, Cockatricer (Kokotter) 
med udfordrende Blikke og overlæssede med uægte Stene, 
og elegante Kavalerer med lange Sporer, hvis tre Tommers 
Hjul larme mod Stenfliserne. De maa betale denne Pynt 
med en klækkelig Afgift, de saakaldte Sporepenge, som til- 
falde Stiftsherrerne. — For en Del Aar tilbage kunde man 
her regelmæssigt møde en velnæret Ridder, Sir John Oldcastle, 
omgiven af et talrigt og støiende Følge. Hele London talte 
om hans Eventyr og komiske Indfald. Det er denne Person, 
William Shakespeare har benyttet til sin Falstaff, som skal 
have megen Lighed med Originalen. 

Vi gaa videre og staa nu paa Bankside, foran Themsens 
gule, mudrede Vande. — Paa den anden Side Floden ligger 
en teglstensfarvet Træbygning, omgiven af en bred og stinkende 
Grav. Op over denne sexkantede Bygning rage to spidse 
Smaatage, mellem disse en forgyldt Flagstang med en rød 
Silkefane. 

Det er Globe-Theatret, og Flaget melder, at Dørene idag 
ere aabne for Publikum. Efter endt Forestilling bliver det 
atter taget ned. Hvert Selskab har sin særlige Farve, og 
saa snart en yndet Trop heiser sit Mærke, komnier hele 
London i Bevægelse. — Et broget Tog strømmer henimod 
Bygningen. Klodsede Vogne, formelige Huse paa Hjul, 

trukne af Heste, næsten skjulte af lange Tæpper, Bærestole, 
adstadige Borgerkoner i Følge med deres Ægtemænd, 
værdige Øvrighedspersoner ridende paa Mulæsler, støiende 
Læredrenge, Alle søge til Globe. Idag den 29. Juni opføres 
nemlig Shakespeares ^Henrik VIII.« Stykket er nyt. Dragterne 
nye, der forekommer en virkelig Kanon, Intet er sparet for 
at behage Øine og Øren. Alverden lokkes af de glimrende 
Løfter. 

Paa Slaget tre gaaer Tæppet tilside. 

Theatret har to Indgange ved Siden af hinanden, den 
ene for Skuespillerne og deres Venner, den anden for Publi- 
kum. Over Indgangen pranger en klodset Herkules, bemalet 
med skrigende Farver. Han bærer en Verdenskugle med 
Indskriften: ^Totus mundus agit kistrionem« (Hele Verden 
spiller Komedie). Folk trænges om den vældige Plakat, som 
er slaaet op paa Pæle udenfor. Det regner ned med Slag 
og drøie Ord for at komme i forreste Række og tyde de 
brandrøde Bogstaver. Der staaer ikke et Ord om Henrik 
VIII., kun '»Det er sandt altsammen.« Forfatteren finder 
maaske denne Titel mere tiltrækkende for Publikum og mere 
afvæbnende overfor Kritiken. Her udenfor myldrer det med 
Læredrenge, Matroser og Handelsfolk, der raabe med Tobak 
og Frugt, eller de nyeste Bøger og Flyveskrifter, Alt til 
Tidsfordriv mellem Akterne. 

Skal man slutte sig til de tarveligt i uldne Stoffer klædte 
Borgerkoner, der gaa ved Siden af Kokotter i afstikkende 
Pynt, de snavsede Haandværkere, der komme lige fra Værk- 

Stedet, og syngende Matroser, som Alle offre deres Tribut til 
den sortklædte Kasserer, der staaer i Døren og rækker Pungen 
frem, eller slutte sig til Skuespillerne og deres Venner. 
Derhenne staaer Thomas Nash, den vittige og djærve Satiriker, 
som i talrige Flyveskrifter retter skarpe Angreb paa Mennesker 
og Sæder i »det glade England«. Der kan ikke findes en 
mere paalidelig Ledsager. 

»Idag er det en overordentlig Forestilling,« forklarer 
han, »derfor ogsaa dobbelte Priser. Men I maa skynde Jer, 
hvis I vil have en trebenet Stol . . . der er Rift om dem 
. . . Den, som ikke kommer itide, maa nøies med at sidde 
paa Gulvet. Betal dog ikke Eders Shilling, før I har Stolen 
i Haanden. Man maa være paa ^in Post. Forsynlige Folk 
medbringe selv en ved deres Løbedreng.« 

Efter at have passeret det saakaldte -»tiring room^^ hvor 
Prøverne holdes, staaer man paa Scenen. Den er belagt 
med Maatter, ellers kun med Blade og Kviste, men idag er 
det en Fest, og der er Intet sparet. 

Selve Scenen er allerede opfyldt af Folk, en Uskik, som 
er til Hinder for Skuespillerne og en Haan mod Menigmand. 
Men det har været umuligt at afskaffe dette de Fornemmes 
Privilegium, trods alle Misbrug. — I Forspillet til Cynthias 
Revels lader Ben Jonson en af Personerne tilbyde en Anden 
en Skammel for sex Pence. »Hvad skal jeg med den?« 
spørges der. — »Gud bevares!« lyder Svaret, »veed De ikke 
det? Naturligvis for at brede sig paa Scenen ligesom andre 
fornemme Herrer.« — Endnu ligger Scenen i Mørke, For- 

tæppet er nede og dølger et andet ogsaa yderst interessant 
Skuespil. Kun Larmen trænger herop. Hvor de raabe og 
støie, dog, det har Intet at betyde. Hold blot Hatten rede, 
til Beskyttelse mod de Sten og raadne Æbler, som under 
skingrende Hyl slynges op fra Tilskuerpladsen og hyppigt 
rive en Flænge i Tæppet. — De blive utaalmodige dernede, 
og en af de Fornemme gaaer hen, drager Tæppet lidt tilside 
og besvarer Angrebet med drøie Skældsord, efterfulgte af en 
livlig Fægtning. 

»Forfatteren til Stykket, som opføres idag,« bemærker 
Nash, » William Shakespeare, har for to Aar siden trukket 
sig tilbage til sin Fødeby, Stratford on Avon. Han skal ikke 
være blottet for Talent, men Kjendere sætte dog mere Pris 
paa hans erotiske Poesier end paa hans Skuespil. Thi hvad 
er et Skuespil andet end en tom Adspredelse ! vi ynde ganske 
vist sceniske Forestillinger, men sætte ringe Pris derpaa. Der 
betales 6 — 7 Pd. for et Stykke, idethøieste tilstaaes der 
Forfatteren en Benefice; derfor er det Slags Folk fattige og 
Skuespillerne rige. Forfatterne tage sig ogsaa Tingen over- 
maade let. De stjæle, oversætte, forandre og tilføie; Krøniker, 
Romaner og Æventyr, en Begivenhed fra igaar. Alt indrette 
de for Scenen: Blot de more, mere forlanges ikke. Denne 
Shakespeare har, som sagt, erhvervet sig et vist Ry blandt 
de Tusinder af Skuespilforfattere, og Folket seer gjerne hans 
Stykker. Han er ogsaa tidligere selv optraadt som Skue- 
spiller og har ført et lystigt Liv.« 

En Tjener viser sig nu for at træffe de fornødne Anstalter. 
Indenfor Fortæppet anbringer han en Seddel med Paaskrift: 
London — Stedet hvor Stykket foregaaer — og hefter paa 
Væggen et Stykke Lærred af Størrelse som et Vindue; det 
skal forestille et Hus. — Det mærkelige Stillads, behængt 
med Tæpper, som træder frem af Baggrundens Mørke, danner 
en hel Scene for sig. I Logen foroven foregaaer Mellemspillet 
i Hamlet, en anden Gang er det Julies Balkon. Rummet 
nedenunder finder en mere uhyggelig Anvendelse, det er 
Stedet for alle Mord- og Dødsscener, men benyttes ogsaa som 
kongelig Thronstol. 

Den halvpaaklædte Mand, som skrider gjennem de For- 
nemmes Rækker og stikker Hovedet ud mellem Aabningen 
i Tæppet, er den berømte Skuespiller Richard Burbadge y 
som idag fremstiller Kardinal Wolsey. Folket har genkjendt 
sin Yndling. De raabe, mens Hattene flyve iveiret: »Leve 
Burbadge I Leve Globetheatrets Atlas!« 

De to Loger, en paa hver Side af Scenen, ere forbeholdte 
Orkestret, der tæller ti Medlemmer og regnes for det bedste 
Selskab i Hovedstaden. Det er væsenlig Italienere og i Hds. 
Majestæts Tjeneste. Derfor staa de til en vis Grad udenfor 
Loven, til Forargelse for alle Rettænkende. Den gamle Bas- 
spiller har saaledes forført en ung Pige ved Hoffet, men 
Historien blev neddysset. 

Trompeten har allerede lydt tre Gange. Fortæppet 
drages til Side; Prologus i sort Fløielskappe, med en Laur- 
bærgren i Haanden, træder hen til Gitteret, der adskiller Scenen 

fra Tilskuerpladsen. Larmen dernede lægger sig, det bliver 
stille blandt de bølgende Hoveder, medens Prologus taler. 
Efter hans Bortgang reiser der sig en Mumlen blandt Folket; 
de klappe ikke, men vente. 

De kaldes » Understanders <^^ et Ordspil, der baade betegner 
den underordnede Plads, de indtage i Theatret, og indeholder 
en Ringeagt for deres Dom og Forstand. Medens selve 
Scenen beskyttes af de smaa Skjærmtage, have de kun Himlen 
til Loft og ere prisgivne Veirets Luner. 

^Gads lid I Gads eyel Gads damnU og lignende Eder 
krydse hverandre, medens de fornemme Herrer, der under 
Forestillingen beholde deres Plads paa Scenea, gjøre sig 
lystige over Folket, le og vrænge ad dem. Raabene 
begynde atter, og »Nøddeknækkerne« kaste Resterne af deres 
Maaltid op paa Theatret, medens Handelsfolk raabe: -»Pippins^ 
pippinsl NutSy nutsl Canary winel Tobacco Pudding h Nogle 
ryge, Andre spille Kort, atter Andre drikke. — I de to 
Gallerier, der hæve sig i en Rundkreds over Gulvet, forslaaer 
man Tiden paa samme Maade. De rygende Kvinder ere 
Borgerkoner fra City, d,^ bære Maske, og Piberøret stikker 
frem under Silkesløret! Den korpulente Mand derhenne med 
de tykke Øienbryn, som læner sig ud over Galleriet, er en 
kjendt Person. Det er Ben Jonson^ Søn af en Murer; han 
har selv drevet Haandværket; en Ti<J var han ogsaa Soldat. 
Et kløgtigt Hoved, som gjør sig latterlig ved at anbringe 
Lærdom i sine Stykker. Lidt længere henne sidder en ung 
Dame i afstikkende Dragt, med en uhyre Kniplingskrave og 

smykket med venetianske Perler og Ædelstene, medens hun 
koket bevæger Viften af Paafuglefjer. Den glade Ungdom 
har døbt hende Amanda, hendes Bestilling er at more Folk, 
og hun glimrer som en Stjerne blandt sine Lige. Thomas 
Cranley, som en Tid var hendes Elsker, har skildret hende 
i ganske nette Vers. Herrerne raabe op til hende, hun nikker 
og smiler til Svar. 

Oppe paa Scenen staaer Lord Southampton, Shakespeares 
Velynder og standhaftige Ven; det var efter hans Raad, 
Forfatteren skrev sine historiske Skuespil. De Andre høre 
til Hoffet. Der kommer just En, en komplet Karrikatur. 
Han møder først nu, for at finde Fortæppet aabent og lade 
sin prægtige Dragt beundre. Med Hatten trykket ned i Panden, 
den lange Strudsfjer ned over Øret og sin Skammel i høire 
Haand, staaer han først lidt og betragter Mængden og tager 
Plads uden at ændse de halvspiste Æbler og udsugede Ap- 
pelsiner, som regne omkring ham. Han betragter sig i det 
venetianske Speil, der er anbragt inde i Hatten, retter paa 
Haaret, kjæmmer Overskjæget med en Guldkam, hvorefter 
han drager sin Kaarde, spidder et Voxlys paa dens Klinge 
og tænder Piben, der rækkes ham af Tjeneren, hvorpaa han 
med en uforskammet Mine strækker Benene fra sig og sender 
Røgskyer ned over Publikum. En Snes lignende Herrer sidde 
udstrakte paa Gulvet, fordi de fattes Skamler, de spille iicktack 
og fayalle og tale om forskjellige Maader at ryge paa. Man 
skulde tro, det var Udlændinge, i den Grad er deres Tale 
spækket med fremmede Ord. En foretrækker Ebullition 

Cubéenne, en Anden Euripus, en Tredie Whiff, EbuUition 
bestaaer deri, at man beholder Røgen længe i Munden, Euri- 
pus, naar man damper afvexlende gjennem Næsebor og Munden, 
Whiff er en mere indviklet og videnskabelig Fremgangsmaade. 

En ubehagelig Lugt har imidlertid udbredt sig over 
Theatret, og der raabes fra alle Sider paa Enebær. Nede paa 
Gulvet staaer et uhyre stort, men unævneligt Kar, som ellers 
ikke pleier at blive offenlig præsenteret, men som her tjener 
til Bekvemmelighed for Publikum, der ogsaa gjør ganske 
ugenert Brug deraf. Opstaaer der herfra en altfor stærk 
Luftning, bUver der raabt op til Theatret, hvorefter en af 
Folkene indfinder sig med en Enebærpande og ryger omkring 
Stedet. 

»Understanderne« blive utaalmodige over det lange Op- 
hold mellem Prologen og første Akt, nogle af de uroligste 
true med at storme Scenen og tugte Skuespillerne. Det 
er kun et Par Aar siden, at et saadant Mellemspil fandt 
Sted. 

Burbadge viser sig atter, denne Gang ydmyg og sønder- 
knust. »I Herrer«, henvender han til Publikum, »undskyld, 
at vi gjøre Eder Tiden lang. Dronning Catharina er endnu 
ikke barberet, men skal strax være færdig.« 

En støiende Latter besvarer hans Tale. Kvinderollerne 
blive nemlig udførte af unge Mænd, som lade sig godt betale 
og gjøre sig kostbare, fordi de veed, at man ikke kan undvære 
dem. 

En Hornblæser træder frem; Dronningens Bartskær har 
altsaa fuldendt sit Værk. Horn, Bas, Luth og Bratsch have 
spillet en dæmpet Melodi. — Forestillingen begynder. 

Buckingham og Norfolk træde ind, deres Dragter fra 
Frants den Førstes Tid ere korrekte, skinnende Atlask og 
funklende Tresser. De tale om Kongernes Sammenkomst og 
udbrede sig over den udfoldede Pragt. Under Digterens 
Ønskekvist forvandler den mer end tarvelige Scene sig til 
østerlandsk Yppighed. — Optrin følger paa Optrin, Bucking- 
ham fængsles efter Kardinal Wolseys Ordre. Folket dernede 
lytter opmærksomt til og veed, det er sandt Altsammen. De 
have i Virkeligheden seet Maria Stuart og Grev Essex blive 
halshuggede. Det er en urolig, men trælbunden Nation, der 
raser mod Skuespilleren, naar han tøver med at drage For- 
hænget tilside, men gaaer roligt forbi de 15 blodige Hoveder, 
som Elisabeth, Henrik den Ottendes Datter, har opplantet 
paa Tower. 

Blandt Tilskuerne sidder en alvorlig Mand med korslagte 
Arme, Hatten trykket ned i Panden og streng, kritisk Mine; 
han ryster af og til paa Hovedet og udstøder en misbilligende 
Lyd, idet han tager en Skifertavle frem og nedskriver nogle 
Bemærkninger. Det er en lærd Kunstdommer, en candle 
waster, som han kaldes. 

Maskeballet er et af Stykkets Glanspunkter, hvori Kardi- 
nalen vil forestille Anna Boleyn for Kongen. Trommer og 
Trompeter melde Majestætens Ankomst. — Et Kanonskud 
vækker Jubel i Parterret og smaa nerveuse Skrig fra Galleriet. 

Men i dette Nu forandres Alt. Publikum bliver urolig, en 
stærk Røg træi^er frem fra Baggrunden, vælter hen over 
Theatret og stiger langsomt iveiret. De Rollehavende vige 
tilbage, forsvinde — Theatret brænder. Et Stykke af den 
affyrede Kanons Forladning har tændt Ild i Træværket. Alle 
trænge mod Udgangen. Ingen tænker paa at slukke Flammerne, 
som bryde frem paa forskjellige Steder; det vilde ogsaa være 
forgjæves. Den stadigt voxende Mængde udenfor staaer 
ørkesløs og betragter, hvad her gaaer for sig. Skuespillerne 
i deres prunkende Dragter flokke sig om Richard Burbadge, 
deres Direkteur. Røgen fordriver dem. Fra alle Sider bryde 
Luerne frem; halvkvalte af Røg flygte de Sidste af Tilskuerne; 
det er umuligt at redde den gamle brøstfældige Træbygning. 
Et Par Timer senere er Globe-Thealret en rygende Aske- 
hob, hvorfra enkelte Flammer endnu slikke op, medens Røgen 
vælter sig ind over London. — 





^^^ 



Tre Gange begravet. 



1 Slutningen af Frederik den Fjerdes Regering boede i 
Kjøbenhavn en Prokurator ved Navn Jens Pedersen Gedeløkke, 
der baade i levende Live, men mest efter Døden sysselsatte 
sine Medborgere, og hvis Historie har Interesse, dels som et 
mærkeligt Udslag af Datidens aandelige Bevægelse, der kort 
efter herhjemme skulde stivne i Pietismens kolde Former, 
dels som et Bidrag til Jødernes Stilling i forrige Aarhundrede. 

Denne mærkelige Person blev født 1669 eller 70 i Hel- 
singør, hvor hans Fader var Borger, Der vides Intet om 

Hjemmet eller deVilkaar, hvorunder han voxede op, kun at 
han blev holdt flittigt til Bogen og artede sig vel. Han har 
sagtens hørt til de stille, blege Drenge, som faae Ros af 
Læreren og drilles af Kammeraterne, en Ugle mellem Krager. 
Istedetfor at tumles med sine Jevnaldrende, holder han sig 
til de Ældre, sidder paa sin Skammel og l>'tter til deres 
alvorlige Tale. Siden ernærede han sig som Prokurator i 
Kjøbenhavn og giftede sig sent. Han er en af disse grub- 
lende, søgende Naturer, hvis Liv ikke er rigt paa ydre Be- 
givenheder, og som Omverdenen kun paavirker ved at give 
dem Stof til Eftertanke, medens de trække sig mere og mere 
tilbage i deres Skal. 

Efter endt Dagværk tager han Hat og Stok, forlader de 
smalle, smudsige Gyder, hvis Beboeres Tankesæt forekommer 
ham ligesaa uselig snevert, og gaaer udenfor Voldene. Her 
blæser den friske Vind ham imøde, Udsigten er vid, her er 
han ikke ene, det taler til ham fra alle Sider. 

Vender han saa tilbage, lukker han sig inde. Naar 
Vægteren gjør sin Runde, seer han Lys skinne ud gjennem 
Skoddernes Hjerter. Indenfor sidder en Mand, . der grubler 
og spørger og aldrig faaer Svar. 

Han tænker paa Døden, der, som han siger, »hverken 
skaaner Kroner eller Spader«, men tænker paa den som paa 
en god Ven, for hvem man ikke skal frygte. Han læser om 
de Døde, der skulle opstaa paa den yderste Dag og grubler 
over, hvad det vel skulde være for en Lim, som kunde binde 

det Stof sammen, der saa længe havde været spredt for alle 
Vinde. 

Tanker og Følelser betroer han til det taalmodige Papir, 
fordi han ikke har noget Menneske, han kan tale med. Et 
sparsomt Uddrag heraf er levnet os, Resten blev sandsynligvis 
solgt til Spekhøkeren. Det gjemmer sunde og rigtige Tanker, 
Meget, der maatte forarge hans Samtid, som naar han ivrer 
mod det Utilbørlige i at gjøre Kirkerne til Pesthuler, ved at 
jorde Ligene derinde. Meget, der forekommer os taabeligt, 
som naar han i Kapitlet om Opstandelsen taler om Kemikerne, 
der atter kunde fremstille Blomster, brændte til Støv, og af 
Solens Pletter spaaer Verdens forestaaende Undergang. Men 
saadanne Begreber sysselsatte dengang større Aander end 
hån; man seer, at han har læst meget og tænkt over det 
Læste. 

Læsningen af det gamle Testamente maatte nødvendig 
henlede hans Opmærksomhed paa Efterkommerne af det Folk, 
der var kaldt Herrens Udvalgte, som trods Landflygtighed 
og Forfølgelser havde bevaret en saa seig Selvstændighed. 
Latterliggjort og haanet som han selv, følte han et vist 
aandeligt Slægtskab med deni og søgte dem op, for at erfare, 
hvad der havde gjort dem saa stærke i Modgangen, saa ud- 
holdende i Lidelsen. 

Det var just paa den Tid, at man her gjorde Forsøg 
paa at omvende Jøderne og til den Ende havde paalagt 
Præsterne ved St. Petri Kirke, Dr. Henrik Dyrkop og Hr. 
Matthias Schreiber, at holde Prædikener og Samtaler i 

Vaisenhuskirken, hvor de Ældste af Jøderne hver Gang^maatte 
indfinde sig som Tilhørere, dog med Frihed til at gjøre alle 
mulige Indvendinger og kræve videre Forklaring for det, der 
syntes dem ugrundet. Denne Foranstaltning lader dog ikke 
til at have gjort den tilsigtede Virkning og bortfaldt kort efter 
ved den store Ildebrand i 1728. 

Har hans Medborgere forud seet medlidende til ham, der 
gik sin Gang afsides og tænkte sine egne Tanker, saa korse 
de sig nu over det ugudelige Menneske, der holder Omgang 
med Vantro, lader sig belære af dem og følger deres Skikke, 
istedetfor at gaa hen i Runde Kirke og høre paa hvad hans 
Sognepræst, Hr. Matthias Anchersen siger. 

Som alle Renegater bliver han ensidig og søger Reli- 
gionens Aand i ydre Bestemmelser; naar han udøver sin 
Andagt, binder han en Lærredskrave om Halsen og nyder 
kun Spiser, tilberedte efter jødisk Forskrift. Hans Hustru, 
der føler sig ulykkelig over denne Galenskab, søger at paa- 
virke ham ved Bønner og Forestillinger, men modtager kun 
korte, afvisende Svar. Han var og blev en Fremmed i sit 
eget Hjem. 

Saa hændtes det, at Gedeløkke blev syg. Bartskæren 
aarelod ham. Doktoren gav ham Purgantia, det hjalp intet, 
selv Ane Signekællings osende Tande kunde ikke forjage de 
onde Geister. Hans Hustru mærkede nok, at det stundede 
mod Enden, og vilde prøve paa at frelse hans Sjæl. Medens 
han laa inde i Sengekamret og pintes, gjentog hun sine For- 
maninger og fik deres lille Datter til at knæle ned for 

Faderens Seng og bede ham for Jesu Vunders Skyld at skikke 
Bud efter Præsten. Han svarede blot nei, »naar han blev 
karsk igjen, skulde han nok lære hende Andet af sine Skrifter.« 

Nabokonerne, baade Else Skolemesters, Ingeborg Bly- 
tækkers og Divecke Posekigers kom ogsaa tilstede for at 
bevidne den nedbøiede Hustru deres Deltagelse og tilfreds- 
stille deres Nysgj enighed; de hørte paa hendes Klager, mens 
de drak Kaffe og spurgte den syge Mand, om han ikke 
tænkte paa at forlige sig med Gud. 

Den Døende rystede stiltiende paa Hovedet og vendte 
sig om paa den anden Side. 

En »bekjendt Studiosus«, Christen Blichfelt, der mindede 
Gedeløkke om at afstaa fra sine Synder, fik det Svar: »at 
han kun skulde agte paa sin egen Salighed og ikke kere sig 
om Andres«. 

Hustruen og de gode Nabokoner indsaae nu, at deringen 
Bedring var at haabe, og skikkede uden hans Vidende Bud 
efter Hr. Matthias Anchersen og en anden Theolog, for at 
ogsaa de skulde tage ham under Behandling. Der var Intet, 
som vilde hjælpe. Den forstokkede Synder fik altsaa Lov 
til at fare hen i Fred. 

Hermed skulde man synes, at Personens Historie var 
afsluttet, medens den først nu begynder. 

Da Øvrigheden erfarede det Skete, fandt den, at Manden 

ormedeist sit forrykte Levnet, sin falske Tro og usalige Død 

var uværdig til at jordes paa kristen Vis, og indberettede 

Sagen til Hans Majestæt som den øverste Myndighed i 
kirkelige Sager. 

Før Resolutionen faldt, indtraf et Tilfælde, som gav Alt 
en uforudseet Vending. Den ovenfor omtalte Student, der 
maaske har staaet i nøiere Forbindelse med Gedeløkkes 
Familie, paatog sig at skaffe Liget bort. Han udgav den 
døde Mand for en afdanket Soldat, tog Seddel herpaa, leiede 
en Vogn og kjørte en Aften ud ad Østerport og begravede 
det i Stilhed paa Garnisons Kirk^aard. Dette rygtedes snart. 
Politimester Hans Himmerich stævnede alle de i Sagen 
Interesserede, Mette salig Gedeløkkes, Studenten, Tjenestepigen, 
Jøden Israel og flere Andre og sendte en Afskrift af Vidne- 
forhøret til Kongen, som under 23de Mai 1729 afgav den 
Kjendelse: »at Jens Gedeløkke skulde af Jødernes Ældste 
graves op og bringes til den mosaiske Kirkegaard. Saafremt 
Jøderne ikke vilde udføre det alene, kunde de tage Skarp- 
retteren og hans Knegte til Hjælp«. 

Solen var endnu ikke kommen frem den 25. Mai, da 
Politimesteren sendte sine Betjente og Vægtere ud for at 
skaffe Jøderne tilveie, og der blev holdt en formelig Klapjagt 
efter dem. Nogle bleve trufne hjemme, Andre i Synagogen, 
Alle maatte de følge med; Undskyldninger eller Spørgsmaal 
bleve besvarede med Puf og Skjældsord. De anbragtes i 
Karether og kjørte ud ad Østerport. I den første Vogn sad 
Student Blichfelt med en Politibetjent, derefter kom de Ældste, 
to å tre i hver Vogn, ligeledes under Bevogtning. De unge 
Mennesker maatte gaa, eskorterede af Militær, Vognmands- 



112 TRE GANGE BEGRAVET. 

karlen, som havde kjørt Liget bort, bar Spaderne. I Alleen 
holdt Skarpretteren tilhest og hans Knegte med Rakkerkærren. 

Da Toget naaede ud paa Kirkegaarden og Politimesteren 
og hans Fuldmægtig vare komne tilstede, blev der sluttet 
tre Kredse om Graven. Den første bestod af Grenaderer 
med opplantet Bajonet, den anden af Vægterne med deres 
Morgenstjerner, den sidste af den kommanderende Officier 
med endnu en Række Soldater. — Militæret præsenterede og 
Politifuldmægtigen oplæste den allernaadigste Resolution. 

Derefter kastede Vognmandskarlen Spader og Hakker 
paa Graven og Jøderne fik Ordre til at grave Kisten op. 
De gjorde det modstræbende og bad om at fritages, men da 
Skarpretteren og hans Knegte ellers skulde hjælpe dem, toge 
de selv fat. 

Rabbineren, Israel Isaschar, gjorde det første Spadestik, 
ingen af de Ælste blev skaanet, og Skarpretteren stod ørkesløs 
og saae, hvorledes Arbeidet gik fra Haanden. Da de endelig 
med stor Umage havde opgravet Kisten, der var jordet for 
sex Uger siden, tog Rabbineren Laaget af, for at Enhver 
kunde overtyde sig om, at det var den rette Mand. Alle 
Tilskuerne gjenkjendte Gedeløkke paa hans store Skjæg. 
Efter Jødernes indstændige Anmodning tillod Politimesteren 
dem endelig at benytte deres egen Ligvogn, istedetfor Rak- 
kerkærren, dog paa den udtrykkelige Betingelse, at Vognen 
skulde kjøres af en Jøde; ifald de vilde bruge en Anden 
dertil, kunde Nachrichterens Knegt dem overlades. 

Et Bud løb ind til Byen efter Vognen. Da den blev 
noget længe borte og det var koldt i Veiret den Dag, bar 
Menigheden Kisten forsigtigt mellem de opretstaaende Ligsten 
ud af Kirkegaarden. De maatte slæbe deres Byrde et Stykke 
Vei, før de naaede Vognen, der blev kjørt af en Dreng, som 
ellers handlede med Piskebaand. 

Rabbineren gik nærmest efter Kisten, dernæst fulgte 
Jøderne parvis, med en Politibetjent og en Soldat paa hver 
Side, for at de ikke skulde undvige, og hele dette smukke 
Tog sluttedes af Vægterne. 

Paa den mosaiske Kirkegaard var der gravet en afsides 
•Grav. Da Politimesteren blev dette vaer, befalede han, at 
<ler strax skulde kastes et nyt Hul midt paa Kirkegaards- 
pladsen. Rabbineren var ogsaa her første Mand, de Andre 
afløste ham, efterhaanden som Turen kom til dem, ikke med 
-den bedste Villie, siden Jorden var haard og stenet. 

Endelig var Graven færdig; Gedeløkke blev nedsænket 
•deri, saa nær ved en anden Kiste, at Hovedenderne stødte 
sammen. 

Dermed var Handlingen endt for den Dag, men Liget 
fik endnu ikke Fred i Graven. 

Den israelitiske Menighed var i en heftig Bevægelse, 
man ansaae Kirkegaarden for vanhelliget, hvis Gedeløkke fik 
Lov til at blive liggende der. Vel havde han i levende Live 
modtaget deres Tro, men tilhørte dem alligevel ikke med 
Rette. De tænkte stadig paa al den Molest, han havde 
voldt dem efter sin Død. De jødiske Ældste, Meyer Gold- 

8 

Schmidt, Jacob Cantor og Meyer Levi Jacob samt Rabbiner 
Henrik Israel, som endnu var i skarpt Forhør, klagede, de 
Første paa Menighedens, den Sidste paa egne Vegne, til 
Hans Majestæt over den ilde Medfart, de havde lidt af Politi- 
mesteren og ansøgte samtidig om Tilladelse til at lade Gede- 
løkke opgrave. Da Kongen udbad sig Politimesterens Er- 
klæring angaaende Jødernes Klage, blev denne vred og for- 
langte, at der skulde gives ham et Kommissorium, affattet 
»saa udstrakt«, at han fik Leilighed til grundigt at examinere 
Jødernes Forhold. Herpaa vilde Kongen dog ikke indlade 
sig. Jøderne slap med den Tort, de allerede havde udstaaet,. 
til Gjengjæld fik de Lov til at grave Gedeløkke op endnu 
engang og lægge ham ude paa Fælleden, et hundrede Alen 
fra deres Kirkegaard. Denne uhyre Begunstigelse kunde 
naturligvis ikke opnaaes for Intet, de slap dog naadigt med 
at betale hundrede Dukater til Silkehuset og endnu et lidet,, 
passende Vederlag til Skarpretteren for hans Uleilighed. 

Jøderne havde forøvrigt den Tilfredsstillelse at se Gjen* 
gjældelsen ramme deres Fjende, Hr. Hans Himmerich, der i 
det Hele synes at have været mindre habil til en saa vigtig 
og betroet Post. Som ungt Menneske havde han gjort sig 
skyldig i Gravrøverier og derefter tilbragt adskillige Aar i 
fremmed Krigstjeneste, inden han blev udnævnt til Politi- og 
Borgermester i Kjøbenhavn. Men to Aar efter Historien 
med Gedeløkke blev han afsat fra sit Embede og forvist 
Landet, efter Sigende, fordi han havde holdt upassende 
Stevnemøder paa en af Kjøbenhavns Kirkegaarde. — 

En Aften kort før Mortensdag blev altsaa Gedeløkke i 
Politiets Nærværelse begravet for tredie Gang. Da var 
Kisten næsten raadnet op, og Folkene maatte fire Reb om 
den, for at de skjøre Brædder ikke skulde falde fra hverandre. 

Han havde i Livet gaaet sin egen Vei, han fik ogsaa 
efter Døden sin egen Begravelse paa Fælleden; og hermed 
ender Historien om Gedeløkke. 




8* 




Mørke Dage. 



J_^a Christian den Sjette 1730 besteg Thronen, brød 
en mørk og skummel Tid ind over Danmark. Med bøiet 
Ryg, Hatten i Haanden og Frygt i Sindet sneg Menigmand 
sig forbi Enevældens Slot, hvor udspændte Jernkjæder holdt 
Pøbelen i passende Afstand. Steg »Nordens Gud« en sjelden 
Gang ned til Mængden, fik de underdanige Undersaatter kun 
Leilighed tit at beundre en tæt tillukket Karosse, rigt prydet 
med Billedskjærerarbeide og forspændt med sex mælkehvide 
Heste, omgiven af en stærk og prunkende Eskorte og led- 
saget af en Vogn med Hofdamer, hvoraf den Ene overgik 
den Anden i Hæslighed. »Man burde have væddet ti mod 
een,« skriver Charlotte Biehl, »at de med samme Flid og Møie 
vare sammenhentede fra alle Jordens Parter, som Skjønheder 

til Tyrkens Serail. Overensstemmelsen mellem dem var 
det eneste, der gjorde dem Øiet taaleligt; thi de vare 
alle magre, gustne, stornæsede og plirøiede.« Dette kunde 
ansees for overdrevent, om ikke den franske Diplomat, Grev 
Camilly, som i 1727 opholdt sig ved det danske Hof og har 
givet en Skildring deraf, ligeledes havde udtalt sin Over- 
raskelse over den daværende Kronprinsesses Hofdamer, »som 
alle ere mindre skikkede til at indgyde Kjærlighed end til 
at give Afsmag derpaa.« Og han tilføier udtrykkeligt, at 
Prinsessen »brugte denne Fremgangsmaade for ikke at føre 
sin Gemal i Fristelse.« Sofie Magdalene kj endte sin Sviger- 
faders Svaghed for kvindelig Skjønhed og vilde ikke dele 
Dronning Lovises Skjæbne. Og dog havde disse Skjønheder 
ikke vanskeligt ved at blive forsørgede. Naar deres Beskytter- 
inde enten var kjed af at se dem længer eller en af hendes 
gamle Bekj endte trængte til at befordres, fik vedkommende 
Hofdame Befaling til at udsøge sig Den, hun syntes bedst 
om, og at Valget altid faldt paa en af de smukkeste Kavalerer, 
følger af sig selv. Dronningen gav sin Velsignelse, og Kongen 
benaadede med en Nøgle eller et Baand den lykkelige Brudgom, 
som allerunderdanigst maatte takke for den overvældende 
Naade og bide Ærgrelsen i sig. Skuespil og Forlystelser 
vare strengeligt forbudte, endog Julestuer og Bøndernes 
Riden Sommer i By taaltes ikke. Sligt fortørnede Gud og 
afledte Tanken fra Sjælens Frelse. Man holdt saa strengt 
paa det Sømmelige, at endog »Smaabømene« i Fredensborg 
Slotshave bleve tildækkede, for at deres »nudité« ikke skulde 

saare Blufærdigheden. Theatret stod lukket, Komediernes 
Forfatter syslede med alvorlige Materier og skrev sin Kirke- 
historie; naar Naturen endelig gik over Optugtelsen, skjulte 
han sin Satire under et fremmed og tilsyneladende uskyldigt 
Klædebon, bevægede sig med Niels Klim i underjordiske 
Regioner og lod Don Ranudo de Colibrados optræde i 
Spanien. Men Brodden stak frem og ramte føleligt, hvor den 
skulde. Derfor var Holberg ogsaa »misliebig« ved Hove. Det 
er sagtens ogsaa Grunden til, at han ikke, som sine Kollegaer, 
blev ordentligt »Lem« af Videnskabernes Selskab, men da han 
ikke helt kunde forbigaaes, kun Æresmedlem, hvad der betød 
langt mindre, siden enhver fornem Mand, som udtalte Ønsket 
derom, blev tildelt denne Værdighed, ikke at tale om at der 
til Optagelse kunde foreslaaes Mænd som Apotheker Rée i 
Frederikshald, der aldrig havde skrevet en Linie, eller »gamle 
Sebastian Kortholt i Kiel«, hvis Adkomst søgtes deri, at 
han var »en brav Mand« og nød den Ære at være kjendt 
af Selskabets Præses, Excellencen Grev Holsten. Landets 
betydeligste Forfatter følte ogsaa Krænkelsen saa dybt, at 
han ikke en eneste Gang indfandt sig ved Selskabets Møder, 
og i dets Skrifter vil man forgjæves søge en Mindetale over 
ham eller blot en Notits om hans Død. 

At det aandelige Røre, godkjendt og understøttet af 
Hoffet, maatte fremkalde Hykleri og give Stof til Mundheldet: 
»Gudsfrygt er nyttig til alle Ting«, viser kun, at der fandtes 
virkelig Tro, saasandt som en af Datidens Skribenter 

udtrykker sig: »Ingen falder paa at præge falsk Mønt, naar 
•den ægte ikke er kurant«. 

Hykleriet var især udbredt i de høiere Kredse og blandt 
Middelstanden. Da alle anstændige Forlystelser vare for- 
budte, drak Folk i Smug og digtede uhøviske Viser til 
Salmemelodier for at føre Hofpræsten Bluhmes Spioner bag 
Lyset. Blandt Almuen blev Bigotteriet derimod efterhaanden 
til et religiøst Sværmeri, som snart faaer et sørgeligt, snart 
«t latterligt Udtryk og hyppigt udarter til Galskab. Rundtom 
i Byen holdtes gudelige Forsamlinger; Haandværkeren følte 
pludselig Aanden komme over sig, lukkede sit Værksted 
og stod frem og prædikede paa Gader og Torve. Staden 
var, som Charlotte Biehl siger, »snart opfyldt af flere 
Apostle og Igjenfødte af Naaden end af fornuftige Folk. 
De groveste Laster gik aabenbare i Svang, under Paaskud 
af, at Mennesket i Naadens Tilstand ikke kunde synde, men 
kun handlede efter den Helligaands Indskydelse.« Mord hørte 
til Dagens Orden, en uhyggelig Virkning af den Livslede, som 
fremkaldtes af Præsternes stadige Trudsler. Kongen maatte 
gribe til Steile og Hjul for at standse disse Udskeielser. 

Selv ældre Folk bleve grebne af Sværmeriet ; en gammel 
Præst ovre i Jylland, der ellers havde levet et stille Liv 
og passet sin Bedrift, stod frem paa Prædikestolen og talte 
om Syner og Aabenbaringer ; hverken Trudsler eller Straf 
kunde bringe ham til Fornuft. Tidt var Sværmeriet af en 
mere uskyldig Art, som naar en Mand listede sig ind iKirken, 
kort før en Daabshandling skulde foregaa og vaskede sig 

i Fonten, i den Mening, at han først nu var rigtig døbt, 
eller naar Andre i Forening kjøbte en Gaard paa Frederiks- 
berg, for der i fuldstændig Afsondring fra Verden at vente 
paa det tusindaarige Riges Frembrud. Det var et rigt og 
mangfoldigt Afsnit af de menneskelige Vildfarelsers Bog. 

En eiendommelig Tid, der synes kun at give Rum for 
Yderligheder: virkelig Gudsfrygt drukner i et Hav af Fana- 
tisme eller Skinhellighed, Beundringen for det Fremmede 
stiger til Ringeagt for det Hjemlige, Ærbødigheden for 
Kongehuset til Blasfemi, istedetfor ægte Følelser og Poesi 
træde opstyltede Fraser. Datidens eneste friske Lyriker,. 
Ambrosius Stub, er ligesaa ubemærket og uændset som 
Skovens frie Sanger; men til Gjengjæld frembringer Tiden 
det største kritiske Geni, Danmark har eiet. 

Man har tillagt Kongen hele Skylden for Tidens Synder,, 
for en Gudsfrygt, der plantede Gabestokken udenfor Kirke- 
døren, for det knugende Tryk, der hvilede over Alt og Alle,, 
ja endog for den vamle, krybende Smiger, der blev ham 
til Del i Vers og Prosa. Over hans Feil eller Misgreb har 
man fuldstændigt glemt hans Fortjenester; først en nyere Tid 
har rykket hans Billede frem i en mere retfærdig Belysning. 

Behersket af virkelig Gudsfrygt var det Christian den 
Sjettes Maal at samle den danske Kirke til aandelig Enhed,, 
at dette oversteg menneskelig Magt, forringer ikke hans 
Stræben. Han var haard, næsten despotisk i visse Retninger^ 
glemte nødig og tilgav aldrig, men lod sig langtfra lede i 
den Grad, Enkelte er tilbøielig til at tro; han dømte, men 



J 



MØRKE DAGE. 121 



underskrev ikke Andres Domme, han var tolerant og skred 
kun til stærke Midler, naar de svage ikke frugtede. Efter at 
det store Oprør i Ditmarsken var dæmpet, udtaler han i et 
Brev: »Gud være lovet, at der ved denne Leilighed intet 
Blod er blevet udgydt og intet Menneske hængt«. Da 
Dronningens ældste Broder, Markgrev Friedrich Ernst, Stat- 
holder i Holsten, forlanger en fattig Landsbypræst strengt 
straffet, fordi han i Kirkebønnen af Uvidenhed har tituleret 
den store Herre »Markgrevelig Excellence« istedetfor »Hans 
høifyrstelige Durchlauchtighed«, tilbageviser Kongen ham og 
tager den Anklagede i Forsvar. En anden Gang lader han 
sin kjære Svoger vide, at han nok selv vil besætte sine 
Embeder. Og da en Student Lange var bleven forvist til 
Bornholm, til Straf fordi han fra Rom havde udgivet et 
Skandskrift mod Kongen, Dronningen og Flere, giver han 
Langes gamle Moder en aarlig Understøttelse af 150 Rdl. 
Kun een eneste Gang, i 1734, vides han at have udstedt et 
lettre de cachet, men det maa have været et meget oprørende 
Foretagende, som blev opdaget, siden Sagen blev holdt saa 
hemmelig, at baade Forbrydelsens Art og Gjerningsmandens 
Navn endnu er indhyllet i Mørke. Kongen skrev selv til 
sin Minister Griis i Holland, at han skulde forhøre sig om 
Indretningen af Tugthuset i Amsterdam og om en fremmed 
Forbryder kunde optages der for Betaling samt holdes saa- 
ledes, at Ingen fik Noget at vide om ham. Og da dette 
benægtedes, sendte Kongen Forbryderen til Aggershus 
Fæstning med en streng Ordre til Kommandanten Bertouch 

om at holde denne Fange afsondret fra Alle. Han maatte 
kun tale med en Præst, om han forlangte det, og Præsten 
skulde forpligtes til at bevare ubrødelig Taushed. Kongen 
anviste 150 Rdl. af sit Chatol til hans Underhold; men 
Fangen maatte ikke vide, at de kom fra Kongen. — Var 
det mon et Attentat paa Kongens Person eller staaer den gaade- 
fulde Fange i Forbindelse med Charlotte Biehls mærkelige 
Fortælling om, at Dronning Lovise, hans Moder, var taget af 
Dage ved Gift? — 

Han elskede sit Folk og vilde dets Bedste, støttede 
Videnskab og Kunst, oprettede Almueskoler til Folkets 
Oplysning, søgte at lette Bondens Kaar; at Sæden ikke bar 
den ventede Frugt, skyldtes ikke ham, men dem, der skulde 
frede om den. — Det kongelige danske Videnskabernes 
Selskab syslede i første Række med at forherlige Monarkens 
Bedrifter, det udgav hans Reise i Norge, hvori Kobber- 
stikkene vare det mest Værdifulde, og gjorde Udkast til en 
hel Suite Medailler, som skulde forevige enhver nok saa 
ubetydelig Begivenhed under hans Regering. Almueskolerne 
skulde heller ikke bidrage synderligt til Oplysningen, siden 
Lærerne vare aftakkede Underofficerer, Tjenere, Kuske og 
Krøblinger, der maatte tjene for tyve Rigsdaler om Aaret 
og ikke selv forstode, hvad Børnene ramsede op for dem. 
Blot at de kunde svinge Krabasken og prygle hvert Ord af 
Pontoppidans Katekismus ind i Børnene, anden Fordring 
stilledes der ikke til dem. — Landmilitsens Ophævelse 1730 
skulde være en Lettelse for Bonden, men Godseierne sørgede 

for, at Stavnsbaandet allerede Aaret efter traadte istedet. — 
At Kongen indførte Censuren har givet Anledning til den 
Beskyldning, at han vilde kvæle enhver fri Yttring i Tale 
og Skrift, men der var Andre end Holberg, som kunde udtale 
deres Anskuelser, uden at der blev lagt dem en Sten i Veien 
for deres dristige Skrivemaade. Ikke engang overfor Aviserne 
blev Censuren haandhævet med synderlig Strenghed. Man 
har ligeledes tillagt Kongen Skylden for, at Tydskheden tog 
saa stærk Overhaand og at det danske Sprog var i Foragt, men 
skjøndt Kongens 30 — 40,000 Breve — han var en flittig Brev- 
skriver — udelukkende ere skrevne paa Tydsk og Fransk, bør 
det dog erindres, at han var en af de første Forkjæmpere for 
Danskhedens Sag i Slesvig og foretog flere Skridt for, at det 
danske Sprog skulde komme til sin Ret i Kirke og Skole. 
Vel antog Tydskheden af nærliggende Grunde et betydeligt 
Opsving, men Ondet var af gammel Dato, det knyttede sig 
nøie til Enevoldsregeringen og voxede med den, allerede 
gamle Christen Skeel anker 1658 i sit Afskedsbrev til sine 
Embedsbrødre i Rigets Raad over, at de Danske tilsidesættes 
for de Fremmede, som komme herind. »Skal de Fremmede 
blive ved at raade, og Landets Børn forbigaaes,« skriver 
han, »da skeer derved større Ulykke, end ved Fjenden, som 
staaer for Døren.« 

For at bedømme Christian den Sjette, maa man tillige 
tage Hensyn til hans Charakter og de Forhold, som paa- 
virkede denne. 

Allerede som Barn røbede han Hang til Melankoli, var 
meget alvorlig og yndede mest stillesiddende Sysler, en 
Tilbøielighed, som i altfor høi Grad blev næret af hans 
gudfrygtige Moder og hendes Overhofmesterinde , Abel 
Cathrine Buchwald; hans Overhofmester, Geheimeraad Holsten, 
og hans Lærer, Johan Wilhelm Schrøder, begge Mænd 
af sat Alder, havde ikke Sands for at udvikle Barnet i 
ham, men kun for at bibringe ham den fornødne Dressur. 
Om det saa var hans Paaklædning, synes den ikke heldig 
for et Barn. »Stram var han klædt,« skriver Riegels, »mange 
Trøier havde han under sin sti vskj ødede Kjortel; .snevre Sko 
havde han paa Benene, der hindrede ham i at gaa; stærkt 
vare hans Strømpebaand bundne; snevre hans Buxer, og 
stærkt var han tilsnøret om Halsen. Hertil kom, at Bryst 
og Hoved vare ganske tildækkede, hint med mange Veste, 
dette med en stor Allonge-Paryk«. 

En anden Omstændighed bidrog til at hæmme Barnet i 
ham. Frederik den Fjerde havde, som bekjendt, endnu 
medens Dronningen levede, indgaaet Ægteskab med Anna 
Sophie Reventlow. Dronningen havde aldrig formaaet at 
gjøre sig fortrolig med sin Gemals temmelig ustadige Natur, 
men denije Krænkelse fik hende til at glemme alle Hensyn, 
baade som Dronning og Moder; hun greb enhver Leilighed 
til at give sin Harme Luft og udtalte sig paa den mest 
foragtelige Maade om sin Rivalinde, endog overfor under- 
ordnede Hofbetjente. Kronprinsen var hendes eneste Trøst, 
Barnet gjorde hun til sin Fortrolige og søgte at indgyde 

ham sit Had og sin Afsky; han saae hendes Taarer og 
Fortvivlelse, hørte hendes Klager og Forbandelser. Hver 
Gang Dronningen følte sig ilde, troede hun, at hendes sidste 
Time var slaaet, og at man muligt havde fremskyndet den. 
»Christian, Christian, < sagde hun ved slige Leiligheder til 
Sønnen, »det varer ikke længe, saa bliver — hun brugte et 
meget uhøvisk Udtryk — din Moder!« Hvad Charlotte Biehl 
fortæller om Dronningens Død, er sikkert kun løse Rygter, 
hviskede i Krogene, men de kunne let være komne Kron- 
prinsen for Øre og, sammenholdte med den Afdødes Yttringer, 
have faaet et Skin af Sandsynlighed. Alene hans Kjærlighed 
til Moderen og det Frø, hun havde udsaaet, er dog tilstrækkeligt 
til at forklare hans Adfærd mod Stedmoderen og Alle, der 
havde staaet hende nær, da han siden kom til Magten. 

Alvoren var hans Legekammerat i Barndommen, den 
fulgte ham gjennem hele Livet; hans Ægteskab med Sophie 
Magdalene skulde ikke bidrage til at give ham en lysere og 
friere Livsanskuelse. Lille, mager og svag var han, hans 
Stemme saa paafaldende, at den ikke syntes at tilhøre den 
samme Person, frygtsom og forlegen overfor Fremmede havde 
han vanskeligt ved at udtrykke sig, uagtet han havde let ved 
at opfatte og ikke manglede Aand. Saaledes var det Ind- 
tryk, Grev Camilly fik af ham som trediveaarig Prins. Og 
den franske Diplomat tilføier: »Vi have i vore Klostre ikke 
mange Eneboere, der leve i en saa dyb Stilhed, som denne 
Kronprins. Han deltager ikke i nogen af hans Alders For- 
lystelser, undtagen Jagten, hvor han undertiden indfinder sig. 

naar Aarstiden medfører det . . . Ministrene have stedse 
gjort sig Umage for at forhindre, at han skulde faae Del i 
Forretningerne. Først for to Aar siden fik han af Kongen 
Tilladelse til at komme i Statsraadet og faae sit eget Hus. 
Hans Opdragelse har ikke været den bedste, da man sørgede 
for hos ham at anbringe Personer, som vel vare fromme, 
men hvis Geni mere egnede sig til at gjøre ham til en Helgen, 
end til at indgyde ham ophøiede Grundsætninger, passende 
for hans Fødsel. Han har ikke reist og har intet Begreb 
om Krigskunsten« — det blev dog ham, der restituerede den 
danske Flaade — »han kj ender ikke andre Hoffers Brug . . . 
Han synes for nærværende Tid kun at sysselsætte sig med 
Prinsessen, hans Gemalinde, som er høi og velskabt, men 
kun lidet behagelig af Ansigt; hun er overmaade bleg og 
sminker sig aldrig; hun taler kun lidt og synes at have fattet 
Afsky for det menneskelige Kjøn.« Det er ingen smigrende 
Charakteristik, den franske Diplomat giver af Landets til- 
kommende Dronning. 

Som Prinsesse kan hun dog ikke ret udfolde sine elsk- 
værdige Egenskaber, først da hun opnaaer Magten, udfolde 
de sig i deres fulde Blomst. For hende, den fattige tydske 
Prinsesse, er Kjøbenhavns Slot, som Frederik den Fjerde 
kort forinden havde udvidet, ikke rummeligt nok, det maa 
rives ned, og det stolte og prægtige Christiansborg opføres 
istedet. En Borgermand, som i den Anledning tillod sig at 
yttre: »at Dronningen ikke kunde nøies med et mindre Slot, 

siden alle Borgerhuse i Bayreuth vare saadanne«, blev forvist 
Landet; strengere Straf kunde hun ikke opnaae. Et Lune 
af hende, og op af Mosen reiser sig det prunkende Hirsch- 
holm, foruden talrige andre. Ved Frederik den Fjerdes Død 
gjemmer Skatkammeret ti Millioner, Christian den Sjette 
efterlader sig en Gjæld af syv Millioner. Den havde været 
større, om ikke Kongen, der selv var sparsommelig, ved 
dobbelte Regninger havde lagt en Dæmper paa hendes 
Ødselhed. Hun nærer den dybeste Foragt for alt Dansk og 
taaler det ikke engang i sin Nærhed. Sin egen Søn kalder 
hun spottende »den dånischen Prinzen«, fordi han holder 
Landets Sprog i Ære. Det lykkes hende ogsaa tilsidst 
at tjerne det eneste danske Medlem af Kongens Raad, Ivar 
Rosenkrands. Da hun stifter Vallø Frøkenkloster, indvies 
det med tydske Sange af Clitau; Abbedissen er en indfor- 
skreven Prinsesse af Wiirtemberg-Neustadt, »med en Pukkel 
for og een bag, hæslig som Arvesynden og hovmodig som 
Belzebub« og alle Stiftsdamerne ere Tydskere, alene med 
Undtagelse af een, Frøken Rosenkrands ; da hendes Majestæt 
ved et Besøg i Klosteret kommer til den danske Frøkens 
Værelse, bemærker hun haanligt: »Es riecht hier auch so 
dånisch.« — Det er en Selvfølge, at Dronningens Slægtninge, 
»Moder, Brødre, Søster, Fættere og Fætteres Fættere«, blive 
indbudne og leve høit paa Landets Bekostning, men alle 
Embeder og Bestillinger ved Hof holdningen, lige ned til 
Kokke, Kammerpiger og Jordemødre blive besatte med ind- 

forskrevne Tydskere. Det er ogsaa hende, som planter Bigot- 
teriets Klinte i den allerede godt forberedte Jordbund og 
derved giver Frederik den Anden af Preussen i ^Histoire de 
mon temps« Anledning til følgende skarpe Udtalelse: »Under 
Frederik den Fjerde havde Danmark usurperet Slesvig, under 
Christian den Sjette vilde man erobre Himmeriges Rige. 
Dronning Magdalene fra Bayreuth brugte Bigotteriet som en 
hellig Tøile til at afholde sin Mand fra Utroskab, og Kongen, 
som blev en overdreven luthersk Helt, gjorde ved sit Exempel 
det hele Hof fanatisk.« 

Medens hun bidrager til at lægge et umaadeligt Svælg 
mellem Kongen og Folket, som forhindrer al virkelig Kjær- 
lighed, giver Underdanigheden sig et Udslag, der klinger som 
den mest skjærende Parodi i vore Øren. Hun, der foragter 
det danske Folk saa dybt, bliver hilset som »Landets livsaligste 
Moder«, »vor Thyra Danebod«, »disse Rigers Dagmar«, 
»vores gudelskte Esther«, 

»Høipriset yndig Pragt, hvor alle Dyders Krone 
staaer dejlig prydet med en sand Gudfrygtighed.« 

Selv har hun ikke læst denne vamle Smiger, og er den bleven 
oversat for hende, har sikkert kun et foragtehgt Smil spillet 
om hendes høie Læber. Det bør dog erindres, at »den ho- 
nette Ambition« netop nu er særlig udviklet; endog Profes- 
sorernes Tjenestepiger kives om, hvem der skal sidde øverst 
i Kirken. Rangforordningen bliver til, og Salget af Titler 

indbringer saa betydelige Summer, at Frue Taarn kan opføres 
og Videnskabernes Selskab faae de fornødne Midler. Enhver 
higer efter et Glimt af Naadens Sol. I Omtalen af Monarken 
søger derfor den Ene at overgaa den Anden, de loyale 
Borgere faae undertiden Ordene forkerte i Halsen i deres 
krampagtige Anstrengelser for at give deres overstrømmende 
Følelser Udtryk. Han kaldes, »vores i allerhøieste Grad 
allernaadigste Konge«, »vor synlige Gud og Smykke«, »vor 
store Gud i Norden«, »vor Leve-Sol«, »Nordens Salomon, 
Danmarks Augustus, Norges Trajanus«. Da han udsteder 
en ny Toldrulle, besynges denne Begivenhed i følgende 
skjønne Vers: 

»Stormægtigst Christian! al Verdens Held og Lykke, 
ske ævig Tak for Du i Naade lodst saa trykke 
den ny Told-Rulle, som har glædet mangen Sjæl, 
der raaber: Christian med Konge-Slægt lev vel!« 

Men Ingen kan dog i den Henseende maale sig med Wadskiær, 
der i Fortalen til sin »Poetiske Skueplads« hilser ham som 

»Verdens Under! Nordens Ære! 
Purpurværdigste Monarki« 

Og opvarter med følgende »grausame Salbe«: 

— Mit Blod et Opkaag faaer og pebler i min Aare, 
Og hver en Spiritus gjør Oprør i mit Bryst, 
Mit Øie dummes dels af Straaler, dels af Taare, 
Som har sit Perle-Fald af Hjertets Nectar-Lyst. 

Jeg seer en Konge-Søn, en Konge, Konge-Fader, 
Saa stor, at Solen selv den neppe større saae, 
Af Blod, af Magt, af Dyd, i Himmel-høie Grader, 
Det er vel noget stort, dog vil det ei forslaa. 
Jeg seer en Christian, det er endnu langt større. 
Og i den Christian den hele Christendom etc.« 



Denne herlige Poesi glæder ogsaa Kongen i den Grad, at 
han vil give den fattige Student-Poet Titel af Sekretær; denne 
foretrækker dog hundrede Rigsdaler fremfor den bekostelige 
Ære. 

Trods denne høistemte Hyldest, trods den strenge Eti- 
kettes Spændetrøie under Kongekaaben glemmer Christian 
den sjette dog ikke at være Menneske. I alle hans utallige 
Breve mærker man det varme, deltagende Hjerte, som slaaer 
for den Ringeste af hans Undersaatter og værner dem mod 
Overgreb og Uretfærdighed. Og da hans Søn kommer og 
jublende melder, at Kronprinsessen har skjænket Landet en 
Thronarving, saa glemmer »Nordens Gud« i sin overstrøm- 
mende Følelse al Etikette og begiver sig, maaske den eneste 
Gang i hans Liv, tilfods hen til Charlottenborg for at hilse 
paa den Nyfødte. Og gjør hans kjære Gemalinde ham det 
altfor broget med sin Hovedpine, sine Luner, sin Skole- 
mestereren eller sine Plagerier, saa sætter han sig i en simpel 
Kariol og kjører, kun ledsaget af sin Livtjener, ud til Sorgenfri 
eller Fredensborg, for i Selskab med Dronningens Søster, 
Enkefyrstinden af Ostfriesiand, den smukke og aandrige Sophie 

Caroline, at føle sig som Menneske overfor et Menneske, 
opfriskes af hendes indtagende Smil og glæde sig over hendes 
Aand og Vid. Han veed, at der venter ham en Scene der- 
hjemme, men han veed sig fri for enhver syndig Attraa, 
hans dydzirede Gemalinde, som ellers ikke hører til de 
Eftergivende, har selv Følelsen deraf, thi naar hun har ud- 
øst sit Hjerte for Gemalen, er hun strax rede til at række 
Haanden til Forsoning. 

Det eneste formildende Skjær, som falder over Sophie 
Magdalene er hendes Kjærlighed til Kongen. Den synes 
ikke at være hyklet. Da hendes Moder døer paa Fredensborg, 
skyer hun dette Sted og er ligesaa lidt at formaa til at be- 
træde det Værelse, hvori hun er død, som til at se hendes Lig. 
Derimod, da Kongen døer paa Hirschholm, fortæller Charlotte 
Biehl, bliver hun der; medens han ligger paa Paradesengen, 
gaaer hun ikke alene hver Morgen ind til ham og lader hans 
Ansigt, »som Ingen kunde se uden Væmmelse«, dække af, 
men saa længe hun levede og opholdt sig der paa Slottet, 
laa hun hver Nat i den Seng, han var død i. 

Maaske var det ogsaa Tabet af Magten, der gav sig 
Udtryk paa denne Maade, eller var det Klangen i den Jubel, 
hvormed Folket hilste Frederik den Femte, der oplod hendes 
Blik for, hvad hun burde have været og ikke var, en kjærlig 
Hustru, en Moder for sit Folk. Som Enkedronning blev hun 
ialtfald en ganske anden. »Hun, som før næsten aldrig lod 
sig se, som neppe bøiede sit Hoved, naar Nogen hilste 

hende, hun trak nu aldrig Spring-Gardinerne for, hun bukkede 
sig for den Ringeste med Mildhed og Bevai^enhed, hun 
taalte Danske om sig og bestræbte sig for at vinde deres 
Kjærlighed.« Men Folket glemte ikke de mørke Dage; de 
sexten Aars knugende Tryk mærkes gjennem lange Tider. 





J*^^ 



■i^ ,.. 



En Gjengangerhistprie fra Malmø. 

(1739.) 



iN aar Fjenden ikke stod for Voldene og kaldte Borg- 
erne til Vaaben, gled Livet stille og ensformigt hen i den 
lille Fæstningsby. Siden Frederik den Fjerde 1709 indeslut- 
tede Malmø, havde dog ingen krigerisk Begivenhed sat Sindene 
i Bevægelse. I strenge Vintre, naar Isen lagde Bro over 
Sundet, kunde det vel hænde, at Folkene, som besørgede 
Isningen omkring Fæstningen, pludselig hørte en (jern Trom- 
mehvirvel, saae røde Trøier skinne og Geværer blinke i 
Solen og i Øieblikkets Overraskelse tænkte paa et Angreb 
af Naboen; det var imidlertid kun hvervede Soldater, som 
kjede af den strenge Stø viettjeneste eller skuffede af Hver- 
vernes Løfter vare rømte fra Vagten i Kjøbenhavn og nu 

Søgte bedre Dage under en fremmed Fane. Men Krigene i 
forrige Aarhundrede og Pesten i 171 2 havde ryddet slemt 
op blandt Indbyggerne, den Sidste affolkede en hel Gade, og 
mange Huse stode med deres lukkede Skodder og stængede 
Døre endnu som Minder om den uhyggelige Gjæst. Fattig- 
dommen bredte sig mere og mere og hæmmede Virkelysten. 
Havde man tidligere regnet 6 — 700 velstaaende Borgere, saa 
fandtes i 1730 kun 282, og af dem vare kun 20 — 30 saaledes 
stillede, at de uden Udpantning kunde udrede de trykkende 
Skatter, som ikke rettede sig efter F'olkenes Evne. 

I lune Sommeraftener, medens Vinden sagte strøg gjen- 
nem Lindetræerne, der stode som Skildvagter udenfor de lave 
Huse, naar Borgerne, iførte Arbeidsdragt og Nathue, sade i 
Bislagene, hvis ofte rige Snitværk mindede om bedre Dage, 
og røg deres Kridtpibe, dannede den fordums Velstand og 
de nuværende slette Tider ogsaa mest Emnet for deres Sam- 
taler. Gamle Folk kunde endnu huske, hvorledes Byen i 
ældre Tid neppe kunde rumme alle de Varer, som Beboerne 
af Skovene og Sletten bragte til de Handlende; Kornet blev 
afhændet til de svenske Søstæder, hvorfra andre Varer hentedes 
til Fragt for Skibene, som fra Malmø fore paa Frankrig, 
Spanien og Portugal. Et velhavende Handelshus, som endda 
ikke hørte til de allerrigeste, efterlod sine Arvinger 320,000 
Daler i Sølv. Nu derimod var Søfarten uden Betydning, 
mange Kjøbmandsgaarde stode tomme og øde, og Op- 
lagspladserne, hvor Græs og Ukrudt bredte sig uhindret, af- 
gave kun prægtige Legepladser for den glade Ungdom. Og 

Haandværkerne klagede over, at Soldaterne fuskede dem i 
Embedet og gjorde dem Afbræk i deres lovlige Næring. 
Saadanne Samfundsspørgsmaal og deres Løsning drøftedes 
dog fomemlig paa Kjælderne og i Klubben, hvortil enhver 
»båttre Person« havde Adgang og fik 01 og Tobak mod den 
rimelige Betaling af 4 til 6 Skilling om Ugen. 

De gamle Borgere gik endnu med Paryk, langskjødet 
Frakke og Knæbuxer, de Yngre havde antaget den moderne 
Haarpisk. De ærbare Madammer og Jomfruer gik de Søgne- 
dage meget tarveligt klædte, kun om Søndagen, naar Klok- 
kerne kstldte til Kirke, kom Kisteklæderne frem, og man saae 
dem da forlade deres Huse, hvor Forstuen og Stentrappen 
var pynteligt bestrøet med Sand og Grønt, og ærbart og 
andægtigt trippe med Salmebog og Lommetørklæde i Haanden 
henad Gaden, iførte Huetøi, Silkekaabe og sorte eller røde Sko 
med tommehøie, hvide Hæle. 

Udenfor Bryllupper, Begravelser og andre hjemlige 
Høitideligheder, som samlede Slægt og Venner til muntert Lag, 
gaves der kun faa Forlystelser. En Gang om Aaret, paa 
Valborgsdag, naar Træerne grønnedes, samledes de fornemme 
Brødre af St. Knuds gamle Lav paa Torvet udenfor Raadhuset, 
vel udrustede, tilhest eller tilvogns, og droge til Keisebjergs- 
Bakkeme udenfor Byen, hvor der blev skudt til Skive efter 
en Træpapegøie. Efter endt Fugleskydning udvalgtes en af 
Brødrene til Maigreve, og saa droge de tilbage til Byen for 
at tømme de tre Tønder Rostockerøl, som den Udkaarne 
maatte give til bedste for denne Værdighed. 

St. Bartholomæi Dag var en anden Mærkedag, der bragte 
Liv og Færdsel i de ellers saa stille Gader. Da aabnedes 
det Marked, som Carl den Ellevte 1684 havde tilstaaet Byen. 
Første Gang faldt denne Dag paa en Søndag, »og efter at 
det trende Gange havde ringet til Kirke,« fortælles det i en 
gammel Beskrivelse af denne Høitidelighed, »og den samlede 
Magistrat tilligemed Almuen havde indfundet sig i Kirken, 
er først ved en Prædiken og særlig Text, som blev forklaret 
af Hr. Vilhelm Laurenberg, samme Marked blevet kundgjort 
at tage sin Begyndelse, hvorpaa, efter forrettet Gudstjeneste, 
Magistraten udi sin rette Rang og Orden op paa Raadstuen 
haver sig forføiet, og efterat der da var ringet med den store 
Klokke, rødt Klæde udbredt paa Raadhustrappen og Musi- 
kanterne havde blæst første Gang udi Sinker og Basuner, 
er Præsidenten med den samlede Magistrat udi før omtalte 
Skik og Orden udgangen, og haver da velbaarne Hr. Justitiæ- 
Præsidenten paa Kgl. Maj : ts Vegne for det menige Folk og 
Almuen, saa vel Indfødte som Fremmede, mepi en saare be- 
rømmelig og angenem Sermon og Tale indviet og forkyndt 
ovenomtalte Marked, som herefter nu og fremtidig skal holdes 
den 24. August og de syv paafølgende Dage; efter at dette 
var skeet og Musikanterne igjen havde blæst i Basunerne, er 
Magistraten nedgangen og udi Orden fulgt Hr.Justitiæ-Præsidenten 
ned til hans Hus, hvor de ved Døren toge Afsked med ham, 
og derpaa enhver sit Aftræde tog og igjen til sit Hus sig. 
hjemforføiede«. — Fra de øvrige skaanske Byer kom 
Haandværkere til, reiste deres Boder og udstillede deres Varer; 

Stærke Mænd, Gjøglere og Forevisere af Rariteter forlystede 
den talrige Almue, som var søgt herind fra Omegnen. 
Trompeter skrattede. Trommer hvirvlede, Udraaberne an- 
strengte deres Lunger og søgte ved drøie Vittigheder at 
tiltrække sig Opmærksomhed. Der var ogsaa Leilighed til 
at fange Lykken, hin sjeldne Fugl, som Alle jage efter. I 
1696 fik en Borger i Ystad, ved Navn Matthias Bauchner af 
Generalgouvemeuren Tilladelse til paa Frimarkederne at opstille 
sin Krambod og afsætte sine Varer, dels paa vanlig Vis, dels 
ved Lykkekast, og en Raadmand og en af Byens Handlende 
skulde hver Dag sidde ved »Lykkepotten« og føre Tilsyn 
med, at Alt gik lovligt til. Markeds-Lystighederne havde 
dog ogsaa mange ubehagelige Sider ; om Aftenen var det ikke 
raadeligt for skikkelige Folk at færdes i Gaderne; de skaanske 
Bønder vare et stridbart Folkefærd, og det hændtes ikke 
sjeldent, at en Flok, naar Brændevinen var stegen til Hovedet 
og Forstanden sluppen ud, kom i Klammeri paa aaben Gade 
og brugte Knivene som Argumenter, saa Blodet flød og 
Stadsvægterne maatte skride ind. 

En tredie af Aarets store Høitideligheder indtraf ved 
Juletid. Det var den saakaldte Ind- og Udblæsning af Jule- 
freden, aabenbart et Minde fra gamle Tider. Den sidste Dag, 
Magistraten holdt Møde før Jul, henved Kl. 12, blev der 
udhængt et rødt Klæde over Jernrækværket paaRaadhustrappen, 
medens en nysgjerrig Folkemængde samledes paa Torvet. 
Da Raadstuetj eneren havde meldt, at Klokken var slagen 
tolv i St. Petri Kirke, drog Raadet ud med Borgermestrene 

i Spidsen, under Musik af Basuner, Trompeter og Pauker, og 
stillede sig op paa Trappen. Efter at Musiken var ophørt, 
oplæste Magistratsskriveren med høi Røst for den forsamlede 
Mængde følgende Kundgjørelse angaaende Julefreden: »Borger- 
mestre og Raad i Sø- og Stapelpladsen Malmø gjøre vitterligt: 
at eftersom Julehøitiden nu stunder til, paa hvilken vi feire 
Amindelsen om vor dyrebare Forløser Jesu Christi naaderige 
Fødsel og den uskatterlige Velgjerning, som derved er skeet 
til hele Menneskeslægtens Glæde og evige Salighed; altsaa 
vorde Alle i Almindelighed samt Hver og En i Særdeleshed, 
som lyde under denne Stads Jurisdiktion, herved paamindede, 
at udi nu tilstundende Julehøitid flittigt besøge Guds Hus og 
dersteds med inderlig Andagt forrette deres Gudstjeneste, 
samt denne den gode Guds høist bepriselige Naade og Barm- 
hjertighed betænke. I Særdeleshed formanes Vedkommende 
til, under denne Høitid at afholde sig fra al forargelig Op- 
førsel, hvorved Guds Navn vanhelliges og den gudelige An- 
dagt forstyrres. I lige Maade forbydes alt Fraadseri, Druk- 
kenskab, Dobbel, Trætte, Kiv, Uenighed og Slagsmaal; bliv- 
ende til den Ende, efter lovlig Sædvane, Julefreden hermed 
paabuden og bekjendtgjort. — Alt dette bør Hver og En, 
som det vedrører, tage sig nøie til Efterretning, saafremt han 
vil undgaa den Uleilighed, som ufeilbarligt vil ramme Over- 
træderen.« — Efter at denne skjønne Formaningstale var 
oplæst, spillede Musiken igjen nogle Stykker, hvorpaa Magi- 
stratens Medlemmer gik hjem, og medens Raadstuetj eneren 
opslog Manuskriptet paa Raadhusdøren, spredtes Mængden. 

En Og anden Gang hændtes det ogsaa, at omreisende 
Komedianter kom til Byen og i et lille Hus, som var belig- 
gende ligeoverfor det nuværende Landrenteri, opførte skjønne 
bibelske Stykker, saasom Skabelsen, Dronning Judith og Kong 
Holofernes, Bathseba og Kong David, den kyske Susanne 
og andre. De Agerendes Antal var dog sædvanlig ligesaa 
ringe, som deres Præstationer vare tarvelige, men Publikum 
var dengang let at fornøie, og stundom gik det ogsaa ganske 
gemytligt til. Friberg fortæller saaledes i sin »Malmøes 
Historie« om et saadant Selskab, der foruden af Direktøren 
og hans Frue kun bestod af en eneste Skuespiller. En Gang 
opførtes Skabelsen. Direkteuren spillede Gud Fader, og da 
en Blomst skulde skabes, sagde han: »Og dette skal blive 
en Rose«. Maskineriet var imidlertid kommet i Uorden, 
Papirblomsten blev liggende, hvorfor han to Gange gjentog 
sin Befaling, men uden Virkning, hvilket naturligvis ærgrede 
Direkteuren, saa han i sin Harme udbrød: »Jo, tag mig tusind 
Djævle skal Du blive en Rose,« og tog den gjenstridige 
Blomst op fra Gulvet. Adam og Eva blev spillet af Direk- 
teurens Frue og Skuespilleren. Den Sidste havde en Gang 
moret sig vel meget ude i Byen, hvorfor han gik op paa 
Theatret og lagde sig til at sove der. Da Forestillingen 
skulde begynde, kunde Direkteuren trods sin store Skaberevne 
ikke faae Liv i ham. Maaske var det ved den Leilighed, at 
Direkteuren spurgte: »Adam, Adam, hvor er Du?« og om- 
sider fik til Svar: »Jeg ligger her bag Busken og sover«. — 

Sædvanligt maatte de nøies med de Skuespil, som Datidens 
Retspleie i saa rigt Maal forskaffede de gode Borgere. En 
Exekution med hele sit alvorlige Tilbehør hørte vel til de 
sjeldne Begivenheder, en og anden Gang hændtes det nok, 
at en Soldat maatte løbe Spidsrod, hvad der ikke fremkaldte 
stor Deltagelse fra Borgernes Side, da Garnisonen kun var 
dem til Besvær og mangehaande Uleilighed, derimod gave 
Træhesten, Gabestokken og Kagen paa Stortorvet Anledning 
til en mere fornøielig Afvexling i det daglige Livs Ensformig- 
hed. Fra den sammenstimlede Mængde regnede det saa 
ned over Synderen med spottende Tilraab, ledsagede af raadne 
Kartofler og Æbler, Skarn, Sten, en død Kat eller hvad 
der var nærmest ved Haanden. Især naar det var en af 
Ordenens Haandhævere, en Vægter, som havde forsømt sin 
Pligt i Tjenesten og sad strunk paa Træhestens skarpe Ryg. 
Efter udstaaet naadig Straf var han dog lige god Mand for 
det og mistede sjeldent sin Bestilling Af og til havde man 
ogsaa den Fornøielse at se nogle Fruentimmer pudse Vin- 
duerne i Hovedvagten, under Profossens Tilsyn; det var løs- 
agtige Kvinder, som vare trufne hos Soldaterne i Vagten og 
bleve straffede paa denne nyttige Maade. — I 1684 havde 
en Pige under Kirketid stjaalet fem Skjæpper Rug fra sin 
Madmoder; deraf havde hun solgt de tre og givet de to i 
Forvaring hos en gift Kone; hun slap naadigt med at staa i 
to Timer i Halsjern ved Kagen, med de to Skjæpper Rug 
ved Siden, og eftersom Hæleren er ligesaa god som Stjæleren, 
maatte den gifte Kone gjøre hende Selskab og ligeledes staa 

i to Timer i Halsjern ved Raadstuen. Et Fruentimmer, som 
havde malket anden Mands Ko, maatte staa i to Timer paa 
Raadhustrappen, med en Mælkebøtte i Haanden. Da det 
fortælles, at Bøtten af medlidende Mennesker blev fyldt med 
Sølvmønt og Sedler, har sagtens den bittre Nød drevet hende 
til Forseelsen. 

Paa den Tid, da Hexetroens Farsot bredte sig over 
Landene, gik Malmø eiheller fri; her levede endda Hoved- 
personen i den første kjendte Hexeproces i Norden, Gyde 
Spandemagers, som 1543 blev anklaget for at have forgjort 
Kgl. Majestæts Skibe udenfor Helsingør, saa at de ikke kunde 
fange Bør; hun og de Medanklagede, hvoriblandt der end- 
ogsaa fandtes en Præst, slap imidlertid med det pinlige 
Forhør og Skrækken; Troen paa Trolddom var endnu ikke 
saa befæstet hos de vise Dommere, som den senere blev. Røgen 
fra det sidste Hexebaal i Norden var forlængst trukket bort, 
da Mester Urias fandt for godt paany at gjæste den fredelige By 
og sætte Borgerne i Uro og Øvrigheden i Bevægelse. De 
vidtløftige Aktstykker til denne mærkelige Tildragelse op- 
bevares endnu i Raadstuearkivet og indeholde Udsagn af 
saa mange hæderlige og ansete Folk, at der aabenbart har 
været noget Fordægtigt ved Historien. 

I Calendegaden Nr. 268 boede dengang en Brygger og 
Øltapper ved Navn Pehr Nilsson Møller, som i Mai Maaned 
1736 havde den Sorg at miste sin Hustru, Karna Jønsdatter. 
Det Gaadefulde begynder allerede med dette Dødsfald, idet 
hun blev begravet i Stilhed, uden at man faaer Oplysning 

om Grunden til denne i de Tider usædvanlige Fremgangs- 
maade, Enkemanden trøstede sig snart og giftede sig igjen 
med Ingeborg Lutterberg; men dette Parti har ikke været 
efter den Afdødes Sind, hvad hun snart lagde for Dagen. 
Anno 1739 d. 3. September mødte nemlig Pehr Møller for 
Magistraten og klagede over, at der i hans Hus opholdt sig 
et Spøgelse, som viste sig i Skikkelse af hans første Hustru, 
at der i Huset ikke var Ro, hverken Dag eller Nat, ligesom 
han plagedes af Nysgjerrige, der strømmede til og vilde se 
Spøgelset. Magistraten i Forening med Præsterne Ronbeck 
og Biitzow samt Kapellanerne Hooth og Ledebur foretoge 
nu en Undersøgelse. 

Første Gang Spøgelset viste sig for Flere, var den 17. 
August nævnte Aar, men Møllers Datter af første Ægteskab 
havde seet det flere Gange forinden, uden at tale derom til 
Nogen. Inde i Huset var Spøgelset bestandig paa Spil, 
slukkede Lysene, væltede Ølkanden, slog Glas itu, satte 
Spinderokken i Gang og smækkede Dørene op, hvilket Sidste 
ogsaa tildrog sig en Dag, da Stadsfiskal Munthe var tilstede. 
Efterat Døren var sprungen op første Gang, lukkede Munthe 
den forsvarligt, men han var neppe gaaet bort fra Døren, 
før den igjen sprang op og han, tilligemed andre Tilstede- 
værende bevidnede, at dette ikke hidrørte fra Lufttræk eller 
at der var noget Menneske i Nærheden af den. Der afhørtes 
en Mængde Vidner, som høit og dyrt bekræftede, at de baade 
havde seet og mærket salig Karnas Gjenfærd baade ved høi- 
lys Dag og efter Mørkets Frembrud. Paa Gaden løb Spøg- 



EN GJENGANGERHISTORIE FRA MALMØ. 1 43 



eiset en Gang efter en Handskemagersvend, som blev syg af 
Skræk, en anden Gang lagde Spøgelset sin kolde Haand paa 
Munden af en Pige, som tjente inde hos Naboens, hvilket 
bevirkede, at Pigen tabte Mælet i over en Uge. Undertiden 
lod Konen sig tilsyne i Ligdragt med hvidt Hovedlin, brun- 
ligt Ansigt og et sort Bind om hver Arm, undertiden viste 
hun sig i »flamsk« Trøie og rødt Filtskjørt, med kulsort 
Haar og Øienbryn samt Hue paa Hovedet. Stundom for- 
vandlede Gjenfærdet sig efterhaanden og antog Skikkelse 
snart af en sort Hund med gloende Øine og snart af en 
hvid Kat. Alle, som havde seet Spøgelset, fortalte tillige, 
at det baade om Dagen og om Aftenen havde hvide Strømper 
paa Fødderne, men hverken paa Gaden eller inde i Huset 
gik det, men svævede frem og tilbage lidt over Jordens 
Overflade, og havde gjeme Armene korslagte over Brystet. 
Naar der blev vasket eller brygget hos Møller, indfandt Gjen- 
færdet sig undertiden og saae paa Arbeidet, medens det vred 
Hænderne og rystede paa Hovedet. En Vaskedag kom 
Møllers anden Hustru ind i Bryghuset for at se paa det 
vaskede Tøi; da indfandt Spøgelset sig ogsaa, tog en Ballie 
med Lud og kastede den efter Konen. Ved Siden af Møller 
boede en Garver, hvis Plads havde et Plankeværk ud til 
Gaden. Midt paa Dagen saae fl^re Folk Gjenfærdet med sort 
Ansigt sidde i Ligdragt paa Plankeværket. Efter Bryggerens 
Sigende viste det sig især om Formiddagen, hvilket ellers 
strider mod de almindelige Spøgelsers Sædvane. I Forhørerne 
blev hvert Vidne spurgt, om det kunde se Spøgelser, et 

Spørgsmaal, som naturligvis bekræftedes. Men forat baade 
Magistraten og de geistlige Mænd kunde faae mere Vished 
om hele denne Historie, hedder det i Protokollen for d. 8. 
Septbr. 1739, blev der sendt Bud efter Skolelærer Pflucht, 
som havde Ord for at kunne se Spøgelser, hvad han ogsaa 
stadfæstede, da han kom tilstede. Enten har han dog ikke 
været i Besiddelse af den foregivne Dygtighed eller ogsaa 
har Spøgelset ikke følt sig oplagt til at vise sig for en saa 
kyndig Mand, nok af det, da han, ledsaget af Stadsfiskalen 
og flere Andre, begav sig hen i Møllers Hus, saae han 
Ingenting. 

Eftersom der ikke fandtes Ro i Huset og tillige flere 
Rygter vare i Omløb, dels at Møller havde taget sin Kone 
af Dage, dels at han havde stukket en Naal gjennem hendes 
Tunge eller lagt en «hvid Styver« under denne, hvilket 
bevirkede, at den Afdøde ikke havde Ro i Jorden, saa an- 
søgte den plagede Mand om , at hendes Grav maatte aabnes, 
paa det man kunde se, om hendes Lig endnu laa der og 
hvorledes det saae ud, især da han selv var i Tvivl om, at 
Liget virkelig laa i Graven. — Magistraten vilde ikke give 
sit Samtykke hertil, før det havde indlientet Geistlighedens 
Erklæring, og efterat Provst Ronbeck og de Øvrige havde 
ment, at Saadant kunde tilstedes, forespurgte Magistraten end- 
nu for en Sikkerheds Skyld Konsistorium, der ligeledes gav 
sit Samtykke. 

Tidligt en Morgen i October aabnedes Graven i Møllers 
og en Mængde Personers Nærværelse, og det forraadnede 

Lig blev synet af Doktor Koulas og Feltskjær Tillke, som 
ikke kunde opdage, at Møllers Hustru havde lidt Døden paa 
en voldsom Maade. Efter Ligsynet nedgravedes Liget, og 
Almenheden blev formanet til ikke at nære overtroiske Tanker, 
især efterat Enhver havde overtydet sig om, at Liget af 
Møllers Kone virkelig var i Graven og i Forraadnelse. 
Troværdige Folk erklærede imidlertid, at paa samme Tid, 
som Graven blev aabnet og Liget synet, saae de i Møllers 
Hus og ved Sengen en Menneskeskikkelse i Ligdragt, og 
Sengebaandet blev kastet frem og tilbage, uden at nogen 
levende Person var tilstede. Der fremkom ingen yderligere 
Oplysninger og Byens Geistlighed og Øvrighed vedtog da 
til Konsistorium at indsende Sagens Akter tilligemed 
Formularen til en Bøn, som skulde oplæses i Kirkerne. 
Bønnen forfattedes af Dr. Ronbeck og approberedes af Kon- 
sistorium. Denne Bøn »mod Satans Spøgeri« blev oplæst 
indtil Aaret 1766 og er trykt i Lund 1739 hos Bogtrykker 
Decreaux, som herfor modtog tre Daler tyve Skilling Sølv- 
mønt. 

I Oversættelse lyder den saaledes: 

»Barmhjertige Gud og himmelske Fader, som har ud- 
friet os fra Mørkets Vælde og hensat os i Din elskelige Søns 
Rige : vi takke Dig ydmygt for denne Din overvættes Naade, 
men beklage af Hjertet, at vor Fjende Djævelen endnu for 
vore Synders Skyld skal have Magt til at forurolige og 
anfegte dem, som Du har gjenløst ved Din Søns dyre Blod. 
Vi vide vel, at Saadant ikke skeer uden Din Tilladelse og 

10 

Villie, men det er os ikke uvitterligt, hvad den listige Frister 
har isinde, naar han gaaer om som en brølende Løve, søgende^ 
hvem han kan opsluge. I vor Afmagt imod denne stærke, 
bevæbnede Aand tage vi vor Tilflugt til Dig, som vor 
mægtigste Skytsherre og eneste Trøst i Nøden. 

»O Jesu Christe, Guds Søn, vor trofaste Frelser, som 
kraftig har knust Slangens Hoved og aabenbaredes i Verden,, 
fordi Du skulde tilintetgjøre Djævelens Gjerninger. Du 
værdiges ogsaa nu at tugte Satan og med Mørkets Lænker 
binde denne urolige Aand, at han hverken skal forstyrre vor 
Husfred eller forspilde vor Samvittigheds Ro. Lad Dine 
hellige Engle leire sig omkring vore Huse og Hjem, og vær 
Du selv en Ildmur om os og alt det, vi have, saa at vi baade 
Nat og Dag maa bo trygge under dine Vingers Skygge. Men 
lad fremfor Alt Din Helligaand stedse bevare vore Hjerter,, 
at vi ikke med forsætlige Synder give denne Fordærver Lei- 
lighed til at skade os paa Legeme og Sjæl. Du har jo selv 
sagt, at dette Slags ikke farer ud, uden ved Bøn og Faste. 
Saa hjælp os da med Alvor at vaage og bede, saa at vi 
ikke falde i Fristelse. 

»Du værdige Helligaand, udrust os med Troens Skjold,, 
hvormed vi kunne udslukke alle den Ondes glødende Skud; 
lær os ret at bruge Dit eget Sværd, som er Guds Ord, og^ 
ifør os Guds hele Harnisk, paa det vi maa modstaa Djæve- 
lens listige Angreb. Og naar vi i denne kjæmpende Menighed 
ved Din Kraft have vist os som gode Jesu Christi Strids- 
mænd, saa optag os omsider til Dig, o Du treenige Gud i 

Fredens Huse, trygge Boliger og skjøn Rolighed, hvor vi for 
Din naadige Beskjærmelse ville takke og prise Dig i al 
Evighed. Amenl« — 

Øvrigheden udtalte i sin Følgeskrivelse til Konsistorium, 
»at man af de forskjellige forekomne Omstændigheder og 
mange troværdige, beedigede Fortællinger noksom har for- 
nummet, at det virkelig er den onde Aand, som med Guds 
Tilladelse øver sit Spøgeri.« Og derved blev det. Hver 
Søn- og Helligdag oplæstes i St. Petri Kirke Dr. Rønbecks 
Bøn, og Menigheden lyttede med Andagt dertil. Der har 
dog til alle Tider existeret Folk, som ville være klogere end 
baade Præst og den velvise Øvrighed, og de kom ogsaa med 
deres Besyv i denne Sag. Nogle mente, at da Bryggerens 
Sager stode meget slette, spillede han selv Gjenganger for 
at skaffe Folk til Huset og faae Afsætning paa sit 01, Andre, 
at Spøgelset var foranstaltet af nogle Personer, som i Ly 
deraf indsmuglede Kontrabande i Byen. Den sidste Forklaring 
stammer sikkert fra en af de fantasirige Poeter, den gode 
By i hine Dage husede indenfor sine Mure, som sandfærdig 
Krønikeskriver kan jeg kun holde mig til Aktstykkernes 
Prosa. Hvis Møller virkelig var Ophavsmanden til Spøge- 
riet, enten alene eller med dygtig Medhjælp , saa fik 
han ikke synderlig Glæde deraf, thi kort efter blev han af 
sine Kreditorer tvunget til at afstaa sin Eiendom til dem. 

Men dermed er Gjengangerhistorien ikke ude; ved hans 
Død flere Aar efter fik den et Efterspil, som gav Anledning 
til ny Omtale og nye Gisninger. 

10* 



148 EN GJENGANGERHISTORIE FRA MALMØ. 



Det var Aftenen før Begravelsen. Den Døde laa i sin 
Kiste, Lysene, der brændte omkring den, kastede et mat 
Skjær over det blege Ansigt. Slægt og Venner, som vare 
indbudne til at vaage over Liget, sade tause og tænkte vel 
paa den gamle Historie. Pludselig foer et koldt Vindpust 
gjennem Værelset, Døren sprang op og ind traadte Karna 
Møller i sin sædvanlige Dragt og med Armene korslagte over 
Brystet. Forfærdede skyndte de Tilstedeværende med lig- 
blege Ansigter og foldede Hænder sig ud af Ligstuen. Lang- 
somt svævede Karna hen til Kisten, hvor hun stod stille og 
stirrede lidt paa den Døde, saa greb hun Ligets Hænder, 
reiste det op i Kisten, løftede det ud af den og stillede det 
op paa Gulvet foran sig. Gjennem Værelset foer atter et 
Vindpust, som lukkede Døren og slukkede Lysene. Gjæsterne 
og flere andre Personer havde samlet sig udenfor Huset, men 
Ingen turde gaa ind i Stuen, hvorfra der hørtes enStøi, som 
varede ved hele Natten og først ophørte henad Morgenstunden. 
Da det var blevet lyst, vovede man sig endelig derind. Møllers 
Lig laa i Kisten som tidligere, kun ved Fødderne var Ligtøiet i 
Uorden. Da dette igjen blev lagt tilrette, opdagedes det, at 
de nye Strømper, som Liget havde faaet paa den foregaaende 
Dag, vare slidte under Foden og havde flere store Huller. 
Derfor gik Rygtet, at Spøgelset hele Natten havde danset 
med den Afdøde, som ved den Leilighed havde slidt Strøm- 
perne op. — Møllers Lig blev strax begravet, og fra det 
Øieblik af ophørte alt Spøgeri, baade inde i Huset og ude 
paa Gaden. 



_j 

De kloge Hoveder ville maaske sige, at en af Møllers 
gamle Medhjælpere har lavet dette Optrin, som en passende 
Afslutning paa Gjengangerhistorien ; jeg holder mig til Akt- 
stykkerne, Læseren kan selv se dem efter paa Raadhuset i 
Malmø. 





Krøniker fra Lybek. 



Oaa lær^ Middelalderens Splittelse satte sit Spor i Alt, 
havde Hansaen, den eneste virkelige Sammenslutning, store 
Resultater at opvise. Og som Hansaens Krone, et tydeligt 
Udtryk for dens Magt, laa Lybek ved Traven. 

Mægtige Stenbygninger med brede, takkede Gavle og 
lave Bindingsværkshuse, der beskedent dølge sig i Skyggen 
af hine, men alle med Veirhaner, ofte udførte med stor 
Kunst, omgive de stelle og snevre Gader, der høine sig i 
Midten og skraane nedimod Husrækkerne. Paa Regndage 

holde Folk sig derfor inden Døre, da Tagrendernes Drage- 
hoveder, som springe langt frem fra Tagene, spy deres Vand- 
straaler ned over Gaderne og forvandle dem til et Uføre ved 
at opløse det aargamle Skarn, som danner et alentykt Lag 
over Brostenene, thi hvem skal føre det bort. Øvrigheden 
gjør det ikke; Hver har at feie for sin egen Dør, men der- 
med ophører ogsaa hans Pligt, Skarnet faaer Lov til at 
blive liggende, som Arnested for Sot og Pestilentse og til Glæde 
for de velnærede Svin, der uhindret tumle sig herude og vredt 
gryntende fare tilside, naar en tung Fragtvogn med varskoende 
Bjælder langsomt bevæger sig afsted og standser udenfor 
Kjøbmandens Hus. Kraftige Dragere slæbe Varerne ind i 
den brede og dybe Forstue, i hvis mørke Baggrund Krogen 
hænger ned gjennem Aabningen i Loftslugerne, ligesom en 
Klo efter Bytte, eller trille Fade ned i de skumle Kjældere, 
hvor Luften er bedøvende og kvalm, fordi en Solstraale 
aldrig trænger herned, men Edderkoppen væver sit Gardin 
mellem Jernstængerne indenfor de grønne Ruder, og fede 
Rotter tumle sig mellem de vældige Fade, der gjemme 
Blodet af Sydens Drue og Rhinens duftende Blomst. Ogsaa 
inde i Bindingsværkshusenes lavloftede Stuer er der kvalmt 
og skummelt; paa Solskinsdage flytter Haandværkeren derfor 
sit Værksted ud paa Gaden, Bødkeren lægger Baand om 
Fadene, Kobbersmeden hamrer paa sine Kjedler, og i det 
hlle aabne Skur foran Huset beslaaer Smeden den vælige 
Hest, medens Eiermanden staaer hos og udvexler Hilsener 
eller med Blikket følger de ærbare Damer, som med let 

opløftet Kjole trippe forbi paa høihælede Trægalocher og 
ængsteligt undgaa Pytterne fra den sidste Regn eller den 
altfor nære Berøring med Gadens gryntende Herrer. I de 
lune Sommeraftener, naar Klokkerne have ringet Sol ned og 
Dagens Larm er forstummet, sidde de gode Borgere i Bi- 
slagene udenfor deres Huse, se paa Børnenes Lege, hilse paa 
og vexle Ord med de Forbigaaende, medens de rige Patriciere 
vandre i Haven bag Huset, hvor Primulaer og hvide Lilier 
eller Roser og Nelliker, alt efter Aarstiden, staa i Blomst 
under de høie Frugttræer. Den Duft, der trænger herned 
fra Gaardens Staldbygninger og andre Smaahuse gjør imidler- 
tid Behageligheden noget blandet; derfor have de Rige ogsaa 
bygget sig Lyststeder paa friere Steder, hvor de tage ud 
om Sommeren. Og op over Menneskenes Boliger med deres 
jordiske Stræben rage de toogtyve Kirkers slanke Taame 
som en Pegepind mod Himlen. Om det Hele slynger sig et 
bredt Murbelte med faste Porttaarne, der speile sig i Travens 
Vand med kneisende Svaner. Og længere ude, hvor Floden, 
efter frit at have bugtet sig mellem flade Marker og Engdrags 
taber sig i Østersøen, ligge andre Svaner, mægtige Handels- 
flaader, som bringe Bud fra fremmede Lande, med nye Rig- 
domme. 

En stolt og myndig Slægt beboer den gamle Hansestad, 
dens Magt strækker sig viden om, den er frygtet som Fjende 
og søgt som Ven, men Venskabet er dyrekjøbt, det faaer de 
Folk at sande, hvor »de Kontorske« brede sig som Gj øge- 
ungen i den fremmede Fugls Rede. Og da den endelig 

mærker sin Magt svinde, samler den sig til den Kamp om 
Herredømmet i Norden, som kaldes Grevens Feide, efter den 
Greve uden Land, der kjøbtes til at fremme dens Planer. 

I sit stille Kammer sidder Krønikeskriveren og fortæller, 
ikke alene om stolte Seiervindinger , og om den Kløgt og 
Snille, der gjorde Staden rig og mægtig, men ogsaa det Liv, 
som rører sig i Stilhed bag de stærke Mure, skildrer hans flittige 
Pen, og de Døde staa op af deres Grave i Kirkens Skygge 
og træde levende frem for os; det er en Slægt med stærke 
Nerver og varmt Blod, mindre sammensatte Naturer, men 
derfor mere samlede i deres Gjerning. 

Lad os høre, hvad han fortæller. 



Bertrams Lykke. 



/\lle Helgenes Dag Aar 1282 døde Raadsherre, Hr. Ber- 
tram Morgenweg og blev med stor Høitidelighed bisat i det 
Kapel i Mariekirken, han kort forinden havde bekostet og 
ladet indrette. Langsmed de Gader, Toget drog igjennem, 
stode fattige og værkbrudne Mennesker og saae paa det store 
og prægtige Følge, medens de sørgede over Tabet af den 
Mand, hvis Haand altid havde været aaben for den Nød- 
lidende, og som endnu i sin sidste Stund havde betænkt de 

Fattige saa rundeligt af den store Rigdom, Gud havde betroet 
ham, det fattige Barn. — 

En Aften, da Klokkeren ved Domkirken havde ringet 
Sol ned og efter Sædvane foretog en Runde gjennem den 
skumrende Kirke, inden han lukkede, fandt han en Dreng 
liggende i Bøn foran et af Altrene derinde. Ved Lyden af 
hans slæbende Trin, som pludseligt standsede, vendte Drengen 
Hovedet om og sprang hurtigt op. 

»Hvem er Du, min Dreng?« spurgte den gamle Klokker 
venlig. 

»Jeg hedder Bertram,« svarede Drengen frimodig. 

»Nu maa Du gaa hjem, Bertram, for Kirken skal lukkes.« 

»Jeg har intet Hjem ! « svarede Drengen og saae bedrøvet 
ned for sig. • 

»Hvad skal det sige? Hvordan kommer Du da her?« 

Saa fortalte Drengen, at hans Mormoder, hos hvem han 
havde havt Tilhold, saa længe han kunde mindes, var død. 
Men forinden hun døde, havde hun sagt, at han skulde gaa 
ind til den store By, hvis Kirketaarn med den forgyldte Hane, 
han saa tidt havde stirret efter, og spørge efter den rige 
Kjøbmand paa Torvet, hvor de byggede den nye Kirke. 
»Det gjorde jeg ogsaa,« forklarede Drengen, »men Alle, hvem 
jeg spurgte, lo ad mig. Og da jeg kom her forbi og fandt 
Kirkedøren aaben, gik jeg indenfor og bad til den hellige 
Mand der paa Billedet, at han vilde sende Nogen, der kunde 
vise mig tilrette, og saa kom I.« 

Den gamle Klokker smilede over Drengens troskyldige 

Tale. »Det gjorde Du vel i. Følg saa med mig,« sagde han, 
lukkede Kirken af og tog Drengen med over i det lille Hus, 
der var bygget ind i Kirkegaardsmuren og hvor han boede 
alene, gav ham Mad og Drikke og et Leie for Natten. 

Da Bertram ikke kunde give yderligere Oplysning om 
den Kjøbmand, Mormoderen havde henvist ham til, ligesom 
hans Forklaringer i det Hele vare yderst ubestemte, og det 
saaledes faldt vanskeligt at udfinde den Rette blandt de ikke 
Faa, som boede paa det angivne Sted, gik Klokkeren den 
følgende Dag med Drengen hen til en rig Kjøbmand og 
Raadsherre, hvem han kjendte, idet han i sin Tid havde 
tjent hans Fader, og blev vist ind i Skrivestuen. Medens 
Klokkeren forklarede Kjøbmanden sit Ærinde, stod Bertram 
henne ved Døren, helt overvældet af de nye og fremmede 
Omgivelser; det store Rum, Medhjælperne, der sade ved det 
lange Egetræesbord og fra deres Skrivetavler skottede hen 
til den Fremmede, den mægtige, jernbeslagne Skibskiste 
henne i Krogen og Stedets Herre, den høie Mand med det 
alvorlige og strenge Ansigt, som sad paa Vinduesbænken og 
hørte paa Klokkerens Fortælling. Derfor nærmede han sig 
noget frygtsomt, da Kjøbmanden vinkede ham hen til sig, 
men den venlige Tiltale i Forening med hans Beskytters 
Nærværelse, forjog hans Ængstelse, og han svarede frimodigt 
paa de Spørgsmaal, der bleve henvendte til ham. Kjøbmanden 
fandt Behag i den kjønne Dreng med det aabne Blik. »Fore- 
løbigt kan Du saa blive her,« sagde han, »og arter Du Dig 

vel Og er flink og brugbar, skal jeg fremdeles tage mig 
af Dig.« 

Altsaa blev Bertram i den store Kjøbmandsgaard, kom 
i Skole, fik sin gode Mad i Kjøkkenet og sov i et Aflukke 
under Trappen. Til Gjengjæld maatte han gjøre sig nyttig 
paa forskjellig Maade: besørge Ærinder, gaa tilhaande i 
Huset og passe Kjøbmandens eneste, lille Datter. Alligevel 
var han ikke helt tilfreds, maaske følte han altfor meget den 
store Velgjeming, der blev vist ham, og mangen Gang græd 
han sig isøvn i sit Aflukke. Men han var flink og paa- 
passelig; havde han i Uvidenhed begaaet en eller anden Feil 
og derfor modtaget en Irettesættelse af sin Herre, saa gjentog 
den sig ikke oftere. Han var mest lykkelig, naar han sad 
henne hos den gamle Klokker eller naar den lille Pige rakte 
Armene ud imod ham, lo og pludrede paa Barnevis; da 
følte han sig ikke saa alene. 

Aarene gik; Bertram forlod Skolebænken og fik Plads 
ved Bordet i Kjøbmandens Skrivestue, blev selv et, omend 
ringe Led i den store og omfattende Virksomhed, som udgik 
herfra og spændte over Riger og Lande ; nu legede han ikke 
længer med den lille Pige, hun kunde passe sig selv, men 
hun lo altid og talte med ham, naar de mødtes. Han spiste 
heller ikke mere i Kjøkkenet eller sov under Trappen, men 
sad mellem de andre Skriverdrenge ved Kjøbmandens Bord 
og delte deres Kammer. 

»Skal Du ikke snart ud og se Dig om i Verden,« 

spurgte Kjøbmanden ham ofte, og hver Gang nikkede Ber- 
tram og svarede: »Jo, imorgen (Morgen will ich weg)!« 

»Du er ogsaa en rigtig Morgenweg,« sagde Kjøbmanden, 
og det Navn beholdt han siden. — 

Nu hændte det, at den lybske Borgmester, Alexander 
V. Soltwedel, der havde bidraget saa meget til Stadens Her- 
lighed, lod opfordre til Stiftelsen af et stort Hansa eller 
Forbund, dels for at holde de fyrstelige Fjender i Skak, 
men tillige for med Kraft at optræde mod de dristige Røvere, 
som gjorde Veiene tilsøes og tillands usikkre. Og fra 125 
ansete Byer mødtes Afsendinge i Lybek for at pleie Raad 
og varetage det Fornødne. Og de enedes om Følgende: 
Danzig med de preussisk-liflandske Stæder skulde være Ora- 
toren eller Kantsleren, Braunschweig med de nedersachsiske 
Stæder Kuratoren eller Marskalken, Køln med de westphalske 
Stæder Kæmneren eller Rentemesteren, men Lybek med de 
vendiske Stæder skulde være den Øverste og Hansaens 
Tambour og Piber. Endvidere blev der oprettet fire Kon- 
torer, som Knudepunkter for den fremmede Handel, et i 
Briigge i Flandern, hvorfra der hentedes Guld og Sølv, 
Ædelstene, Fløiel og Silke, et i London, Markedet for 
Lærred og Klæde, et i Naugarden eller Nowgorod i Rus- 
land, hvorfra man fik Zobel, Maar, Bæver og Graaværk, 
foruden Hør, Vox, Talg, Oxe- og Kohuder samt russisk 
Læder, og endelig et i Nøsted i Norge, hvilket senere, paa 
Grund af Sørøverne, blev forlagt til Bergen. Derhen bragte 
man 01 og Brød, Malt og Mel, simpelt Klæde og Sko og 

Lærred og fik til Gjengjæld Sild og Bergfisk, Lax, Tran og 
Stokfisk. 

Blandt disse Byernes Afsendinge var ogsaa en Mand, 
der stod i Handelsforbindelse med Bertrams Herre og som 
Tolk og Mægler i de russiske Lande havde erhvervet sig 
store Rigdomme. Som Kjøbmandens Gjæst traf han Bertram, 
saae, at denne var opvakt og dygtig, og spurgte, om han 
ikke havde Lyst til at komme over til ham. Bertram var 
ikke sen med Svaret, og da den Fremmede havde udrettet 
sit Ærinde og skulde forlade Lybek, gav han ham Penge, 
dels for at han kunde erhverve sig større Kundskaber, dels 
til Reisen. Saasnart en Leilighed tilbød sig, skulde han tage 
til Riga og der afvente nærmere Ordre. Den Dag, da denne 
Aftale var truffen, længtes Bertram mod Aftenen, og saasnart 
hans Dagværk var tilende, skyndte han sig hen til den gamle 
Klokker og fortalte ham den store Nyhed. 

Da Bertram havde endt sin Fortælling, nikkede den 
Gamle. »Ja, den hellige Christoffer, som Du dengang bad 
til i Kirken, er en retskaffen Helgen,« sagde han. »Der er 
Mange, som foretrække Sankte Jørgen, han hjælper maaske 
hurtigere, det kan gjerne være; Christoffer er mere sindig, 
han vil først se, hvad Folk duer til. Du har nu staaet din 
Prøve, derfor har han sendt den fremmede Mand; Du skal 
se, han hjælper Dig ogsaa fremdeles.« 

Til Andre betroede han sig ikke, forrettede sit Arbeide, 
stille og trofast som før, og tiltog i Flid og Dygtighed. 
Endelig tilbød der sig en Leilighed; en Rigafarer laa ude 

ved Traven, og Bertram traf Aftale med Skipperen. Aftenen 
før han skulde reise, gik han hen i Kirken og takkede 
Sankte Christoffer. Det forekom Bertram, at den hellige 
Mand smilede til ham. Derefter sagde han med bevæget 
Hjerte Farvel til sin gamle Beskytter og bad ham hilse den 
lille Pige i Kjøbmandsgaarden, men ellers ikke fortælle 
Noget. Havde han Lykke med sig, skulde han nok komme 
tilbage, i modsat Fald var der Ingen, der spurgte efter ham. 

Næste Morgen, endnu før det begyndte at dages, stod 
han op, klædte sig paa og pakkede sine faa Sager sammen. 
Saa skrev han med Kridt paa Bordet: »Nu er Morgenweg 
borte,« forlod ubemærket Huset og Byen, og da Solen 
endnu brødes med Taagen, stod han paa Skibet, som styrede 
Traven ud. Bagved ham hævede Byen sine Taarne og 
Fløie i Morgenskjæret, han hørte den dæmpede Lyd af 
Domkirkens Klokke, ligesom en sidste Hilsen, foran ham laa 
det aabne Hav med kredsende Maager. — 

I Kjøbmandsgaarden fremkaldte Bertrams pludselige 
Bortreise vel strax Studsen og Spørgsmaal; saa blev der 
ikke talt mere om ham, og Alt gik sin rolige Gang. Aar 
fulgte paa Aar, Skibene bragte nye Varer og førte andre 
bort, men til Bertram hørtes Intet. Der var kun To, som 
erindrede ham. Den lille Pige i Kjøbmandsgaarden, som nu 
var bleven stor og smuk, kom ofte ned og besøgte den 
gamle Klokker, og de sade og talte om den Fraværende, 
hvordan det mon gik ham i det fremmede Land og om de 
fik ham at se mere. 

»Han kommer nok, lille Ursula,« nikkede den gamle 
Mand, »Folk af hans Slags, der lægge Sjæl og Hjerte i al 
deres Gjerning, dem gaaer det altid vel; mine Dage ere talte, 
jeg faaer ham neppe at se, men Du har Tid til at vente.« 

Nu var den gamle Mand død, blidt slumret hen, og 
andre Hænder lode Klokkens mægtige Toner runge hen 
over hans sidste Hvilested, som pyntedes af en venlig Haand. 
Nu havde Ursula Ingen at betro sig til, men hun tænkte 
desmere, medens hun ventede. — 

Saa en Foraarsdag knælede en ung Mand foran det 
store Stenkors udenfor Burgthor, som Søfarende pleiede 
efter Hjemkomsten. Skibet, der havde bragt ham, laa ude 
ved Travens Munding; dets Ladning var allerede ført til 
Kjøbmandens Loft. I Dragt og Ydre lignede han en almindelig 
Skipper, hans Ansigt var brunet af Sol og Vind og han bar 
stort Skjæg. Efter at have endt sin Tak for lykkelig 
tilendebragt Reise gik han ind i den store By. Da han 
kom til Domkirken, bankede han paa i Klokkerboligen. En 
fremmed Kone viste sig i Døren og fortalte, at Den, han 
spurgte efter, var død, Paa Spørgsmaalet om, hvor han laa 
begravet, fulgte Konen med hen til Stedet. Graven var vel 
holdt og pyntet med Foraarsblomster og friske Enebærkviste. 

»Det er Ursula, Kjøbmandens Datter,« forklarede Konen, 
»hun kommer stundom og lægger Blomster paa Graven. 
Hun betaler os ogsaa for at holde Ukrudtet borte. Den 
Gamle har nok tjent hendes Slægt. — I har ogsaa kjendt 
ham?« 

Den Fremmede nikkede. »Han var min bedste Ven,« 
sagde han, »og jeg er glad ved at se, at der ogsaa er 
Andre, der tænke paa ham. Vorherre glæde hans Sjæl i 
Himmerig,« tilføiede han sagte. Saa bød han Farvel og 
gik videre. 

Da han kom til Kjøbmandsgaarden, hvor Bertram i sin 
Tid havde havt Tilhold, gik han derind. Udenfor holdt en 
Fragtvogn, Dragerne gik frem og tilbage, og inde i Skrive- 
stuen sad Kjøbmanden og læste i et Brev, Medhjælperne 
sade ved deres Skrivetavler, Skibskisten stod aaben henne i 
Krogen, Intet syntes forandret, og dog havde den forløbne 
Tid sat sine Mærker i Kjøbmandens Træk og graanet hans 
Haar; det saae den Indtrædende, da Kjøbmanden reiste sig 
og med et spørgende Blik kom henimod ham. »Jeg bringer 
Fragtbrevene paa det Gods, der er kommet fra min Herre i 
Naugarden,« sagde han, »og selv har jeg en Bøn til Eder, 
at I vil forunde mig Herberg i een eller to Dage, da jeg 
er fremmed i Byen.« Dette indrømmede Kjøbmanden ham 
gjerne. Han havde i de senere Aar modtaget saa mange 
Varer fra den omtalte Kjøbmand i Rusland, paa saa usæd- 
vanlige og fordelagtige Vilkaar, at han villigt opfyldte hans 
Sendebuds Begjæring og bad ham til sit Bord. Men da den 
Fremmede var klædt som simpel Baadsmand, maatte han 
nøies med en beskeden Plads nederst ved Bordenden. Dér 
var flere Gjæster tilstede, og da Værten havde henledet 
disses Opmærksomhed paa den Fremmede og Talen faldt 

paa det Land, han kom fra, fortalte han om det barbariske 

II 

Folk Og dets Skikke og om Handelsforholdene derovre, og 
fremstillede Alt med et saa nøie Kjendskab og paa en saa klar 
og anskuelig Maade, at Tilhørerne undredes over at træffe 
Sligt hos en ringe Baadsmand. Dertil kom, at da man havde 
spist og hver Gjæst, efter Sædvane, lagde Penge hen til Vin, 
gav den Fremmede ligesaa meget, som alle de Andre til- 
sammen. Da dette gjentog sig flere Gange, bestormede 
de ham med Spørgsmaal og forlangte at vide hans virkelige 
Stand, saa at han tilsidst ikke kunde rede for sig, men sagde : 
»Giv Jer blot tilfreds til imorgen Middag,« og ilede bort. 

Han lod nu Gaardskarlen hjælpe ham hans Haand- 
kiste, som var bragt dertil af en af Skibets Folk og henstod 
i Forstuen, op paa Kammeret over Hestestalden, som var 
blevet ham anvist. Da dette var besørget, opsøgte den 
Fremmede en Barber og bestilte denne hen til Kjøbmands- 
gaarden næste Morgen Klokken otte. Barberen indfandt sig til 
den fastsatte Tid, og da han var gaaet, lukkede den Fremmede 
sin Kiste op, tog sine bedste Klæder frem og iførte sig dem. 
Hans Vært tilligemed de øvrige Gjæster vare allerede gaaede 
tilbords, da han traadte ind og, ligesom den foregaaende 
Dag, satte sig nederst ved Bordenden. Kjøbmanden reiste 
sig strax og opfordrede ham til at sætte sig øverst, men det 
vilde den Fremmede ikke. Der var Ingen af hele Selskabet, 
der havde saa megen Lyst til at spise, som til at vide, hvem 
han var. Efter Maaltidet forlangte den Fremmede, at Kjøb- 
manden skulde bringe alle de Fragtbreve, som hørte til de 
Varer, der vare ankomne fra Naugarden, saa vilde han til 

Gjengjæld fremlægge Breve, som sammenholdte med hine 
skulde vise, hvem han var. 

»I er saaledes min ukj endte Handelsven i Rusland, med 
hvem jeg i saa mange Aar har staaet i Forbindelse,« udbrød 
Kjøbmanden, »og som har skaffet mig saa store Fordele?« 

»Det var blot en ringe Tak for det Gode, I gjorde mig, 
da jeg var fattig og trængte til Hjælp,« sagde den Fremmede. 

»I er — !« udbrød Kjøbmanden overrasket. 

»Bertram Morgenweg,« fortsatte den Fremmede, »som 
drog bort med tomme Hænder og kommer igjen med fulde. 
Vorherre har været mig god og lagt Velsignelse i min 
Gjerning.« 

»Ja vel, nu kjendér jeg Eder,« sagde Kjøbmanden. 
»Jeg tog ham i mit Hus,« forklarede han derpaa sine Gjæster, 
»lod ham lære, hvad Nyttigt og Godt er, og behandlede ham 
som mit eget Barn, og saa en Morgen løber han sin Vei, 
Ingen veed hvorhen, han skriver blot med Kridt paa Bordet 
i sit Kammer: Nu er jeg borte. — Jeg burde egentlig være 
vred paa Eder, Bertram, men jeg tilgiver Eder for den 
Glæde, I har beredt mig.« — Og Kjøbmanden kaldte sin 
Datter ind. »Kan Du kjende ham, der staaer?« sagde Kjøb- 
manden til hende. 

»Det er jo Bertram,« udbrød Ursula strax, da hun saae 
ham, og rakte ham Haanden. »Velkommen tilbage.« 

»I har saaledes ikke glemt mig,« udbrød Bertram. 

»Hvor kunde jeg det; den gamle Klokker talte jo aldrig 
om Andet end Eder.« 

II* 

»I skal havie Tak, thi naar I viste den gamle Mand 
Venlighed, tænkte I ogsaa paa den Fraværende.« 

»Agter I Jer tilbage til det fremmede Land?« 

»Det afhænger af Eder?« 

»Af mig?« spurgte Ursula smilende. 

»Kun af Eder,« sagde Bertram. »I viste mig Venlighed, 
da jeg var ringe; I har aldrig været ude af mine Tanker; 
naar jeg arbeidede derovre, saa var det for Eder, naar 
jeg er kommen tilbage, saa var det for at se Eder og spørge 
Eder, om I vil knytte Eders Skjæbne til min. Jeg har 
baaret Eder som Barn paa mine Arme, jeg skal hele Livet 
bære Jer paa mine Hænder. Hvad svarer I dertil?« 

»Bliv!« sagde hun og bøiede sit Hoved. 

»I kan tales ved siden,« sagde Kjøbmanden, som havde 
maattet besvare sine Gjæsters Spørgsmaal, og nu traadte 
hen til dem, »nu drikke vi et Glas for den Hjemkomne.« 

»Og paa Bertrams Lykke,« sagde Bertram med et Blik 
paa Ursula. — 

Faa Maaneder efter hjemførte Bertram Kjøbmandens 
Datter som sin Hustru og levede lykkelig og anseet til sin 
Død. Sorgen bankede vel ogsaa paa hans Dør, men, som 
der staaer i Krøniken, »baade Sorgen og Lykken modtog 
han som en Gave fra Gud«. 

Rytteren med Glasset. 



Paa et Hus i Konigstrasse, bagved St. Jakobs Kirke, 
seer man endnu indmuret i Væggen et Billede, forestillende 
en Riddersmand tilhest, som sprænger afsted med et Glas i 
Haanden. Det er sat til Minde om følgende Begivenhed, 
hvorom Krøniken fortæller: 

Anno 1384 var den store Sammenrotteise i Lybek, og 
Byen var gaaet tilgrunde, om ikke Gud Herren havde vaaget 
over den. En Ravdreier, Hans Paternostermager, en Bundt- 
mager, Arnold Synnighe, samt to Bagere, Johan Kalefeld og 
Herman fra Minden, vare Hovedmændene for dette for- 
ræderiske Anslag. Disse Skjelmer pleiede at samles i Arnolds 
Hus paa Klingberg og der drøfte deres Anslag. De bare 
sig saare snedigt ad, thi inden de indviede Nogen i deres 
Planer, stilledes han paa mangfoldige Prøver og maatte sværge 
en gruelig Ed, at han ikke vilde røbe Noget til et levende 
Menneske, hvad enten han sluttede sig til dem eller ikke. 
Men Den, som gjorde det, hans Navn blev skrevet med 
Blod paa et Stykke Papir, og kun Faa svigtede dem, eftersom 
de forstode at vælge deres Folk. Men ogsaa udenfor Byen 
havde de skaffet sig Tilhængere, og Høvedsmanden for disse 
var en holstensk Adelsmand, Detlev Gudendorp, som drog 
mange af Ridderne til sig og overfor dem bar sig ad ganske 
som Folkene inde i Lybek. 

Da nu Dagen, som var berammet til Udførelsen, nærmede 
sig, kom Hr. Detlev med en stor Skare, og mødtes med 
Borgerne i et Krat ved Veien. Her blev saa aftalt Følgende : 
St. Lamberts Dag, som det Aar faldt paa en Søndag, skulde 
man vente, indtil Raadet var gaaet fra Kirken op paa Raad- 
huset, hvilket pleiede at ske henad Klokken ni; saa vilde 
man stikke Ild paa Bundtmagerens Hus for at drage en Del 
af Folket derhen; dette skulde tillige være et Løsen for 
dem, der stode udenfor og ventede. Men inde i Byen vilde 
man forsamle sig i Kroen ved det gamle Færgested og i 
Husene deromkring, og fyrgetyve af de Forbundne skulde 
velbevæbnede drage op til Raadhuset, nedhugge Tjenere og 
Vagter, hvem de traf, og saaledes gjøre Plads for den øvrige 
Hob, som havde Paalæg om at ombringe Raadet og dets 
Frænder og de rigeste Mænd i Byen. 

Alt dette var holdt saa hemmeligt, at Ingen udenfor de 
Sammensvornes Kreds anede det Ringeste. Da skete det, 
at Gud Herren, som opretholder Lande og Regimente, blød- 
gjorde en af de Sammensvornes Hjerter, en Holstener, som 
ved Ed havde bundet sig til Gudendorperne, saa at han 
ynkedes over den store Ulykke, der forestod. 

Aftenen før St. Lamberts Dag red han i Hast, med til- 
dækket Ansigt til Lybek og standsede udenfor Borgermester 
Johan Persevales Hus i Konigstrasse og spurgte : Hvor Borger- 
mesteren var? — Der blev svaret, at Borgermesteren var i 
Raadet. — »Ja,« sagde han, »kunde de blot raade noget 
Godt, det er nu paa høie Tid. Er ingen af hans Børn til- 

Stede?« — Der blev svaret, at den ældste Søn var hjemme. — 
Da denne kom ud, sagde den ærlige Mand, siddende paa sin 
Hest: »Visselig havde jeg helst talt med dtn Fader, men 
siden jeg ikke træffer ham, er jeg ogsaa tilfreds med din 
Person. Men da jeg er redet saa hastigt, tørster mig saare, 
derfor beder jeg Dig: giv mig Noget at drikke.« 

Sønnen lod hente et Glas 01, og da Rytteren havde 
drukket, beholdt han Glasset i Haanden og sagde til det: 
»Hører Du, Glas! Jeg siger det til Dig og ikke til noget 
levende Menneske, at saafremt Raadet ikke viseligt afværger 
den store Ulykke, som forestaaer, saa vil imorgen, naar 
Klokken er slagen ni, Raadet med dets hele Slægt være 
jammerligt omkommen, thi den gode Stad Lybek er fuld 
af Forrædere, foruden dem, som staa udenfor og ligeledes 
ere rede.« 

Da han havde sagt dette, kastede han Glasset mod 
Muren, vendte sin Hest og red hastigt ud ad Byens Port; 
Ingen vidste, hvem han var, eller hvorfra han kom. Det 
fortælles tillige, at da han gav sin Hest af Sporerne, tabte 
den en af sine Sko, som blev taget op og indmuret i Gavlen 
paa det Hus, ved hvilket den blev funden. 

Hr. Persevales Søn lagde sig de Ord, han havde hørt, 
vel paa Sinde, skyndte sig op paa Raadhuset, lod sin Fader 
kalde ud og fortalte ham om den fremmede Rytter og hvad 
han havde sagt. Men Faderen tog ham med ind til det 
forsamlede Raad og lod ham gjentage sin Fortælling. De 
bleve Alle høiligt forskrækkede, da Ingen havde ventet en 

saadan Ulykke, og i deres Bestyrtelse vidste de ikke heller, 
hvorledes den bedst skulde forebygges. Alligevel blev det 
besluttet, at Hklvdelen af Raadets Herrer i egen Person skulde 
holde Vagt, og de lode tillige underhaanden deres Venner 
og Frænder advare om at være paa deres Post og den 
tilstundende Nat holde sig vaagne, for det Tilfælde, at der 
skulde ske Noget. Samme Aften bleve alle Byens Porte og. 
Laager eftersete i Smug, og ved denne Leilighed opdagedes 
forskjellige Kjendemærker, som tydede paa, at der var Noget 
i Gjære. Af denne Grund var Raadet ogsaa aarvaagent, 
men vidste alligevel ikke, hvorledes det med størst Virkning 
skulde gribe Sagen an og faae Rede paa Hovedmændene 
samt disses Tilhængere. 

Saa begav det sig, om Natten mellem tolv og et, at 
Raadsherreme med deres Tjenere rede over Klingberg, hvor 
Bageren Johan Kalefeld, den ene af de fire Hovedmænd, 
boede. Da han hørte Hovslagene paa Stenbroen, stod han 
op af sin Seng og gik hen til Vinduet, i den Tanke, at 
Gudendorpeme allerede vare komne; men da han i det 
klare Maaneskin saae Raadets Herrer med deres Tjenere og 
Junkerne og Kjøbmændene, blev han saare forskrækket og 
udbrød ganske høit: »Du hellige Blod, vi have sovet for 
længe!« 

Det hørte nogle Vaégtere, som stode nedenfor Vinduet, 
og da han i Forveien var mistænkt som et uroligt Hoved, 
brød de hans Dør op med Magt, tog ham i Nakken og 
bragte ham til Slutteriet, hvor han strax, uden pinligt Forhør, 

fortalte det Hele, og meget omstændeligt. Fra ham begav 
man sig i al Stilhed til Henrik Paternostermagers Hus i 
Alfstrasse, hvor der var hørt Larm, som af harniskklædte 
Folk, og fandt her en Del af de Sammenrottede, vel be- 
væbnede; de bleve strax grebne og belagte med tunge 
Lænker. Men i deres Raseri kastede Reutendienerne Pater- 
nostermageren hovedkulds ned i Tyvekj ælderen ; der laa han 
og vilde hverken spise eller drikke og sagde ikke et Ord. 
Efter et Paf Dages Forløb fandt de ham liggende død der- 
nede. Men eftersom ingen Forbryder maa undslippe sin 
retfærdige Straf, blev Liget bragt for Retten og efter lovlig 
Dom slæbt ud, parteret og lagt paa fire Hjul. Saaledes bleve 
saagodtsom alle de Sammenrottede paagrebne, kun Bundt- 
mageren svøbte sig ind i sin Faarepels og slap bort; ogsaa 
en Slagter, ved Navn Gødke Wittenborg og Arnd fra Soest 
saae Leilighed til at undvige. 

Nogle Dage efter afsagdes Dommen over de fangne 
Skjelmer, og Mestermanden fik i de følgende Dage saa travlt 
med at halshugge, radbrække og lignende Forretninger, at 
han neppe kunde overkomme det, og dog fik det ingen 
Ende, hvorfor Rettens Herrer alene for den store Bekostnings 
Skyld fandt sig beføiede til at ansøge Raadet om, at Enhver, 
der følte sig skyldig, ved Solskin maatte begive sig ud af 
Byen. Og den følgende Dag savnedes Mange, om hvem 
man ikke havde formodet det. Ogsaa de Domfældtes Hustruer 
og Børn maatte for en vis Tid forlade Byen, og endelig bleve 
alle Laugene stævnede for Raadet og hvert enkelt maatte 

med Haand og Mund love for Gud og alle de hellige Mænd, 
at være det ærbare Raad og Staden huld, tro og lydig uden 
al Argelist, og dette saavel i, som udenfor Byen. 

Men da Gudendorperne paa den aftalte Tid indfandt 
sig ved Byen og fandt alle Porte lukkede, mærkede de Uraad 
og droge atter bort. Detlev Gudendorp blev siden Lybek 
en arg Fjende, han ihjelslog og saarede dens Borgere, hvor 
han traf dem, og røvede og brændte deres Eiendom og 
voldte den gode Stad stor Fortræd og Mandefald. Endelig 
greb Reutendienerne og Staldbrødrene ham 1387 paa Kirke-- 
gaarden i Curau og lode ham hugge i smaa Stykker. 

Endnu maa fortælles, at Raadet, til evig Amindelse om 
Forræderne og til Exempel for Andre lod brænde Lerpotter 
i Lignelse af Mandehoveder og disse opsætte paa deres 
Huse. Men hvert Aar paa St. Lamberts Dag holdtes en 
høitidelig Bededag, og i alle Kirker spillede det store Orgel 
for at takke og prise Herren, som naadelig havde afværget 
den store Fare. 

